Yaameen aai Gasim gulhigen Nasheedamajilisakurimathi nulevey goi hedhumuge furusathu bodu – adduLIVE\nޔާމީނާއި ގާސިމް ގުޅިގެން ނަޝީދަށް މަޖިލީހަށް ކުރިމަތި ނުލެވޭ ގޮތް ހެދުމުގެ ފުރުސަތު ބޮޑު!\nJan 20, 2019, 08:41 އަލީ ހުޒާމް\nގާސިމް އިބްރާހިމް އާއި އަބްދުﷲ ޔާމީން\nރައީސް އަބްދުﷲ ޔާމީނާއި، ޖުމްހުރީ ޕާޓީގެ ލީޑަރު ގާސިމް އިބްރާހިމް އާއި ގުޅިގެން އެމްޑީޕީގެ ރައީސް އަދި މައްޗަންގޯޅި މެދު ދާއިރާގެ އެމްޑީޕީ ޓިކެޓު ކަށަވަރު ކުރެއްވި ކުރީގެ ރައީސް މުހައްމަދު ނަޝީދު މަޖްލިސްގައި ވާދަ ނުކުރެވޭ ގޮތަށް ހެދުމުގެ ފުރުސަތު ބޮޑުކަމަށް މައުލޫމާތު ލިބިއްޖެއެވެ.\nރައީސް ޔާމީނާއި ގާތް ގުޅުމެއް އޮންނަ މަޖްލިސް މެމްބަރަކު "އައްޑޫލައިވް"އަށް ވިދާޅުވީ ދިއްދޫ ދާއިރާގެ މެމްބަރ އަބްދުއް ލަޠީފު މުހައްމަދު މަޖްލިސްއަށް ހުށަހަޅާފައިވާ ކުރީގެ ރައީސްކަން ކުރައްވާފައިވާ ފަރާތްތަކަށް މަޖްލިސްގައި ވާދަ ނުކުރެވޭނެ ގޮތަށް އިންތިހާބާއި ބެހޭ ގާނޫނަށް ހުށަަހަޅާފައިވާ އިސްލާހު ފާސް ކުރެވޭވަރުގެ މެޖޯރިޓީ ޖޭޕީ އާއި ޕީޕީއެމް އެއްކޮށްލުމުން މަޖްލިސްގައި އެބައޮތް ކަމަށެވެ.\n"މިހާރު މިފެންނަނީ ގާސިމް އާއި އިދިކޮޅު ފަރާތްތަށް ކޯލިޝަން ހަދަން އުޅޭތަން، ޖޭޕީ އެމްޑީޕީ ކޯލިޝަންއިން ވަކިވާތަން، އެހެންވީމާ މިއީ އެހާ އުނދަގޫ ކަމެއް ނޫން، އަދި މަޖްލިސްގެ ދައުރު ނިމެން މަސްތަކެއް އެބައޮތް، ވަރަށް ބޮޑަށް ބެލެވޭ އެ އިސްލާހު މަޖްލިސް ތެރެއިން ފާސްވެގެންދާނެ ކަމަށް، އެރޫހުގައި ތިއްބެވި މެމްބަރުން ގިނަ"\nމެމްބަރު ވިދާޅުވީ ލީޑަރުންގެ ވިސްނުން ހުރީ ހުކުރު ދުވަހު ބޭއްވުނު އެމްޑީޕީ މަޖްލިސް ޕްރައިމަރީން ނާކާމިޔާބުވި މެމްބަރުންގެ ބޭނުންވެސް މިކަމުގައި ނެގުމަށެވެ. އޭނާ ބުނީ އެމްޑީޕީ ޕްރައިމަރީ އާއި ގުޅިގެން ޕާޓީގެ އެތެރެއަށް ލޮޅުންތަކެއް އަރާފައިވާ ކަމަށާއި މެމްބަރުންގެ މެދުގައިވެސް ރައީސް ނަޝީދާއި މެދު ހިތް ހަމަ ނުޖެހުން ހުރި ކަމަށެވެ.\nރިޔާސީ އިންތިހާބަށް ފަހު ގިނަ މަޖްލިސް މެމްބަރުންތަކެއް ވަނީ ޖުމްހުރީ ޕާޓީ އާއި ގުޅިފައެވެ. ރައްޔިތުންގެ މަޖިލީހުގެ ޓިކެޓުގެ ބޭނުމުގައި ޖުމްހުރީ ޕާޓީ އާއި ގުޅުނު މެމްބަރުންނާއި އެކު ޖޭޕީ ވަނީ ޕީޕީއެމް ފިޔަވައި އެންމެ ގިނަ މަޖްލިސް މެމްބަރުން ތިބި ޕާޓީއަށް ބަދަލުވެފައެވެ. ޖޭޕީގައި މިހާރު 22 މަޖްލިސް މެމްބަރުން އެބަތިއްބެވެ. އަދި މަޖްލިސްގެ ރައީސަކީ ޖުމްހުރީ ޕާޓީގެ ލީޑަރު ގާސިމް އިބްރާހިމްއެވެ.\nމެމްބަރު ވިދާޅުވީ ރައީސް ޔާމީނާއި ގާސިމް ގުޅިގެން އަންނަ މަޖްލިސް އިންތިހާބަށް ކެންޑިޑޭޓުން ނެރުމަށް މަޝްވަރާ ކުރަމުން އަންނަ ކަމަށެވެ. އަދި އެކަމަށް ވަރަށް އަވަހަށް ގޮތެއް ނިމިގެންދާނެކަމަށެވެ.\nޖުމްހުރީ ޕާޓީ ސަރުކާރު ހިންގާ ކޯލިޝަނުން ވަކިވެ އިދިކޮޅު ފަރާތްތަކާއި ގުޅުމަށް ވާހަކަ ދައްކަމުން އަންނަ އިރު ފަހަކަށް އައިސް ގާސިމްގެ ބަހުގެ ހަމަލާތައް އެންމެ ގިނައިން އަމާޒުކޮށްފައިވަނީ ރައީސް ނަޝީދަށެވެ. ގާސިމްގެ ބަހުގެ ހަމަލާތައް ނަޝީދަށް ދެމުން ގެންދާއިރު ޕީޕީއެމް އާއި ރައީސް ޔާމީންގެ ފަރާތުން ގާސިމްއަށް ދަނީ ތައުރީފު ކުރަމުންނެވެ.\nސިޔާސީ ބައެއް ފަރާތްތަކުންވެސް ވަނީ ލަޠީފު މަޖްލިސްއަށް ހުށަހެޅި ބިލަކީ ގާސިމް އިބްރާހިމް ފަހަތުގައި ހުންނަވައިގެން ހުށަހެޅި ބިލެއްކަމަށް ތުހުމަތުކޮށްފައެވެ.\nލަޠީފު ހުށަހެޅި ބިލާއި ގުޅިގެން އެމްޑީޕީ އާއި ޖުމްހުރީ ޕާޓީގެ ގުޅުމަށް ވަނީ ހީނަރުކަން އައިސްފައެވެ. އަދި މިހާރު މަންޒަރު ފެންނަ ގޮތުން ބިލް ފާސް ކުރުމަށް ޖޭޕީ އާއި އިދިކޮޅު ޕީޕީއެމް މެމްބަރުން މަސައްކަތް ކުރުމުގެ ފުރުސަތު ބޮޑުކަމަށް މެމްބަރު ބުންޏެވެ.\nމިކަމާއި ގުޅިގެން ޖުމްހުރީ ޕާޓީގެ ބަހެއް އަދި ޕީޕީއެމްގެ ބަހެއް އަދިވަނީ ލިބޭ ގޮތް ނުވެފައެވެ.


America ge baeh sifain Afghanistan in gendhanee\nއެމެރިކާ ބައެއް ސިފައިން އަފްޣާނިސްތާނުން ގެންދަނީ\nއަފްޣާނިސްތާނުގައި އެމެރިކާ ސިފައިން ހަރަކާތްތެރި ވަނީ: ތާލިބާނުންގެ ހުށަހެޅުން ގަބޫލުކޮށް އެމެރިކާ ސިފައިން އަނބުރާ ގެންދާގޮތަށް ވަނީ ނިންމާފައި\nތާލިބާނުންނާ ދެކޮޅަށް ހަނގުރާމަ ކުރަން އެމެރިކާއިން އަފްޣާނިސްތާނަށް ފޮނުވާފައިވާ ގިނަ އަދަދެއްގެ ސިފައިން އަނބުރާ ގައުމަށް ގެންދަން ނިންމައިފި އެވެ.\nއަފްޣާނިސްތާނުގައި ތިބި އެމެރިކާ ސިފައިންގެ ބައެއް އަނބުރާ ގައުމަށް ގެންދަން ނިންމީ، އެމެރިކާ އާއި އިރާން އަދި އަފްޣާނިސްތާނާއި ތާލިބާނުންގެ މަޝްވަރާތަކުގެ ތެރެއިންނެވެ. އެ މަޝްވަރާތަކުގެ ތެރެއިން ތާލިބާނުންގެ ފަރާތުން ބައިވެރިވި މީހަކު ބުނީ ހަމަލާތައް ދިނުން ހުއްޓާލީ އަފްޣާނިސްތާނުގައި ތިބި އެމެރިކާ ސިފައިން އަނބުރާ ގައުމަށް ގެންދާތީ ކަމަށެވެ.\nމީގެ ކުރިން މަޝްވަރާތަކުގައި ތާލިބާނުން ބުނަމުން ދިޔައީ، އެމީހުން އަފްޣާނިސްތާން އަދި އެމެރިކާގެ ސިފައިންނަށް އަމާޒު ކޮށްގެން ދޭ ހަމަލާތަށއް ހުއްޓާ ނުލާނެ ކަމަށެވެ. އަދި އެމެރިކާ ސިފައިން އަފްޣާނިސްތާނު ތިބޭނަމަ އާންމުނަށް އަމާޒު ކޮށްގެން ވެސް ހަމަލާ ދޭނެ ކަމަށް ތާލިބާނުން ވަނީ ބުނެފަ އެވެ.\nމަޝްވަރާތަކުގައި ތާލިބާނުންގެ ފަރާތުން އިސްކޮށް އުޅުނު ޒަލްމޭ ހާލިޒާދް ބުނީ، އަފްޣާނިސްތާނުގައި ތިބި އެމެރިކާ ސިފައިން ބޭލުމުގެ މަސައްކަތް ފަށާނީ ތިން މަސް ފަހުން ކަމަށެވެ.\nއެމެރިކާއިން އަފްޣާނިސްތާނުގައި ގާއިމް ކޮށްފައި ހުރި މިލިޓަރީ ބޭސްތަކުގެ ތެރެއިން ފަސް ތަނަކުން ސިފައިން ބާލާނެ ކަމަށެވެ. އެގޮތުން އެމެރިކާއިން އަނބުރާ ގެންދަނީ 5،600 ސިފައިން ކަމަށެވެ. އަދި ދިމާވެދާނެ ކުއްލި ހާލަތަކަށް ތައްޔާރުކޮށް، 8500 ސިފައިން ހަތިޔާރާ ނުލައި ތިބޭނެ އެވެ.\nއެމެރިކާއިން އަފްޣާނިސްތާން އަދި ޕާކިސްތާނުގެ ބޯޑަރު ކައިރީގައި ގާއިމްވެ ތިބެ ތާލިބާނުންނާ ދެކޮޅަށް 19 އަހަރު ވަންދެން ހަނގުރާމަކޮށް ބަލި ކުރެވޭ ގޮތް ވަނީ ނުވެފަ އެވެ.\nއަފްޣާނުގައި އެމެރިކާ ސިފައިން ބޭތިއްބުމަކީ ބޮޑު ގޯހެއް\nއަލްގައިދާގެ ލީޑަރަކު ހައްޔަރު ކުރަން ދިން ހަމަލާއެއްގައި 40 މަރު\nތާލިބާނުންނާ މަޝްވަރާ ކުރުމެއް ދެން ނޯންނާނެ: ޓްރަމްޕު


ކޮޕަ އެމެރިކާ އޮންނާނީ ޖޫން މަހުގެ 11 ވަނަ ދުވަހުން ޖުލައި މަހުގެ 10 ވަނަ ދުވަހަށް\nއެ ދެ ގައުމަށް ފުރުސަތު ގެއްލުނީ ކޮލިފިކޭޝަން މެޗުތައް ޖޫން މަހަށް ފަސްކުރުމުން\n24 ފެބްރުއަރީ 2021 | ބުދަ 18:53\n2019 ވަނަ އަހަރު ބޭއްވި ކޮޕަ އެމެރިކާގެ ގުރުއަތުލުމުގެ ތެރެއިން\nމި އަހަރަށް ތާވަލުކޮށްފައިވާ ދެކުނު އެމެރިކާގެ ޝަރަފުވެރި ފުޓްބޯޅަ މުބާރާތް ކަމަށްވާ ކޮޕަ އެމެރިކާގައި އޭޝިއާއިން ބައިވެރިވާ އޮސްޓްރޭލިއާ އާއި ގަތަރު ވާދަނުކުރާނެ ކަމަށް ދެކުނު އެމެރިކާގެ މައި ފުޓްބޯޅަ އިދާރާ ކޮންމެބޯލްއިން ބުނެފިއެވެ.\nމި އަހަރު ބާއްވާ ކޮޕަ އެމެރިކާއަކީ މިދިޔަ އަހަރުގެ ޖޫން މަހުގެ 12 ވަނަ ދުވަހު ފެށިގެން ޖުލައި މަހުގެ 12 ވަނަ ދުވަހުގެ ނިޔަލަށް އާޖެންޓީނާ އާއި ކޮލޮމްބިއާގައި ބާއްވަން ތާވަލުކުރި މުބާރާތެވެ. އެކަމަކު ކޮވިޑް-19 އާ ގުޅިގެން މި މުބާރާތް ވަނީ މި އަހަރުގެ ހޫނު މޫސުމަށް ފަސްކޮށްފައެވެ.\nކޮންމެބޯލްއިން ފަހަކަށް އައިސް ކޮޕަ އެމެރިކާއަށް އޭޝިއާގެ ގައުމުތަކަށް ދައުވަތު ދޭއިރު، މި އަހަރުގެ މުބާރާތުގައި އޭޝިއާއިން ބައިވެރިވާން އޮތީ އޮސްޓްރޭލިއާ އާއި ގަތަރެވެ. އެގޮތުން 2019 ވަނަ އަހަރު މުބާރާތުގެ ގުރުއަތުލުން ބޭއްވިއިރު، އޮސްޓްރޭލިއާ ހިމެނުނީ އާޖެންޓީނާ، ބޮލީވިއާ، އުރުގުއޭ، ޗިލީ އަދި ޕެރެގުއޭއާއެކު ގްރޫޕް އޭގައެވެ. އަދި ގަތަރު ހިމެނުނީ ކޮލޮމްބިއާ، ބްރެޒިލް، ވެނެޒުއޭލާ، އެކުއެޑޯ އަދި ޕެރޫއާއެކު ގްރޫޕް ބީގައެވެ.\nއެކަމަކު ފީފާ ވޯލްޑް ކަޕާއި އޭއެފްސީ އޭޝިއަން ކަޕުގެ ޖޮއިންޓް ކޮލިފިކޭޝަން މެޗުތައް ޖޫން މަހަށް ފަސްކުރުމަށް އޭޝިއާގެ މައި ފުޓްބޯޅަ އިދާރާ އޭއެފްސީން ނިންމުމުން، އެ ގައުމުތަކަށް ވަނީ ކޮޕަ އެމެރިކާގައި ވާދަކުރުމުގެ ފުރުސަތު ގެއްލިފައެވެ. ކޮންމެބޯލްގެ ޑެޕިއުޓީ ޖެނެރަލް ސެކްރެޓަރީ ގޮންޒާލޯ ބެއްޔޯސޯ ވިދާޅުވީ އެ ދެ ގައުމަށް ކޮޕަ އެމެރިކާގައި ވާދަކުރުމަށް ދަތިތަކަކާ ކުރިމަތިލާން ޖެހުމުން، މުބާރާތުގައި ދެ ގައުމު ވާދަނުކުރާ ގޮތަށް މިހާރު ނިންމާފައިވާ ކަމަށެވެ.\nމި އަހަރުގެ ކޮޕަ އެމެރިކާ ޖޫން މަހުގެ 11 ވަނަ ދުވަހު ފެށިގެން ޖުލައި މަހުގެ 10 ވަނަ ދުވަހުގެ ނިޔަލަށް އާޖެންޓީނާ އާއި ކޮލޮމްބިއާގައި ބާއްވާއިރު، ގްރޫޕް އޭގެ މެޗުތައް ކުޅޭނީ އާޖެންޓީނާގައެވެ. އަދި ގްރޫޕް ބީގެ މެޗުތައް ކުޅޭނީ ކޮލޮމްބިއާގައެވެ. އަދި އެއަށްފަހު މުބާރާތުގެ ފައިނަލް މެޗު ކުޅުމަށް ހަމަޖެހިފައިވަނީ ކޮލޮމްބިއާގެ މެޓްރޯ ސްޓޭޑިއަމުގައެވެ.


Rilwan maraalaafaivaa kan meege kurin dhe faharu mathin "olhigen" vany iulaan kurevifai! – adduLIVE\nރިޟްވާން މަރުވިކަން "އޮޅިގެން" ދެފަހަރު ވަނީ އިއުލާން ކުރެވިފައި!\n1 Sep 02, 2019, 09:11 އަހުމަދު ނަސޫހް\nމިނިވަން ނޫހުގެ ނޫސްވެރިޔާ އަހުމަދު ރިޟްވާން އަބްދުﷲ ގެއްލިފައިވަނީ 2014 ވަނަ އަހަރުގެ އޯގަސްޓު މަހުގެ 8 ވަނަ ދުވަހުގައެވެ. އޭރުވެސް އާއިލާއާއި ގާތް ރަހުމަތްތެރިން ތުހުމަތުކުރަމުން ދިޔައީ ބަޔަކު ރިޟްވާން ވަގަށް ނެގީ ކަމަށެވެ.\nސަރުކާރުން އެކަމަށް އިސްކަމެއް އޭރު ދީފައިނުވާކަމުގެ އެންމެ ބޮޑު ހެއްކަކީ އޭރުގެ ރައީސުލް ޖުމުހޫރިއްޔާ އަބްދުﷲ ޔާމީން އަބްދުލްޤައްޔޫމާއި ރިޟްވާން ގެއްލިފައިވާ މައްސަލައާ ގުޅިގެން ކުރެވުނު ސުވާލަށް އެމަނިކުފާނު ދެއްވި ޖަވާބެވެ. "ނޫސްވެރިޔަކު ގެއްލިފައިވާނަމަ ދެން އަޅުގަނޑަށް ހީވަނީ ނޫސްވެރިޔަކު ހޯދުމުގެ މަސައްކަތް ކުރެވިގެންދާނެ ހެން" އެއީ އެދުވަހު ރައީސް ޔާމީން ވިދާޅުވި ބަސްފުޅެވެ.\nރިޟްވާނަށް ވީނުވީއެއް ނޭނގި އާއިލާއިން ފަސް އަހަރު ދުވަސް ހޭދަކޮށްފައިވާއިރު ރައީސް އިބްރާހިމް މުހައްމަދު ސޯލިހްގެ ވެރިކަމުގެ ފުރަތަމަ ދުވަހު އުފެއްދި ރިޔާސީ ކޮމިޝަނުން އިއްޔެ ވަނީ ރިޟްވާން ވަގަށް ނެގުމަށް ފަހު ކަނޑުމަތީގައި މަރާލާފައިވާ ކަން ތަހުގީގަށް އެނގިފައިވާކަން އިއުލާން ކުރައްވާފައެވެ.\nނަމަވެސް އޭގެ ކުރިން ދެ ފަހަރެއްގެ މަތިން ރިޟްވާން ވަނީ މަރުވެފައި ކަމަށް ސަރުކާރަށް ވަނީ އޮޅުމަކުން ހާމަކުރެވިފައެވެ. ފުރަތަމަ ފަހަރަށް ހޯމް މިނިސްޓްރީގެ ޓުވީޓާ އެކައުންޓުން ކުރި ޓުވީޓެއްގައި ރިޟްވާން މަރުވެފައިވާ ކަމަށް ބުނެ ޓުވީޓެއް ކުރެވުނެވެ. ނަމަވެސް އެ ޓުވީޓު ވަނީ ކުޑަ އިރުކޮޅެއްގެ ތެރޭގައި ޑިލީޓު ކޮށްފައެވެ.\nއެއަށް ފަހު މިދިޔަ އަހަރުގެ ރިޔާސީ އިންތިޚާބުގެ ކެމްޕޭނުގައި ކުރީގެ ރައީސް އަބްދުﷲ ޔާމީން ވަނީ ކެމްޕޭނު ޖަލްސާއެއް ގައި، ރިޟްވާން ވަނީ މަރުވެފައި ކަމަށާއި އެއީ ވަރަށް ހިތާމަވެރި ކަމެއް ކަމަށާއި ނަމަވެސް ރިޟްވާން ވަނީ ޝައްކެއް ވެސް ނެތް ގޮތުގައި މަރުވެފައި ކަމަށް ވިދާޅުވެފައެވެ. ނަމަވެސް ހަމަ އެދުވަހު، އެހެން ރަށެއްގައި ޔާމީން ވަނީ ރިޟްވާން މަރުވެފައިވާ ކަމަށް ދެންނެވުނީ އޮޅިގެން ކަމަށް ވިދާޅުވެފައެވެ.\nއިއްޔެ މަރުތަކާ ބެހޭ ކޮމިޝަންގެ ރައީސް ހުސްނުއް ސުއޫދު ހާމަކުރެއްވި މައުލޫމާތުތަކަކީ މީގެ ތިން އަހަރު ކުރިން ވެސް ފުލުހުންނަށް އެނގޭ މައުލޫމާތު ކަމަށް އޭރުގެ ހޯމް މިނިސްޓަރު އުމަރު ނަސީރު ވަނީ ވިދާޅުވެފައެވެ. އެހެންކަމުން ސުވާލަކީ އުމަރު ނަސީރާއި ޔާމީން، މަގާމުގައި ތިއްބެވިއިރު ރިޟްވާން މަރުވެފައިވާކަން އެނގެނީސް ގަސްދުގައި އެކަން ހާމަނުކޮށް ތިއްބެވީތޯއެވެ؟\nރައީސް ޔާމީން ވެރިކަމުގައި ހުންނެވިއިރު ރިޟްވާންގެ ތަހުގީގުގެ މިސްރާބު ބަދަލުކޮށްލަން ފަންޑިތަ ހަދައި ރަމަލު ޖަހައި މިފަދަ އެތައް ކަމެއް ކުރުވި ކަން ތަހުގީގަށް އެނގިފައިވާ ކަމަށް ސުއޫދު ވަނީ ވިދާޅުވެފައެވެ.\nރިޟްވާން މަރުވެފައިވާކަން ދައުލަތަށް އެނގިތިބެ އާއިލާއަށް އެމައުލޫމާތު ހާމަނުކޮށް ތިއްބެވީ ކީއްވެތޯ ބެލުން އެއީ މިއަދުގެ ސަރުކާރުން ކުރަން ޖެހޭ ކަމެކެވެ. އާއިލާއިން ފާއިތުވެދިޔަ ފަސް އަހަރު އެޅި ވޭނާއި ކުރެވުނު ތަހައްމަލުތަކަށް ބަދަލު ދެވޭނީ އިހުމާލެއް އޮތް ފަރާތްތަކަށް ފިޔަވަޅު އެޅިގެންނެވެ.


މިއަހަރުގެ ޕްރެކްޓިސް އަށް ބޮޑު ތަރުޙީބެއް | Landhooinfo\nމިއަހަރުގެ ޕްރެކްޓިސް އަށް ބޮޑު ތަރުޙީބެއް\nޔޫސުފު ޢަބުދުއްރަހީމް5މަސްކުރިން\t1 ޚިޔާލު\nޝިޔާމް-މައުރޫފް ސޮކަރ ކަޕް 2017 އަށް ތައްޔާރުވުމުގެ ގޮތުން ” ޓީމް ލަންދޫ ” ގެ ޕްރެކްޓިސް ފަށައިގެން ވަރަށް ފޯރިޔާއިއެކު ކުރިއަށް އެބަދެއެވެ. މިހަފްތާގައި ފެށި ޕްރެކްޓިސް ކުރިއަށް ގެންދަނީ ޓީމްގެ އެސިސްޓެންޓް ކޯޗް އަހުމަދު ޝަރީފް ( ޝަރީބެ ) އާއި މަޖުދުއްﷲ އަބުދުއްރައްޒާޤު (މަޖޫ ) ބެލުމުގެ ދަށުނެވެ.\nއެހެން އަހަރުތަކާއި ޙިލާފަށް މިއަހަރުގެ ޕްރެކްޓިސް ކުރިއަށް ގެންދިޔުމަށްމެނޭޖްމެންޓްގެ ހުރިހާ ބޭފުޅުން އަމަލީ ގޮތުން ބައިވެރިވެ ލައްވައެވެ. ނަތީޖާއެއްގެ ގޮތުން މިއަހަރު މިހާތަނަށް ބޭއްވުނު ހުރިހާ ޕްރެކްޓިސްތަކެއްގައި ކުޅުންތެރިންގެ ބައިވެރިވުން ވަރަށް ބޮޑަށް ލިބެމުންދާ ކަމަށް ފާހަގަކުރެވެއެވެ. އެހެން އަހަރުތަކުގައި ގަޑިޔަށް ހާޟިރު ނުވެވޭ\nކުޅުންތެރިން މިއަހަރު ފެނިގެންދަނީ އެންމެ ކުރީ ދަނޑަށް ހާޟިރުވެ ، %100 ޕްރެކްޓިސް އަށް ދޭތަނެވެ.\nމިއަހަރު މިމުބާރާތަށް މިހާބޮޑު ތަރުހީބެއް ކުޅުންތެރިންގެ ފަރާތުން ލިބިގެންދާ އެންމެ ބޮޑު ސަބަބެއް ކަމަށް ކުޅުންތެރިން ފާހަގަކުރަނީ މިއަހަރު ” ޓީމް ލަންދޫ ” އަށް އެކުލަވާލި މެނޭޖްމެންޓްގެ ފަރާތުން ލިބެމުންދާ އެއްބާރުލުމާއި އެބޭފުޅުން އަމަލީގޮތުން ބައިވެރިވާ ބައިވެރިވުމުގެ ސަބަބުންކަމަށެވެ. މެނޭޖުމެންޓްގައި ހިމެނޭ ހުރިހާ ބޭފުޅުން ކުޅުންތެރިންނަށްވުރެ ކުރިން ދަނޑަށް ހާޟިރުވެ ، ކޯޗުންނަށް އެހީވުމާއި ޕްރެކްޓިސް ބަލާލުމަށް އަންނަ ސަޕޯޓަރުންނަށް ހާއްސަކޮށްގެން ގޮޑިތައް ޖެހުންފަދަ ކަންތައްތައް ދަނީ ކުރަމުންނެވެ. އަދި މިކަމުގައި އެންމެ އިސްދައުރެއް އަދާކޮށް ، މެނޭޖްމެންޓްގެ އެހެން މެމްބަރުންނަށް ނަމޫނާ ދައްކަވަމުންގެންދާ ފަރާތަކީ ” ޓީމް ލަންދޫ ” ގެ މެނޭޖަރ އަދި މިދައުރުގެ ލަންދޫ ކައުންސިލްގެ ރައީސް އަލްފާޟިލް ޝިނާން ޢަބުދުލް ޣަނީ އެވެ.\nމިހާތަނަށް ބޭއްވުނު ހުރިހާ ޕޮރެކްޓިސް ބޭއްވިފައިވަނީ ހެޑް ކޯޗް ކުރީގެ ނިއުރޭޑިއަންޓް ސްޕޯޓްސް ކުލަބްގެ ޑިފެންޑަރ އަދި ކެޕްޓަން އަލްފާޟިލް އަހުމަދު އިރުފާން (އިރޭ ) ގެ މަޝްވަރާގެ މަތިންނެވެ. ޓީމުގެ ހެޑްކޯޗް އަހުމަދު އިރުފާން (އިރޭ ) ރަސްމީކޮށް ޓީމާއި ގުޅުމަށް ހަމަޖެހިފައިވަނީ މިމަހުގެ 17 ވަނަ ދުވަހުއެވެ.\nޓީވް ވޯކް ރަގަޅު ކުރުމުގެ ގޮތުން ” ޓީމް ލަންދޫ ” މިއަންނަ ހޮނިހިރު ދުވަހު ބޮޑު ޕިކްނިކް އެއް ދިޔުމަށް ވަނީ ނިންމާފައެވެ. މިޕިކްނިކް ގައި ޓީމުގެ އިތުރުން ސަޕޯޓަރުންގެ ތެރެއިން ބައިވެރިވުމަށް ބޭނުންވާ ހުރިހާ ފަރާތްތަކަށް ފުރުސަތު ދިނުމަށް މެނޭޖްމެންޓެ ވަނީ ނިންމާފައެވެ.\nސާބަހޭ ކޯޗް … ކުރިއަށް ގެންގޮސްސަ ބަހައްޓާތި\n5 މަސް5ދުވަސް ކުރިން


School kuhjaku Gang Rape koh filan ulhunu meehaku maraalaifi\nއިންޑިއަގައި ރޭޕާއި ދެކޮޅަށް ކުރި މުޒާހަރާއެއްގެ ތެރެއިން\nއިންޑިއާގައި ސްކޫލް ކުއްޖަކު ގޭންގް ރޭޕްކޮށް ފިލަން އުޅުނު މީހަކު މަރާލައިފި\n03 އޭޕްރީލް 2021 - 21:37:16\nސްކޫލް ކުއްޖަކު ގޭންގް ރޭޕްކޮށް ފިލަން އުޅުނު މީހަކު މަރާލައިފައިވާކަމަށް އިންޑިއާ ފުލުހުން ބުނެފިއެވެ.\nއިންޑިއާ ފުލުހުން މިއަދު ބުނީ މަރަލާފައިވަނީ ވެސްޓާން ޔޫޕީ ގެ ގްރޭޑް 10 ގައި ކިޔަވަމުން ދިޔަ އަންހެން ދަރިވަރަކު ރޭޕު ކުރިކަމުގެ ތުހުމަތުގައި ހައްޔަރުކޮށްގެން ކޯޓަށް ގެންދަން އުޅެނިކޮށް ފިލަން އުޅުނު މީހެއްކަމަށެވެ.\nއެ ކުއްޖާ ރޭޕު ކުރީ ހަތަރު ފިރިހެނުން ވެގެންކަމަށް ވެސް އިންޑިއާ ފުލުހުން ބުނެއެވެ.\nމި ހާދިސާ ހިނގިގޮތް ކިޔައި ދެމުން ފުލުހުން ބުނެފައިވަނީ ރޭޕް ކުރި ކަމަށް ތުހުމަތުކުރޭ ލަކްޝަން އާއި ވިކާ ކޯޓަށް ގެންދަން އުޅެނިކޮށް ފުލުހެއްގެ ފިސްތޯލު އަތުލައި ފުލުހުންނަށް ބިރުދެއްކުމަށްފަހު އެންމެ ފުރަތަމަ ފިލީ ކަމަށެވެ.\nނަމަވެސް ފުލުހުންގެ ޓީމަކުން އެމީހުން ތިބި ސަރަހައްދައް ދިއުމުން ލަހާން ކިޔާ މީހާ ފުލުހުންނާއި ދިމާލަށް ބަޑި ޖެހުމުން އޭގެ ރައްދުގައި ފުލުހުން ބަޑި ޖަހައި އެނާ މަރައިލީއެވެ. އަދި އެނެކަކު ހައްޔަރުކުރީ ކަމަށެވެ.\nރޭޕުގެ ޝިކާރައަށްވި ކުއްޖާގެ އާއިލާއިން ކުރި ރިޕޯޓުގައި ބުނެފައިވަނީ އެ ކުއްޖާ ގެއިން ނުކުތީ ހަވީރު 3:30 ހާއިރު ކަމަށެވެ. އަދި އެނބުރި ގެއަށް އައިސް ރޭޕާއި ފުރައްސާރައިގެ ވާހަކަ ބުނީ އެ ދުވަހުގެ ހަވީރު 5:30 ހާއިރު ކަމަށެވެ.\nރޭޕުގެ ޝިކާރަށް ވި ކުއްޖާ ވަނީ ފަހުން ހޮސްޕިޓަލުގައި ފަރުވާ ދެމުން ގެންދަނިކޮށް މަރުވެފަައެވެ.


Aniyaa libey kudhin doctor ah dhekkun las: Audit | Mihaaru\nކުޑަކުއްޖަކު ހިނގާފައި ދަނީ: ރާއްޖޭގައި ވަރަށް ގިނަ ކުދިންނަށް ބޮޑެތި މީހުންގެ ފަރާތުން ތަފާތު އަނިޔާ ލިބޭ\n20 ޖެނުއަރީ 2020 - 16:116comments\nކުޑަކުދިންނަށް ކުރާ ގޯނާތަކާ ގުޅިގެން ހުށަހަޅާ މައްސަލަތަކާ މެދު މުއައްސަސާތަކުން އަމަލުކުރަމުންދާ ގޮތް ދެނެގަތުމަށް މިދިޔަ ނޮވެމްބަރު މަހު ހެދި ޕާފޯމަންސް އޮޑިޓް ރިޕޯޓްގައި ބުނެފައިވަނީ ކުއްޖާއަށް ލިބިފައިވަނީ ޖިންސީ ނުވަތަ ޖިސްމާނީ އަނިޔާއެއްކަން ދެނެގަތުމަށްޓަކައި ކުޑަކުދިންނަށް ހާއްސަ ޑޮކްޓަރަކަށް ދައްކަން ވާނެ ކަމަށް ގަވައިދުގައި ބުނެފައިވިޔަސް އެފަދަ ބައެއް މައްސަލަތަކުގައި ކުއްޖާ ޑޮކްޓަރަށް ދައްކާފައިނުވާ ކަމަށެވެ.\nބައެއް މައްސަލަތައް ކުރިމަތިވިތާ ގާތްގަނޑަކަށް ހަތަރު މަސް ފަހުން ވެސް، ކުއްޖާ ޑޮކްޓަރަށް ދައްކާފައި ހުރި ކަމަށް ރިޕޯޓްގައި ބުނެފައިވެ އެވެ.\nރާއްޖޭގެ މަޝްހޫރު ކުޑަކުދިންގެ ޑޮކްޓަރަކު، ނަން ނުޖަހަން ޝަރުތުކޮށް، ވިދާޅުވީ ކުޑަކުއްޖަކަށް ޖިންސީ ގޯނާއެއް ކޮށްފައިވާ ނަމަ ވީހާވެސް އަވަހަކަށް ޑޮކްޓަރަށް ދައްކަން ޖެހޭނެ ކަމަށެވެ. ގޯނާކުރި މީހާ ދެނެގަތުމަށް ޑީއެންއޭ ހޯދޭނީ ވެސް އޭރުން ކަމަށް އޭނާ ވިދާޅުވި އެވެ.\n"ޖިންސީ ގުނަވަން ސާފުކޮށް ދޮވެއްޖެ ނަމަ ސާމްޕަލެއް ނުލިބޭނެ. ކާކު، ކިހިނެއް ދިން އަނިޔާއެއްކަން ބަލަން އެނގޭނީ އެ ދުވަހު ދެއްކިއްޔާ،" އެ ޑޮކްޓަރު ވިދާޅުވި އެވެ.\n"މީގައި މުހިންމީ ވީހާވެސް އަވަހަށް ޑޮކްޓަރަށް ދެއްކުން."\nއޭނާ ވިދާޅުވި ގޮތުގައި ޖިސްމާނީ އަނިޔާއެއް ލިބިފައިވާ ކުއްޖަކު ވެސް، އެ އަނިޔާއެއް ފަސޭހަ ވުމުގެ ކުރިން ޑޮކްޓަރަށް ދެއްކުން މުހިންމެވެ. އެގޮތުން ހަމަށް ލިބިފައިވާ ގެއްލުމެއް ދެ ހަފްތާގެ ތެރޭގައި ފިލާ ދާއިރު އެއަށް ވުރެ ފުންކޮށް ލިބޭ ގެއްލުމެއް ނަމަ ދެ ހަފްތާއަށް ވުރެ ގިނަ ދުވަސް ނަގާ ކަމަށް ޑޮކްޓަރު ވިދާޅުވި އެވެ.\nއޭނާ ވިދާޅުވި ގޮތުގައި ގިނަ ފަހަރަށް ޑޮކްޓަރަށް ދެއްކުން ލަސްވަނީ ކަމާ ބެހޭ އިދާރާތަކަށް މައްސަލަ ހުށަހަޅާލެއް ލަސްކަމުންނެވެ. ހޮސްޕިޓަލަކަށް އެފަދަ ކޭސްއެއް ހުށަހަޅާ ދުވަހު ޑޮކްޓަރުން އެކަން ބަލާ ކަމަށް ވެސް އޭނާ ވިދާޅުވި އެވެ.\nކުޑަކުދިން ބައިތިއްބާ މަރުކަޒުތަކަށް ގެންނަ ކޮންމެ ކުއްޖަކަށް ވެސް އެ ކުއްޖެއްގެ ބޭނުންތައް ވަޒަން ކުރުމަށް ފަހު ކުއްޖާއަށް ހާއްސަ ކެއާ ޕްލޭނެއް ތައްޔާރު ކުރަން ޖެހެ އެވެ. ނަމަވެސް އޮޑިޓްގައި ބުނެފައިވަނީ ބެލި 50 ސާމްޕަލްގެ ތެރެއިން 49 ސާމްޕަލްގައި ކުއްޖާއަށް ހާއްސަ ކެއާ ޕްލޭނެއް ތައްޔާރުކޮށްފައިނުވާ ކަމަށެވެ. އަދި ކޮންމެ ކުއްޖެއްގެ މައުލޫމަތުތައް ހިމަނައިގެން ހަދަން ޖެހޭ ފައިލްތައް ވެސް ނުހަދާ ހުރި ކަމަށް ރިޕޯޓްގައި ބުނެފައިވެ އެވެ.


Covid control kurumah aanmun ge faraathun ehbaarulumeh nulibey\nއެޗްޕީއޭއިން އިއްޔެ ބޭއްވި ނޫސްވެރިންގެ ބައްދަލުވުމުގެ ތެރެއިން-- ފޮޓޯ: މިހާރު\nކޮވިޑް ކޮންޓްރޯލް ކުރުމަށް އާންމުންގެ ފަރާތުން އެއްބާރުލުމެއް ނުލިބޭ: އެޗްޕީއޭ\nކޮވިޑް-19 ގެ އަލާމާތްތައް ހުންނަ މީހުން ވެސް ސާމްޕަލް ދިނުމަށް އިންކާރުކުރާ ކަމަށާއި، ކޮންޓެކްޓް ޓްރޭސިންއަށް ވެސް އާންމުންގެ ފަރާތުން އެކަށީގެންވާ އެއްބާރުލުން ނުލިބޭ ކަމަށް ހެލްތް ޕްރޮޓެކްޝަން އޭޖެންސީ (އެޗްޕީއޭ) އިން ބުނެފި އެވެ.\nއެޗްޕީއޭ އިންް ބޭއްވި ނޫސްވެރިންގެ ބައްދަލުވުމުގައި އެ އެޖެންސީގެ އެޕިޑެމިއޮލޮޖިސްޓް ޑރ. އިބްރާހިމް އަފްޒަލް ވިދާޅުވީ މިހާރު ކޮވިޑް ކޮންޓްރޯލުކުރުމަށް ދިމާވާ އެންމެ ބޮޑު އެއް ހުރަހަކީ ކޮވިޑުގެ އަލާމާތްތައް ހުންނަ މީހުން ވެސް ޓެސްޓު ސާމްޕަލް ނުދިނުން ކަމަށެވެ.\nކޮންޓެކްޓް ޓްރޭސިންއަށް ބައެެއް ފަރާތްތަކުން ސައްހަ މައުލޫމާތު ނުދޭ ކަމަށާއި އިތުރަށް އަޅަންޖެހޭ ފިޔަވަޅުތައް އަޅަނީ ކޮންޓެކްޓް ޓްރޭސިން އިން ލިބޭ މައުލޫމާތުގެ މައްޗަށް ބިނާކޮށްކަން ފާހަގަކޮށް އަފްޒަލް ވަނީ މައުލޫމާތު ސިއްރު ނުކުރުމަށް އެދިވަޑައިގެންފަ އެވެ.\nއަފްޒަލް ވިދާޅުވީ ނޮވެމްބަރު މަހުގެ ތެރޭގައި ކޮވިޑަށް ޕޮޒިޓިވްވާ އަދަދުތައް ހުރީ ދުވާލަކު 130-140 އާ ދެމެދު ކަމަށާއި ކޭސްތައް ދަށްކުރެވޭނީ އެންމެންގެ އެއްބާރުލުން ލިބިގެން ކަމަށެވެ.\nރާއްޖެއިން ފުރަތަމަ ފަހަރަށް އޮމިކްރޯން ވޭރިއަންޓްގެ ކޭހެއް ފެނިއްޖެ


“ކޮވިޑް ހުއްޓުވާނީ އަހަރެން” ކެމްޕޭނު ލަވަ ލޯންޗްކޮށްފި – Dhuvas Online\n“ކޮވިޑް ހުއްޓުވާނީ އަހަރެން” ކެމްޕޭނު ލަވަ ލޯންޗްކޮށްފި\nކޯވިޑް-19 އާއި ގުޅިގެން މީޑިއާތައް ގުޅިގެން ހިންގާ “”ކޮވިޑް ހުއްޓުވާނީ އަހަރެން” ގައުމީ ކެމްޕެއިނަށް ހާއްސަކޮށްގެން ހެދި ލަވަ މިއަދު ލޯންޗް ކޮށްފި އެވެ.\nމި ލަވަ ރަސްމީކޮށް ލޯންޗް ކޮށް ދެއްވީ، ޕީއެސްއެމްގެ މެނޭޖިން ޑިރެކްޓަރު އަލީ ހާލިދެވެ.\nމުހައްމަދު އާމިރު އަހުމަދު (ފަރެސް އާމިރު) ހައްދަވާފައިވާ މި ލަވަ، ކިޔާފައި ވަނީ މުހައްމަދު އަބްދުލް ޣަނީ (ތޭރަވާ) އެވެ. ލަވައިގެ މިއުޒިކު ހެދީ އިބްރާހިމް ޒައިދު އަލީ (ކުޑަ އިއްބެ) އެވެ.\nއެގާރަ ކަޑި ހިމެނޭ މި ލަވައިގައި ރާއްޖޭގެ ކޮވިޑްގެ ހާލަތާއި، އާއިލާތައް ތަހައްމަލު ކުރަމުންދާ ވޭނާއި ކެކުޅުން ގެނެސްދީފައި ވެއެވެ. އަދި ރާއްޖޭގެ އިގުތިސާދަށް ދިމާވެފައިވާ ހީނަރުކަމާއި، ކޮވިޑްގެ މި ހާލަތުގައި ސިއްހީ އެހީތެރިން ވަމުންދާ ގުރުބާނީ އާއި އެކި އިދާރާތަކުން ކުރަމުން އަންނަ މަސައްކަތްތަކާއި “ގައުމުގެ އިހުސާސް” ތައް ގެނެސްދީފައިވެ އެވެ.\nދިވެހި މީޑިއާއިން އިސް ނަގައިގެން ކޯވިޑާއި ގުޅޭގޮތުން އާންމުން ހޭލުންތެރި ކުރުވުމަށް ހާއްސަ ކެމްޕެއިން ފެށީ މިމަހުގެ އެއް ވަނަ ދުވަހު އެވެ. މި ކެމްޕެއިން ރަސްމީކޮށް ފައްޓަވައިދެއްވީ ރައީސް އިބްރާހިމް މުހައްމަދު ސޯލިހެވެ.\nމި ކެމްޕެއިންގެ ދަށުން ހުރިހާ މީޑިއާއެއް ގުޅިގެން ހެލުންތެރިކަން އިތުރު ކުރުމުގެ މައުލޫމާތާއި ކޯވިޑް ޖެހިގެން ފަރުވާ ހޯދަމުންދާ މީހުންގެ އިހުސާސްތައް ދަނީ ގެނެސްދެމުންނެވެ. އަދި ސިއްހީ ދާއިރާގައި ފަރުބަލި ކަމެއްނެތި މަސައްކަތް ކުރަމުންދާ ފަރާތްތަކުގެ ތަޖުރިބާ ދަނީ މީޑިއާ މެދުވެރިކޮށް ގެނެސްދެމުންނެވެ.


ރައްޔިތުންގެ ލޮލުގައި މިއަދު އަނދުން ނޭޅުވޭނެ ކަމަށާއި ތަރައްގީއަށް އެމްޑީޕީގެ ކެންޑިޑޭޓަށްވޯޓު ދެއްވުމަށް އެމް.ޑީ.ޕީގެ ނައިބު ރައީސް މުޙައްމަދު ޝިފާޒް ވިދާޅުވެއްޖެއެވެ. – Maldivian Democratic Party\nރައްޔިތުންގެ ލޮލުގައި މިއަދު އަނދުން ނޭޅުވޭނެ ކަމަށާއި ތަރައްގީއަށް އެމްޑީޕީގެ ކެންޑިޑޭޓަށްވޯޓު ދެއްވުމަށް އެމް.ޑީ.ޕީގެ ނައިބު ރައީސް މުޙައްމަދު ޝިފާޒް ވިދާޅުވެއްޖެއެވެ.\nރޭ ދިއްގަރު ދާއިރަގެ ކެމްޕެއިންގެ ތެރެއިން ޤައުމީ ހަރަކާތުގެ ހަރުގެގައި ބޭއްވުނު ޖަލްސަގައި އެމް.ޑީ.ޕީގެ ނައިބު ރައީސް މުޙައްމަދު ޝިފާޒް ވިދާޅުވީ ދިގު 30 އަހަރުގެ މާޒީއަށް ދިއުމަށް ޕީޕީއެމް އަށް ވޯޓު ނުދެއްވަ ކުރިމަގައްޓަކައި އެމް.ޑީ.ޕީގެ ކެންޑިޑޭޓް އަހްމަދު ރާޒީއަށް ޥޯތު ދެއްވުމަށެވެ. އަދި މިހާރު މިގައުމުގެ ވެރިކަމުގެ ބާރުތައް މިވަނީ މުޅިންހެން މަސްހުނިވެފައިވާ ކަމަށާއި ސަރުކާރު ޖަވާބުދާރީ ކުރުވުމަށް ރައްޔިތުންގެ ފުރިހަމަ އެއްބާރުލުން ބެނުންވާކަމަށެވެ.\nދިއްގަރު ދާއިރާގެ ރައްޔިތުންނަށް އެކި އެކި ޒާތުގެ އެހީ އިންތިޙާބާއި ދިމާކޮށް ދިނުމަކީ ރައްޔިތުންގެ ހިޔާލު ބަދަލުކޮށްލެވެނެ ކަމެއް ނޫން ކަމަށް ދިއްގަރު ދާއިރާގެ ބައި އިލެކްޝަންގައި ވާދަކުރައްވާ އެމްޑީޕީގެ ކެނޑިޑޭޓް އަޙްމަދު ރާޒީ ވިދާޅުވެއްޖެ އެވެ. އަދި މިއަދު ރައްޔިތުންގެ ވިސްނުން މިވަނީ މުޅިން ބަދަލުވެ ދުނިޔޭގެ ދަޅަތަކަށް ލޯ ހުޅުވިފައިކަމަށެވެ.\nރަޒީ ވިދާޅުވީ އިންތިހާބައި ދިމާކޮށް ރައްޔިތުން ރުއްސަން ކަންކަން ކުރުމަކުން މިއަދު ރައްޔިތުންނެއް ވޯޓެއް ނުދޭނެކަމަށެވެ. ރައްޔިތުންގެ ލޮލުގައި ތަފާތު އެގްރީމަންޓްތައް ކޮށް އަދުންއެޅުވުމުގެ ބޭނުމުގައި ކޮންމެ ކަމެއް ކުރިއަސް ރައްޔިތުންގެ ލޮލަކަށް ފެންނަ މަންޒަރެއް އޮޅުވައެއް ނުލެވެނެކަމުގައެވެ.


Kaafa ge vaddan foshin badhalukolli dhiriulhun!\nކާފަގެ ވަޑާން ފޮށިން ބަދަލުކޮށްލި ދިރިއުޅުން!\n"ވަޑާންފޮށީ"ގެ ބާނީ، އަބްދުﷲ ރަޝީދު: އޭނާ ވަނީ ދިރިއުޅުމުގައި މިސާލު ދައްކާފައި-- އަވަސް ފޮޓޯ | އަހުމަދު ނާއިފް\nވޯޓާ ސްޕޯޓްސް އިންސްޓްރަކްޓަރެއްގެ ވަޒީފާ އަދާ ކުރަމުން އައި އުމުރުން 40 އަހަރުގެ އަބްދުﷲ ރަޝީދު މި ރަށް، ތުލުސްދޫއަށް ޖައްސާލީ މީގެ ހަތަރު އަހަރު ކުރިންނެވެ. އަންހެނުންނާއި ދަރިފުޅާއެކު ހަފުތާ ބަންދުގެ ޗުއްޓީ ހަދާލާށެވެ. އެއީ 2014 ވަނަ އަހަރެވެ. ރަޝީދުގެ މި ޗުއްޓީވީ ހަޔާތަށް އައި ބަދަލަކަށެވެ. މި ރަށް ދޫކޮށްލާފައި އެނބުރި މާލެދާ ހިތެއް ނުވި އެވެ. ސަބަބަކީ އާމްދަނީ ހޯދައިގެން ދިރިއުޅުމުން ކޮޅަށް ޖެހިދާނެ އެތައް މަގެއް މިރަށުގައި ކޮށިދާނެކަން އޭނާއަށް ޔަގީންވުމެވެ. އެހެންވެ ގޮތެއް ނިންމީ އެވެ. އަންހެނުންނާއި ދަރިން މާލެއަށް ފޮނުވާލައި މި ރަށުގައި މަޑުކުރާށެވެ.\n"މިރަށުން އަންހަނަށް ފެނުނީ މުޅީން ވެސް ރުފިޔާ! ޓޫރިސްޓުންނަށް ހިދުމަތް ދީގެންވެސް ފައިސާ ހޯދެން އޮތް. އެއަށް ވުރެ އަދި މާބޮށް ލަކުޑިތައް އޮންނަނީ މި ރަށުގައި މީހުން ބޭނުން ނުކޮށް އުކާލާފައި. އަހަރެން ހިތަށް އެރީ އެއިން [ލަކުޑިތަކުން] ކޮންމެވެސް ބޭނުންމެއް ހިފައިގެން އާމްދަނީއެއް ހޯދަން ފަށާނީއޭ. އެ ހިޔާލު އައީ އެންމެ ކުޑަ އިރުވެސް ކުރާ ހިތްވީ ވަޑާމުގެ މަސައްކަތަށްވާތީ" ވަޑާންފޮށީގެ ނަމުގައި މި ރަށުގައި ވަޑާންގެއެއް ހަދައިގެން ސުވެނިއާ ތައްޔާރު ކުރަމުން އަންނަ، އަބްދުﷲ ރަޝީދު ބުންޏެވެ.\nއެންމެ ފުރަތަމަ ރަޝީދުގެ ދިރިއުޅުން މި ރަށަށް ބަދަލުކޮށް ވަޒީފާ އަދާކުރަން ފެށީ ރައްޓެއްސެއްގެ ގެސްޓްހައުސްއެއްގަ އެވެ. އެހެން ނަމަވެސް އެ ވަޒީފާގައި އޭނާއަށް މާގިނަ ދުވަހަކު ހުރެވޭ ގޮތެއް ނުވި އެވެ. އެހެންވާން ޖެހުނީ އޭނާގެ އުމުރުން އެންމެ 12 އަހަރުގައި ފެށިފައި އޮތް ވަޑާމުގެ މަސައްކަތައިގެން ކުރިއަށްދާން ބޭނުންވިލެން ބޮޑު ކަމުންނެވެ.\nރަޝީދު ބޭނުންވީ ދުވާލުގެ ބޮޑުބައެއް އެ މަސައްކަތަށް ހުސް ކުރާށެވެ. އޭނާގެ އުފަން ރަށް، ކޮޅުފުށީގައި އޭނާ ހިންގި ވަޑާން ގޭގައި ހުރި ސާމާނުތައް ގެނެސް، މި ރަށުން ކުޑަ ކޮޓަރިއެއް ކުއްޔަށް ހިފައި ވަޑާމުގެ މަސައްކަތް ފަށައިގަތީ އެވެ.\nރަޝީދު ބުނި ގޮތުގައި ވަޑާން ފޮށި ހިފައިގެން ގޮސް އެންމެ ފުރަތަމަ އެ މަސައްކަތް އޭނާ މި ރަށުގައި ފެށީ ރަށުގެ އެކި ތަންތަނުގައި އިނދެގެނެވެ.\nއަބްދުﷲ ރަޝީދު ތައްޔާރުކޮށްފައިވާ ބައެއް ސާމާނު. -- އަވަސް ފޮޓޯ | އަހުމަދު ނާއިފް\n"އެއްވެސް ހާއްސަ ތަނެއް އޭރަކު ނުހުންނާނެ. ގަސްގަސް ދޮށަށް ކަރަންޓް ބޯޑް އެއްޗިހި ނެރެލައިގެން ކީސް ޖައްސައިގެން އާންމު ތަންތަނުގައި މަސައްކަތް ކުރަން ފެށީ. އެހެން ކުރަމުން ގޮސް މިފަހުން މި ކުޑަތަންކޮޅެއް ވެސް މި ހެދީ. ދެން އަހަރެން އެހެން ކަރަންޓް ކީސް އެއްޗިހި ހިފައިގެން އުޅޭތީ މީހުން ވެސް އަންނަން ފަށައިފި ޝައުގުވެރިވެގެން. އައިސް އެހެން މަސައްކަތް އެއްޗިހި ވެސް ލިބެން ފެށީ،" އަބްދު ރަޝީދު ބުންޏެވެ.\nރަށު ތެރެއިންނާއި ގޮނޑުދޮށާއި ގޮނޑުން ހޮވައިގެން ގެންނަ ލަކުޑި އާއި އުކާލާފައި ހުންނަ ލަކުޑި ހޮވައިގެން ގެނެސް، ކޮށައި މަށައިގެން މަސައްކަތް ފެށީ ގޭތެރޭގައި ބޭނުން ކުރެވޭނެ ތަފާތު ހިފައި ގެންގުޅޭ ސާމާނާއި އެއްޗިހި އުފައްދާށެވެ.\nބަތްކާތައްޓާއި ފެންބޯ ޖޯޑާއި، މާޓުކުރި އާއި ގޭގެ އިންޓްރީއާއަށް ބޭނުންވާނެ ތަފާތު ސާމާނު އޭނާ އުފައްދަން ފެށީ މިރަށުގަ އެވެ. އެކަމަކު އެއީ އޭނާ އަލަށް ކުރަން ފެށި މަސައްކަތެއް ނޫނެވެ. އޭނާ ކުޑައިރު ކާފަ ވަޑާން ކުރާއިރު އޭނާއަކީ، އަތްގާތްކޮށްދޭ އަތް ދަށު ވަޑިއެވެ. ލަކުޑިގަނޑުގެ އެއްކޮޅުގައި ހިފައިގެން ހުންނަން ޖެހުމުން އުފެދުނު ޝައުގުވެރިކަން އޭނާ މިއަދު ބޮޑު ވިޔަފާރި މަސައްކަތަކަށް އަނބުރާލީ އެވެ.\n"އަޅުގަނޑު އުމުރުން 12 އަހަރުގެ ތެރޭގައި ވެސް ކާފަ ގޮވާލާނެ އައިސް ބަލާށޭ މި ލަކުޑިގަނޑުގައި ހިފަހައްޓަން. ދެން އެހެން އެހީތެރިވަމުން ގޮސް ވަޑާމުގެ ކަންކަން މަޑުމަޑުން އޭރު ދަސްކުރީ. އެކަމަކު ކާފަ ނިޔާވީމާ މޫދު ކުޅިވަރުގެ ތެރެއަށް ވަދެވި، އެންމެ ފަހުން ރިސޯޓެއްގައި ވޯޓާ ސްޕޯޓްސް އިންސްޓްރަކްޓަރަކަށް އުޅެން ޖެހުނީ. އެ ހިސާބުން ވަޑާންކުރުމުގެ ކަންކަން މަޑުމަޑުން ގޮސް ހުއްޓުނީ. އެކަމަކު އޭގެ ފަހުން މީހަކާ އިނދެވި ދަރިން ލިބުނީމާ 2010 އެ ހިސާބުގައި ދަރިން ކައިރިން ހުންނަން ބޭނުންވީ. އެ ހިސާބުން އަނެއްކާ ވަޑާމުގެ މަސައްކަތް ކުޑަކުޑަކޮށް ފެށީ،"\nރަޝީދު އިނދެގެން އުޅެނީ ފްރާންސް ރައްޔިތަކާއެކެވެ. ކައިވެންޏާ ތިން ދަރިން ލިބިފައިވެ އެވެ.\nދަރިން ކައިރީގައި ގޭގައި ހުންނަން ޖެހުމުން ރަޝީދު ވިސްނީ ހުސް ވަގުތުގައި މަސައްކަތެއް ކުރާށެވެ. ހާޑްވެއާ ފިހާރައަކުން ބައެއް ސާމާނާއި އާލާތް ގަނެގެން ދަރިންގެ ކުޅޭ އެއްޗިހި އޭނާ އަމިއްލައަށް ހަދަން ފެށީ އެވެ. ބްލޮކްސް އާއި އެކި ކަހަލަ ކުޅޭ ސާމާނު ލަކުޑިން ތައްޔާރުކުރީ އެވެ. ގެއަށް އަންނަ ރަހުމަތްތެރިނަށް ވެސް އެ ތަކެތި ކަމުދާން ފެށީ އެވެ. އެ ހިސާބުން ރަހުމަތްތެރިންގެ ދަރިންނަށްވެސް އެފަދަ ތަކެތި ތައްޔާރުކޮށްދޭން ފެށީ އެވެ.\nއަހަރެން މަސައްކަތް ކޮށްގެން ލިބިފައި އިންނަ ފަސް ރުފިޔާ އާއި މަޖިލިސް މެންބަރުގެ ވޮލެޓުގައި އިންނަ ފަސް ރުފިޔާ ވެސް މާކެޓްގައި އެއީ އެއް ވެލިއުއެއް. އެ ފަސްރުފިޔާ ވަކި އަގުބޮޑެއް ނުވާނެ. އެކަމަކު މި ބުރަ ސައްކަތުން އަހަރެން ހޯދާ ފައިސާއިން ލިބޭ ހިތްހަމަ ޖެހުން މާ ބޮޑު\nއަބްދުﷲ ރަޝީދު | ވަޑިއެއް\n"ގެއަށް އަންނަ ރަހުމަތްތެރިން ވެސް އޭރު ބުނާނެ މީތި ހާދަ ސަޅިއޭ. އެމީހުން އޯޑަރު ދޭނެ މީތި ހަދާލަ ދޭށޭ ކިޔާފައި. އެ ހިސާބުން ދެން ކްރާފްޓް ގޮތަށް ލަކުޑީގެ މަސައްކަތް ކުރަން ފެށީ،" ރަޝީދު ބުންޏެވެ.\nކުޑަކުޑަކޮށް ފެށުނު މަސައްކަތް "ވަޑާންފޮށީ" ގެ ނަމުގައި މި ރަށުގައި ފުޅާކޮށްލައި މަސައްކަތުން ރަނގަޅު އާމްދަނީއެއް މިހާރު ރަޝީދަށް ލިބެ އެވެ. މަހަކު 20،000ރ. އަށް ވުރެ ބޮޑު އާމްދަނީއެއް އޭނާ ހޯދަނީ ވަޑާން ފޮށީންނެވެ. ލަކުޑި ކޮށާމަށައިގެން އޭނާ ހަދާ ތަކެތި ޓޫރިސްޓުން ވެސް ގަންނަނީ އުފަލާ އެކު އެވެ. ވަޑާމުގެ މަސައްކަތާއެކު ރަޝީދުގެ ދިރިއުޅުން ވެސް މިހާރު މުޅީން ބަދަލުވެ ނުހަނު އުފާވެރި އެވެ.\n"ވަޑާންފޮށީ"ގެ ބާނީ، އަބްދުﷲ ރަޝީދު މަސައްކަތުގައި. -- އަވަސް ފޮޓޯ | އަހުމަދު ނާއިފް\n"ގާތްގަނޑަކަށް ވިއްސަކަށް ޑޮލަރަށް 70 ވަރަކަށް ޑޮލަރަށް މި އެއްޗިހި ގަނޭ. [އާއިލާއަށް] އުޅެވޭ ވަރުގެ ރަނގަޅު އާމްދަނީއެއް އެބަ ހޯދޭ. މީގެ އިތުރުން ހުސްވަގުތު އޮވެއްޖިއްޔާ ރާޅަށް ޖައްސާލައި ވިންޑްސާފްކޮށްލާ މި ހުރިހާ ކަމެއް ވެސްމި ރަށުން އެބަ ކޮށްލެވޭ. އަސްލު މި ދިރިއުޅުން ވަރަށް އުފާވެރި... މި ދިރިއުޅުން ކިހާ ސަޅި!،" ރަޝީދު ބުންޏެވެ.\nލަކުޑިން އުފައްދާ ސުވެނިއާ ވިއްކަން އޭނާގެ ހިއްސާއާއެކު ކުޑަ ގެސްޓް ޝޮޕެއް ވެސް މިހާރު މި ރަށުގައި ވަނީ\nހުޅުވާފަ އެވެ. އޭނާގެ ހިތާމައަކީ، އޭނާގެ މަސައްކަތަށް އެހީތެރިވާނެ ޒުވާނަކު ރަށުން ނުވުމެވެ. އެކަމަކު އޭނާ ހުރީ އެކަނިމާއެކު ވީހާލެއްވާން އެ މަސައްކަތުގައި ދެމި ހުންނާށެވެ. ރަޝީދުގެ ވާހަކަ ނިންމާލަމުން އޭނާ، އެ މަސައްކަތާ މެދު ފަހުރުވެރިވާ ސަބަބު ބުނެދިނީ ހަމަ އެންމެ މިސާލަކުން އެވެ.\n"ވަޑާންފޮށީ"ގެ ބާނީ، އަބްދުﷲ ރަޝީދު. -- އަވަސް ފޮޓޯ | އަހުމަދު ނާއިފް\n"މިތަނަށް ވެސް މަގޭ ރަށްޓެހިން އައިސް ދުރުގައި މަޑުކުރާނެ. ގަޔަށް ކުނޑި ބުރާފާނެތީ މިތަނާ ކައިރިވެލަން ވެސް ނުކެރޭ. އެކަމަކު ކޮފީއެއް ބޯލަންވީމާ ހަމަ އޯކޭ. އަހަރެން މަސައްކަތް ކޮށްގެން ލިބިފައި އިންނަ ފަސް ރުފިޔާ އާއި މަޖިލިސް މެންބަރުގެ ވޮލެޓުގައި އިންނަ ފަސް ރުފިޔާ ވެސް މާކެޓްގައި އެއީ އެއް ވެލިއުއެއް. އެ ފަސްރުފިޔާ ވަކި އަގުބޮޑެއް ނުވާނެ. އެކަމަކު މި ބުރަ ސައްކަތުން އަހަރެން ހޯދާ ފައިސާއިން ލިބޭ ހިތްހަމަ ޖެހުން މާ ބޮޑު. މާ އުފާވޭ ހިތްހަމަޖެހޭ،" އަބްދުﷲ ރަޝީދު ބުންޏެވެ.


Spanish League: Barcelona alun 1 vana ah | Mihaaru\n24 ޖޫން 2020 - 09:58\nމިއީ އެންމެ ފަހުން ކުޅުނު މެޗުގައި ސެވިއްޔާއާ 0-0 އިން ބާސެލޯނާ އެއްވަރުވުމުން، ރެއާލުން ފައިދާ ނަގައި އެއް ވަނަ އަށް އަރާފައިވަނިކޮށް ބާސެލޯނާ އަލުން މަގާމަށް އެރި އެރުމެކެވެ. އެކަމަކު ބާސެލޯނާ 68 ޕޮއިންޓާ އެކު އެއް ވަނަ އަށް މި އެރީ އެއް މެޗު އިތުރަށް ކުޅެގެން ކަމަށްވާތީ، ރެއާލުން މިރޭ މަޔޯކާ އަތުން މޮޅުވެގެން އަނެއްކާ ވެސް އެއް ވަނަ އަށް އެރޭނެ އެވެ. އެ ޓީމު މިވަގުތު ދެ ވަނައިގައި އޮތީ 65 ޕޮއިންޓާ އެކު އެވެ. ރޭ ބާސެލޯނާ އަތުން ބަލިވި އެތުލެޓިކް ކްލަބް އޮތީ 42 ޕޮއިންޓާ އެކު 10 ވަނައިގަ އެވެ.\nބާސެލޯނާގެ ހަމައެކަނި ގޯލް 71 ވަނަ މިނެޓުގައި ޖެހީ ކްރޮއޭޝިއާ މިޑްފީލްޑަރު އިވާން ރަކިޓިޗެވެ. ފުރުސަތު ތަނަވަސްކޮށްދިނީ ލިއޮނަލް މެސީ އެވެ. ބާސެލޯނާ އަށް ރޭގެ މެޗުގައި މާގިނަ ފުރުސަތުތަކެއް ނުހޯދުނެވެ. އަދި އެ ޓީމުގެ ރަސްމީ، ކުޅުމެއް ވެސް ނުދެއްކުނެވެ. ބާސެލޯނާގެ ކޯޗު ކުއިކީ ސެޓިއެން ބުނީ މެޗު އުނދަގޫވާނެކަން ކުރިން ވެސް އެނގޭ ކަމަށާއި ހާލަތުގެ ގޮތުން، ގޯހެއް ހަދައިގެން ފަރުޖެހެން ނެތުމުން ކުޅުންތެރިންގެ ހާސްކަން ބޮޑު ކަމަށެވެ.\nސްޕެނިޝް ލީގުގައި ރޭ އެތުލެޓިކޯ މެޑްރިޑް ވަނީ ލެވަންޓޭ އަތުން 1-0 އިން މޮޅުވެފަ އެވެ. ހަމައެކަނި ގޯލަކީ 15 ވަނަ މިނެޓުގައި ލެވަންޓޭގެ ބްރުނޯ އަތުން ބައިކޮޅަށް ވަން ލަނޑެކެވެ. އެ ޓީމު އޮތީ 55 ޕޮއިންޓާ އެކު ތިން ވަނައިގަ އެވެ.\nރޭގަ ފެނުނީ ޒުވާން ކުޅުންތެރިންގެ ތަފާތު، އަދި ނެޗުރަލް ޕޭސީ ވިންގަރެއް ލުމުން ޓީމުގެ ކުޅުން އަވަސްވެގެން ދިޔަތަން. ބާސެލޯނާ ދެންވެސް ކޮޅަށް ޖެހޭނީ ލާމާސިޔާޔަށް. ބާރޓެމޯ މުޅި ކްލަބު ހަލާކުކޮށްލައިފި. އަންނަ އަހަރަށްފަހު ބާސާ އެމީހުންގެ ހަގީގީ ސިފައިގައި ފެނިގެންދާނެ އިންޝާ ﷲ. މިޒަމާނަކު ފުޓްބޯޅައެއް ނުކުޅެވޭނެ ވިންގަރުން ނުލައެއް.\nސާބަހޭ ބާސާ.އިރާދަކުރެއްވިޔާ ލީގް ކާމިޔާބްކުރާނީ ބާސާއިން.އިންޝާﷲ.ވ.ވެދުން. #ވިސްކައެލްބާސާ #ވިސްކައެލްބާސާ #ޕުތަމެޑްރިޑް #ޕުތަމެޑްރިޑް #ޖޮޑެންސޯޓޮޑޯސްލޮސްވާޑެރޯސްފެނޮޓިކޯސް #ހޮދާޕެރޯސްމެދްރިދް\nވަރަށް ދެރަވެއްޖެ އެތުލެޓިކް ކްލަބް ބަލިވީމަ.އަދި މިރޭ މަގޭ އެންމެ ފެވަރިޓް ކްލަބް ރެއާލް މޮޅުވީމަ އުފާވާނެ.\nމިރޭ އިރާދަކުރެއްވިއްޔާ ރެއާލް މޮޅެއްނުވާނެ\nރަދީފް ދެން ތީ ކޮން ކަމެއް، މީހުންގެ ނަމުގަ އައިޑީ ހަދައިގެން؟


Vote dhin gothun Bangladesh ge anhenaku rape kohlaifi\nވޯޓުދިން ގޮތުން ބަންގްލަދޭޝްގެ އަންހެނަކު ރޭޕުކޮށްލައިފި\nއެކަމާއި ގުޅިގެން، ބަންގްލަދޭޝްގެ އިދިކޮޅު ޕާޓީތަކުން އިސްވެ މުޒާހާރާތަކަށް ނުކުމެފައިވާއިރު، ވެރިކަންކުރާ ޕާޓީން އެ އަންހެންމީހާގެ ކިބައިން މައާފަށް އެދުމަށްވެސް ދަނީ ގޮވާލަމުންނެވެ. -- ފޮޓޯ: ގެޓީ އިމެޖަސް\nޑާކާ (ޖެނުއަރީ 6) - ބަންގްލަދޭޝްގައި ނިމިދިޔަ އާންމު އިންތިހާބުގައި އިދިކޮޅު ޕާޓީއަށް ވޯޓުލީ އަންހެނަކު، ވެރިކަންކުރާ ޕާޓީގެ ސަޕޯޓަރުންތަކެއްވެގެން ރޭޕުކުރި މައްސަލައެއް ހޫނުވެއްޖެ އެވެ.\nއެ މައްސަލާގައި ހައްޔަރުކޮށްފައިވާ، އެ ސަރަހައްދުގައި ވެރިކަންކުރާ އަވާމީ ލީގު (އޭއެލް) ޕާޓީގެ އިސް އެކްޓިވިސްޓެއްގެ އިތުރުން ހަ މީހެއްގެ ބަންދުގެ މުއްދަތު ކޯޓުން ވަނީ އިތުރުކޮށްދީފަ އެވެ.\nއެ ހަމަލާގެ ޝިކާރައަކަށްވި، ހަތަރު ކުދިންގެ މަންމަ ތުހުމަތުކުރާ ގޮތުގައި، އޭނާ ރޭޕުކޮށްފައިވަނީ އިދިކޮޅު ބަންގްލަދޭޝް ނެޝަނަލިސްޓް ޕާޓީގެ ކެންޑިޑޭޓަކަށް ވޯޓު ދިނުމުން އެކަމުގެ ބަދަލުހިފުމުގެ ގޮތުން ކަމަށެވެ.\nއެ އަންހެން މީހާގެ ފިރިމީހާ ހުށަހެޅި މައްސަލާގައި ބުނެފައިވާ ގޮތުން، ބަޔަކު އެގޭގެ ތެރެއަށް ގަދަކަމުން ވަދެ، ބިރުދެއްކުމަށްފަހު އޭނާއާއި އެ ދެމަފިރިންގެ ހަތަރު ކުދިން ބަނުމަށްފަހު، އޭނާގެ އަނބިމީހާ ރޭޕުކޮށްފައިވާކަމަށެވެ. ވޯޓުލީ ދުވަހު، އިދިކޮޅަށް ވޯޓު ދިނުމަށް އެ ހަމަލާގައި ބައިވެރިވި މީހުން އިންޒާރުދިން ކަމަށް، އެ އަންހެންމީހާ ބަންގްލަދޭޝްގެ ބައެއް މީޑިއާތަކަށް ބުނެފައިވެ އެވެ.\nއެ މައްސަލާގައި ހައްޔަރުކޮށްފައިވާ މީހުން އެ ތުހުމަތުތައް ދޮގުކުރި ނަމަވެސް، އޭއެލްގެ އެކްޓިވިސްޓު މިހާރުވަނީ ޕާޓީން ވަކިކޮށްފަ އެވެ.\nއެކަމާއި ގުޅިގެން، އިދިކޮޅު ޕާޓީތަކުން އިސްވެ މުޒާހާރާތަކަށް ނުކުމެފައިވާއިރު، ވެރިކަންކުރާ ޕާޓީން އެ އަންހެންމީހާގެ ކިބައިން މައާފަށް އެދުމަށްވެސް ދަނީ ގޮވާލަމުންނެވެ.\nމިދިޔަ ހަފްތާގައި ބޭއްވުނު އިންތިހާބުގައި، ބަންގްލަދޭޝްގައި ވެރިކަން ކުރާ ޕާޓީން ބޮޑު ތަފާތަކުން އެ ގައުމުގެ އާންމު އިންތިހާބު ކާމިޔާބުކޮށް، ހަތަރު ވަނަ ދައުރަކަށް މިހާރުގެ ބޮޑު ވަޒީރު ޝެއިޚް ހަސީނާ ވަނީ ހޮވިވަޑައިގެންފަ އެވެ.\nހަމަނުޖެހުމާއި ތުހުމަތުތަކުގެ ތެރޭގައި، ބަންގަލްދޭޝްގައި އާދީއްތަ ދުވަހު ވޯޓުލާފައިވަނީ، 300 ގޮނޑިއަށް މެމްބަރުން އިންތިހާބު ކުރުމަށެވެ. އެ ގައުމުގެ އިލެކްޝަންސް ކޮމިޝަނުން މިހާތަނަށް ނަތީޖާ އިއުލާނުކޮށްފައިވާ 298 ގޮނޑީގެ ތެރެއިން 287 ގޮނޑި ކާމިޔާބުކޮށްފައިވަނީ ޝެއިޚް ހަސީނާގެ ޕާޓީންނެވެ.\nނަމަވެސް، މިވަގުތު ޖަލުގައި ހުންނެވި ކުރީގެ ބޮޑު ވަޒީރު ޚާލިދާ ޒިޔާގެ ބަންގްލަދޭޝް ނެޝަނަލް ޕާޓީ (ބީއެންޕީ) އިން ބުނަނީ ގިނަ ވޯޓު ފޮށިތަކަށް ދުރާލާ ވޯޓު އަޅައި މުޅި އިންތިހާބު އޮޅުވާލާފައިވާ ކަމަށެވެ.\nބަންގްލަދޭޝް ރޭޕް ޝައިހް ހަސީނާ


PHOTO: Fainu ga gaaim kuri fendhey nizam ifthithaah kurun | Fainu Online\nފައިނުގައި ޤާއިމްކުރި ފެންދޭ ނިޒާމް އިފްތިތާޙުކުރުން\nފައިނު ކައުންސިލާއި އެގްރިކަލްޗަރ މިނިސްޓްރީ ގުޅިގެން ކުރިޔަށް ގެންދިޔަ ދަނޑުތަކަށް ފެންދޭ ނިޒާމް އިފްތިތާހް ކޮށްފިއެވެ. މި ޕްރޮޖެކްޓްގެ ދަށުން 10،000 އަކަފޫޓްގެ 10 ދަނޑު، ޒަމާނީ ވަސީލަތްތަކާއިއެކު ތަރައްޤީ ކޮށްފައިވެއެވެ. އެގޮތުން، މީރު ފެންފަށަލަ ރައްކާތެރި ކުރުމަށް ޚާއްސަ ކޮށްގެން4ވަޅެއް ތައްޔާރުކޮށް ގެލެރީ ސިސްޓަމެއްގެ ގޮތުގައި ފަރުމާކޮށް ފެން ނެގޭނެ އިންތިޒާމް ޤާއިމް ކޮށްދީފައިވެއެވެ. ދަނޑުތަކަށް ފެން ނެގުމަށް ބޭނުންކުރާނީ 100 އިންސައްތަ އިއާދަކުރަނިވި ހަކަތަކެވެ. އެގޮތުން، 750 ކިލޯ ވޯޓްގެ4ސޯލަރ ޕަންޕު ބަހައްޓާފައިވާއިރު، 250 ކިލޯވޯޓްގެ 16 ސޯލަރ ޕެނަލް މި ދަނޑުތަކުގައި ބަހައްޓާފައިވެއެވެ. އަދި މި ޕެނަލްތަކުން ދުވާލަކު 1000 ކިލޯވޯޓްގެ ކަރަންޓް އުފައްދައިދޭނެއެވެ. ފައިނު އޮންލައިން ފޮޓޯ: އިސްމާޢީލް ޝަފީޢު


SunOnline: Miskithah kudakamu dhiya meehaa 1 mahaai 19 dhuvahah jalah laan hukum koffi\nމިސްކިތަށް ކުޑަކަމުދިޔަ މީހާ އެއްމަހާއި 19 ދުވަހަށް ޖަލަށް ލާން ހުކުމްކޮށްފި\nމުޙައްމަދު ނާއިލް ހަފީޒް 02 Dec 2021, 00:13\nމާލޭގެ ދެ މިިސްކިތަކަށާއި ރައީސް އޮފީސް ކުރިމައްޗަށް ކުޑަކަމުގޮސް ހަތިމަކަށް ކުޅު ޖެހި މ. ޝޭޑީ ހޯމް، ހަސަން ޒިޔާދު --\nމާލޭގެ ދެ މިިސްކިތަކަށާއި ރައީސް އޮފީސް ކުރިމައްޗަށް ކުޑަކަމުދިޔަ މ. ޝޭޑީ ހޯމް، ހަސަން ޒިޔާދުގެ އެއް މަހާއި 19 ދުވަހަށް ޖަލަށް ލުމަށް ކްރިމިނަލް ކޯޓުން ހުކުމްކޮށްފިއެވެ.\nއޭނާގެ މައްޗަށް ދައުވާކުރީ މިދިޔަ މަހުގެ 24ވަނަ ދުވަހެވެ. ޒިޔާދުގެ މައްޗަށް ކޮށްފައިވަނީ ދެ ދައުވާއެކެވެ. އެއީ އާންމު މަސްލަހަތަށް ގެއްލުން ހުރި ކަމެއް ކުރުމުގެ ދެ ދައުވާއެެވެ.\nމިދިޔަ މަހުގެ 24ވަނަ ދުވަހު ކްރިމިނަލް ކޯޓުގައި އޮތް އަޑު އެހުމެއްގައި އޭނާ ވަނީ ދެ ދައުވާއަށް ވެސް އިއުތިރާފުވެފައެވެ.\nހުކުރު މިސްކިތަށާއި އިސްލާމީ މަރުކަޒަށް ކުޑަކަމުދިޔަ މައްސަލައިގައި ޒިޔާދު ހައްޔަރުކޮށް، މިދިޔަ މަހުގެ 13 ވަނަ ދުވަހު އޭނާގެ ބަންދަށް 10 ދުވަސް ޖެހިއެވެ. ނަމަވެސް އެ މައްސަލައިގެ ތަހުގީގު ނިމުމާއެކު މިދިޔަ މަހުގެ 25ގައި އޭނާ ދޫކޮށްލިއެވެ.\nއޭގެ ފަހުން މި މަހުގެ ހަތް ވަނަ ދުވަހު އޭނާ ވަނީ އިބްރާހިމް މިސްކިތަށް ވަދެ، ހަތިމަކަށް ކުޅުޖަހައިފައެވެ. މި މައްސަލައިގައި ވެސް އޭނާގެ މައްޗަށް ދައުވާ ވަނީ އުފުލައިފައެވެ.\nމިއަދު ޒިޔާދަށް ކުރި ހުކުމުގައި ގާނޫނުލް އުގޫބާތުގައި އޮތް ގޮތުން ޖުމްލަ ދެ މަހާއި 12 ދުވަހުގެ ޖަލު ހުކުމް އޭނާއަށް އަންނާނެއެވެ. ނަމަވެސް މައްސަލައިގެ ތަހުގީގުގެ މަރުހަލާގައި ބަންދުގައި ހޭދަކުރި މުއްދަތު ހުކުމުގެ މުއްދަތުން އުނިކުރަން ޖެހެއެވެ. އޭނާ އެ މައްސަލާގައި ބަންދުގައި 23 ދުވަސް ހޭދަކުރިއެވެ. އެހެންކަމުން ހުކުމުން އޭނާ ތަންފީޒު ކުރަން ޖެހޭނީ އެއް މަހާއި 19 ދުވަހުގެ ޖަލު ހުކުމެއް ކަމަށް ހުކުމްގައިވެއެވެ.\nމިސްކިތަށް ވަދެ، ޚަތިމަށް ކުޅު ޖެހި މައްސަލާގައި ވެސް އޭނާގެ މައްޗަށް ދައުލަތުން ދައުވާކުރި އެވެ. އެކަމަކު އެ މައްސަލާގެ ހުުކުމެއް އަދި ނީއްވައެވެ.\nޒިޔާދުގެ ނަފްސާނީ މައްސަލައެއް ހުންނަކަމަށް މީގެ ކުރިން ވާހަކަ ދެކެވުނު ނަމަވެސް، ޖެންޑާ މިނިސްޓްރީން ބުނެފައި ވަނީ ޒިޔާދުގެ ނަފްސާނީ މައްސަލައެއް ހުރި ކަމަށް ފާހަގަ ނުވާކަމަށެވެ. އަދި އޭނާގެ މައްސަލަ ފުލުހުންނާއި އެންޑީއޭއަށް ފޮނުވައިފައިވާ ކަމަށް އެ މިނިސްޓްރީން ބުންޏެވެ.\nޖަލަށް ވައްދަން އުޅުނު ސާމާނުތަކަކާ އެކު ހަ މީހަކު ހައްޔަރު\nހިރިމަރަދޫ މޫދުގައި މަރުވެފައި އޮތް މީހަކު ފެނިއްޖެ\nމާސްކް ނާޅާ އުޅުނު 1937 މީހަކު ޖޫރިމަނާކޮށްފި


Handhun Record Kurevunu Kamah Bunaa "Biruveri Adeh" Ge Vaahaka - Vaguthu\nކައުނުގެ ބިޔަކަމާއި ބޮޑުކަމުގެ ތެރެއިން އަހަރެމެން ދިރިއުޅޭ ބިމާއި އެންމެ ގާތުގައި ވަނީ ހަނދެވެ. ނަމަވެސް މިތަންތަނުގެ މަޢުލޫމާތު އެއްކުރުމަށް ކުރެވެމުންދާ މަސައްކަތްތަކާއެކު ދުނިޔޭގެ ހަނދުގައި ފޮރުވިފައިވާ ސިއްރުތައް އަދިވެސް މުޅީން އެއްކުރެވިފައެއް ނުވެއެވެ.\nހަނދުގެ ނޭނގޭ މަޢުލޫމާތުތައް ދެނެގަތުން މިއަދު ކުރިއަރާފައިވާ ސައިންސްގެ އެހީގައި ކުރިޔާއި އަޅާބަލާއިރު އުނދަގޫ ކަމަކަށް ނުވީނަމަވެސް، ހަނދާއި ގުޅޭގޮތުން އެނގޭ ކަންކަމަށްވުރެ ގިނައީ ނޭނގޭ ކަންކަން ކަމުގައި ބުނެވިދާނެއެވެ. މިއީވެސް އެގޮތުން މިހާތަނަށް ހަނދުން އެއްކުރެވުނު މަޢުލޫމާތުތަކުން ޖަވާބެއް ނުލިބިވާ ކަމެއްގެ ވާހަކައެވެ.\n1969 ވަނަ އަހަރުގައި ނާސާއިން ހަނދަށް އިންސާނުން ފޮނުވުމުގެ ކުރިން ޖައްވީ އުޅަނދު އެޕޯލޯ 10 ގެ އެސްޓްރޮނޯޓުން ހަނދުގެ ވަށައިގެން ދަތުރުކުރި ކުރުމުގެ ތެރޭގައި ރެކޯޑް ކުރެވުނު ކްލިޕެއް ނާސާއިން ޢާންމުކޮށްފައި ވެއެވެ. ނަމަވެސް މި ކްލިޕްގައި އިވެނީ ކޮން ކަހަލަ އަޑެއް ކަމެއް ސައިންސްވެރިންނަށް މިހާތަނަށް ހޯދިފައެއް ނުވެއެވެ.\nމި ކްލިޕް ރެކޯޑް ކުރެވުނު އިރު އެޕޯލޯ 10 ގައި ތިން އެސްޓްރޮނޯޓުން ތިބިއިރު ގަޑިއެއްގާއިރުވަންދެން އެ އަޑު ރެކޯޑް ކުރެވިފައިވެއެވެ. އެހެން ނަމަވެސް އެސްޓްރޮނޯޓުންނަކަށް އާދަޔާ ހިލާފު ކަމެއް އޭރު ފާހަގައެއް ނުކުރެވެއެވެ. ރެކޯޑިން އާމެދު ސުވާލު އުފެދެން ފެށީ އޭގެ މާފަހުން ކުރެވުނު ދިރާސާތަކެއްގެ ތެރެއިންނެވެ.\n"އަހަންނަކަށް އަންގާފައެއް ނުވޭ އޭރު އެފަދަ އަޑެއް އިވޭ ކަމެއް. އެނގުނު ނަމަ އަހަރެން ބިރުން ހަލާކުވީސް" - އެޕޯލޯ 10 ގެ އެސްޓްރޮނޯޓެއްގެ ދަތުރުނާމާގައި ބުނެފައިވެއެވެ.\nމިކަމާއި ގުޅިގެން ނާސާއިން ބުނެފައިވަނީ މިއީ "އޭލިއަނުންގެ" އަޑެއް ކަމަށް ގިނަ ބަޔަކަށް ހީކުރެވުނު ނަމަވެސް އެއީ އެފަދަ އަޑެއް ނޫން ކަމަށެވެ. ބައެއް ސައިންސްވެރިން ދެކޭގޮތުގައި އެއަޑަކީ ކޮންމެވެސް "އެއްޗެއް"ގެ އަޑެކެވެ. އަދި އެއީ އެތަނުގައި ގޮތް ނޭގޭ އެއްޗެއް އުޅޭ ކަމުގެ ހެއްކެއް ކަމުގައި ވެދާނެ ކަމަށްވެސް ބައެއް ތަޖުރިބާކާރުން ބުނެއެވެ.\nދިރާސާ ކުރާ ފަރާތްތަކާއި ސައިންސްވެރިން އަދިވެސް ދަނީ މިއީ ކޮން އަޑެއްތޯ ޔަޤީން ކުރުމުގެ މަސައްކަތް ކުރަމުންނެވެ. ނަމަވެސް ހަނދުގެ އަނދިރި ފަޅީގެ މާގިނަ މަޢުލޫމާތުތަކެއް މިހާތަނަށް ކުރިއަރާފައިވާ ޓެކްނޮލޮޖީގެ އެހީގައިވެސް އޮތީ ނުހޯދިއެވެ.\nދިރާސާތައް ކުރިޔަށް ގެންދިއުމަށް ކާމިޔާބު ކަމާއި އެކު ހަނދަށް މިހާތަނަށް ޖައްވީ އުޅަނދެއް ފޮނުވާފައިވަނީ އެމެރިކާ އާއި ރަޝިޔާގެ އިތުރުން ޗައިނާއިންނެވެ. އިންޑިއާއިން މި ޤައުމުތަކާއި ފައިހަމަ ކުރުމުގެ ނިޔަތުގައި ދާދި އެހަކަށް ދުވަހު ފޮނުވާލި އުޅަނދު ވަނީ ހަނދުގައި ޖައްސަން އުޅެނިކޮށް ދުނިޔެ އާއި ގުޅުން ކެނޑި ހަނދުގެ ބިންފަދަ ފަށަލައަށް ވެއްޓި ހަލާކުވެފައެވެ.\nވަރަށް މަދުން ނޫނީ ނުފެންނަ ނޫހަނދު މާދަމާއިން ފެށިގެން ފެންނާނެ\nއޭޕްރީލް 15, 2021 09:20\nޖިންނި އެއްގެ އަޑު ކަމަށްވެސް ވެދާނެ.. ޖިންނި އަކީ އިންސާނުންނަށް ލިބިފައިނުވާ އެތައް ބާރެއް ލިބިފައިވާ ބައެއް..\nއޭޕްރީލް 15, 2021 09:29\nތި ވާނީ އައްނިގެ އަޑަށް\nއޭޕްރީލް 18, 2021 08:44


Internet Ge Vaudhu Fuhdhunu Kan Kashavareh Nuvi, Rayyithunnah Vee Joke Akah – adduLIVE\nއިންޓަނެޓްގެ ވައުދު ފުއްދުނުކަން ކަށަވަރެއް ނުވި، ރައްޔިތުންނަށްވީ ޖޯކަކަށް\nApr 17, 2021, 09:34 ހަސަން ރަޝީދު\nއިންޓަނެޓްގެ އަގު ހެޔޮކުރުމަކީ ރައީސް އިބްރާހިމް މުހައްމަދު ސޯލިހުގެ ރިޔާސީ ވައުދެކެވެ. އެގޮތުން އިންޓަނެޓުގެ އަގުހެޔޮކުރުމުގެ މަސައްކަތް ތަންފީޒު ކުރުމަށް ސަރުކާރުން ނިންމާފައި ވަނީ 2022 ވަނަ އަހަރު ކަމަށް ސަރުކާރުގެ ސްޓްރެޓީޖިކް އެކްޝަން ޕްލޭން (ސެޕް) ގައި ވަނީ ބަޔާންކޮށްފައެވެ. އެކަމަށް ކުރަންޖެހޭ ކަންކަން ސަރުކާރުން މިހާރު ވެސް އަންނަނީ ކުރަމުންނެވެ.\nސެޕްގައި އެގޮތަށް ބަޔާންކޮށްފައިވީ ނަމަވެސް މިދިޔަ ބުރާސްފަތި ދުވަހުގެރޭ ކޮމިއުނިކޭޝަންސް މިނިސްޓްރީގެ ސްޓޭޓް މިނިސްޓަރ އަލީ ސޯލިހު ވަނީ ރާއްޖެޓީވީގައި ވަރަށް ޔަގީންކަމާއެކު އިންޓަނެޓްގެ އަގު ހެޔޮކުރުމަށް ރައީސް ވެވަޑައިގެންނެވި ވައުދު މިހާރު ފުއްދިފައިވާކަން އިއުލާންކުރައްވާފައެވެ. އަދި މިހާރު އެއް ޖީބީ ޑޭޓާ ފަސް ރުފިޔާ އަށް ލިބޭ ކަމަށް އޭނާ ވިދާޅުވި އެވެ. ނަމަވެސް އިންޓަނެޓްގެ އަގުހެޔޮވި ކަމުގެ އިހުސާސެއް، ރާހަތެއް ރައްޔިތުންނަށް ނުކުރާއިރު އެ ވާހަކަތަކާއި ގުޅިގެން އަލީ އަށާއި ސަރުކާރަށް ބޮޑެތި ފާޑުކިޔުންތައް ރައްޔިތުން އަންނަނީ އަމާޒު ކުރަމުންނެވެ.\nއެގޮތުން ބައެއް އާންމުން ސޯޝަލް މީޑީއާގައި ވަނީ ޖުމްހޫރީ ޕާޓީ އަށް ނިސްބަތްވާ ބޭފުޅަކު ގަސްދުގައި ސަރުކާރުގެ އަގުވައްޓަން މަސައްކަތް ކުރާ ކަމަށް ތުހުމަތުކޮށް އަލީ އެ މަގާމުން ދުރުކުރުމަށް ގޮވާލާފައެވެ. އަދި ބައެއް ފަރާތްތަކުން ވަނީ ސަރުކާރަށް މީހުންގެ ތާއީދު ގެއްލެނީ ލޮލަށް ނުފެންނަ ގޮތަށް ވައުދު ފުއްދާތީ ކަމަށްވާއިރު އަނެއް ބަޔަކު ވަނީ މިއީ ހުވަފެނުގައި ފުއްދި ވައުދެއްތޯ ވެސް ސުވާލުކޮށްފައެވެ.\n"މިހާރު ބަލާލިއިރު ވެސް ޖީބީއެއް މި ލިބެނީ 75 ރުފިޔާއަށް. ރޯދަ އަށް ހުންނަ ވަގުތު އެކަނި ތޯއްޗެ ތިޔަ ބުނާ އަގު ލިބެނީ" އާންމު ފަރާތަކުން ބުނެފައިވެއެވެ. "ތިޔަ ޒާތަށް ވަޢުދު ފުއްދީމާ 2023 އަންނަންވާއިރަށް ތާއިދުކުރާ މީހުން ވަރަށް ގިނަވާނެހެން ހީވަނީ" މި މައްސަލައިގައި އެހެން ފަރާތަކުން ބުނެފައިވެއެވެ.\nއަދި ރައްޔިތުންނަށް މިފަދަ ކަންކަމުގައި އޮޅުވާލުމަކީ ގޯހެއް ކަމަށާއި އިންޓަނެޓްގެ އަގުހެޔޮވި ކަމަށްވާނީ ހަރަދު އެއްވަރެއްގައި ހިފެހެއްޓި ހިދުމަތުން ލިބޭ ފައިދާތައް ރައްޔިތުންނަށް ގިނަވުމުން ކަމަށްވެސް އާންމު ފަރާތަކުން ވަނީ ބުނެފައެވެ.\nއަލީ ސޯލިހު ހޫނު ފެނަށް ވެއްޓުނުއިރު އެންމެފަހުން މިވަގުތު ކޮމިއުނިކޭޝަން މިނިސްޓްރީއާ ވަގުތީ ގޮތުން ހަވާލުވެ ހުންނެވި ފައްޔާޒު އިސްމާއިލް ވަނީ ނުސީދާ ގޮތެއްގައި އަލީ ދެއްކެވި ވާހަކަތަކަށް ރޭ ރައްދު ދެއްވާފައެވެ. އެގޮތުން ފައްޔާޒު ވަނީ އިންޓަނެޓުގެ އަގަށް ކުންފުނިތަކުން ގެނެސްފައިވަނީ ފާހަގަކުރެވޭ ފަދަ ބަދަލެއް ނޫން ކަމަށް ވިދާޅުވެފައެވެ. ފައްޔާޒުގެ މި ވާހަކައާއެކު ރައްޔިތުންނަށް މިހާރު ވަނީ މިކަމުގައި ގަބޫލުކުރަންވީ ކާކުގެ ބަސްކަން ވެސް ނޭނގޭ ހިސާބަށް އޮޅިފައެވެ. ސަބަބަކީ އެއް މިނިސްޓްރީއެއްގެ އިސް ދެ ބޭފުޅަކު މިކަމުގައި ގެންގުޅެނީ މުޅިން ތަފާތު ދެ ވިސްނުމެއް ކަމަށްވާތީއެވެ.\n"ޤަބޫލުކުރަންވީ ކާކުގެ ބަސް ކަން ނޭނގޭ ދަރަޖައަށް އިންޓަރނެޓްގެ ކަންތައް މިދިޔައީ. އަލީ ސޯލިހު ވަޢުދު ފުދުނުކަން ކަށަވަރުކުރި އިރު ވުޒާރާ އާ ޙަވާލުވެ ހުންނެވި ވަޒީރުގެ ބަސްކޮޅު މިއޮތީ. ރައީސް ސޯލިހުގެ ކުރިމަގު ގަސްތުގަ ބަނަކުރަނީބާއޭ ވެސް ހިތަށް އެބަ އަރާ" އާންމު ފަރާތަކުން ބުންޏެވެ.\nރައްޔިތުންނާއި ގުޅުންހުރި މިފަދަ އަސާސީ ކަންކަމުގައި ވީހާވެސް ބޮޑަށް ބަލައި، ދިރާސާކޮށްގެން މެނުވީ މައުލޫމާތު ފޯރުކޮށްދިނުމަކީ ކަމާބެހޭ މިނިސްޓްރީތަކުން ކޮށްގެން ވާނެ ކަމެއް ނޫނެވެ. އެހެން ނޫންނަމަ ސަރުކާރުން އަބަދުވެސް ޖެހޭނީ ޑިފެންސަށް ކުޅޭށެވެ.


އަލްފާޟިލް ސިނާން ޢަލީ - ޤައުމީ އިނާމު - ހިތްވަރުދިނުމުގެ ޤައުމީ އިނާމު - 2015 - The President's Office\nޚަބަރާއި މަޢުލޫމާތު ފެތުރުމުގެ ދާއިރާއިން؛ ބްރޯޑްކާސްޓް ކުރުމާއި ނޫސްވެރިކަން ކުރިއެރުވުމުގެ ރޮނގުން:\nއަލްފާޟިލް ސިނާން ޢަލީ\nދަފްތަރު ނަންބަރު 950\nސިނާން ޢަލީ ނޫސްތަކަށް ލިޔުއްވަން ފެށްޓެވީ ސްކޫލް ދައުރުގައެވެ. ވަޒީފާއެއްގެ ގޮތުގައި ރަސްމީ ނޫސްވެރިކަން ސިނާން ފެށްޓެވީ، މީގެ 14 އަހަރު ކުރީން، 2000 ވަނަ އަހަރު ދުވަހު ނޫސް "މިއަދު" ނޫހުގައެވެ. އެއީ، ޖޫނިއަރ ޖާނަލިސްޓެއްގެ ގޮތުގައެވެ. މިއަދު ނޫހުން ވަކިވެވަޑައިގެންނެވިއިރު ސިނާން ހުންނެވީ އެ ނޫހުގެ ސީނިއަރ އެސިސްޓެންޓް އެޑިޓަރުގެ މަގާމުގަ އެވެ.\nމިއަދު ނޫހުގެ އިތުރުން ދުވަހު ނޫސް "ހަވީރު" ގައިވެސް ސިނާން ވަނީ ނޫސްވެރިއެއްގެ ގޮތުގައި މަސައްކަތް ކުރައްވާފައެވެ. އޭގެ އިތުރުން، ރާއްޖޭގައި ކުރީން ނުކުތް ދުވަހު ނޫހެއް ކަމަށްވާ "ޖަޒީރާ" އަށާއި މަޖައްލާއެއްގެ ގޮތުގައި ނެރެމުން ދިޔަ "ހުވާސް" އަށްވެސް އޭނާ ވަނީ ލިޔުއްވާފައެވެ. ޓީވީއެމް އިން ކުރިޔަށް ގެންދާ "ރާއްޖެ މިއަދު" ޕްރޮގްރާމް ހުށަހެޅުއްވުމުގެ އިތުރުން ރައްޔިތުންގެ މަޖިލީހުގެ އިންތިޚާބާ ދިމާކޮށް ޓީވީއެމުން ގެނެސްދެމުން އަންނަ "ދާއިރާތަކުގެ ބަހުސް" ޕްރޮގްރާމް އެންމެ ފުރަތަމަ ފެށި އަހަރު އެ ސީރީސްއަށް ޓީވީ.އެމް އިން މުޅި ރާއްޖެއިން ހޮވައިލި ހަތަރު ޕްރެޒެންޓަރުންގެ ތެރޭގައި ސިނާން ހިމެނިވަޑައިގެން އޭގެ ގިނަ ޕްރޮގްރާމްތަކެއް ހުށަހެޅުއްވިއެވެ.\nމިއަދު ރާއްޖޭގެ އެންމެ ބޮޑު އެއް މީޑިއާ ސްޓޭޝަން ކަމުގައިވާ "ސަން މީޑިއާ ގުރޫޕް"ގެ ޗީފް އެގްޒެކެޓިވް އޮފިސަރަކީ ސިނާނެވެ. މީގެ ހައެއްކަ އަހަރު ކުރީން 2008 ވަނަ އަހަރު ސިނާން އެ މަގާމާ ހަވާލުވެވަޑައިގެންނެވިއިރު އެ ތަނުގައި އޮތީ ހަމައެކަނި މާލޭ ސަރަހައްދަށް ޚިދުމަތްދޭ "ސަން އެފް.އެމް" ރޭޑިއޯ އެކަންޏެވެ. އެހެންނަމަވެސް ސަން މީޑިއާގެ އެންމެ އިސް މަގާމުގައި ސިނާން ހުންނަވައިގެން ކުރެއްވި ބުރަ މަސައްކަތުގެ ނަތީޖާއެއްގެ ގޮތުން މިއަދު ސަން މީޑިއާގެ ކުޑައިގެ ދަށުގައި މީޑިއާގެ ގިނަ ވަސީލަތްތަކެއް އުފައްދަވައި، ޤައުމީ ނިސްބަތުގައި ކާމިޔާބު މީޑިއާތަކަކަށް އެ މީޑިއާތައް ވަނީ ހައްދަވާފައެވެ. އެ ގޮތުން ސަން އޮންލައިންގެ ދިވެހި އަދި އިނގިރޭސި އެޑިޝަނެއް އުފައްދަވައި، ޚަބަރާއި މަޢުލޫމާތު ފެތުރުމުގައި ރައްޔިތުންގެ މެދުގައި އިތުބާރު ހިފޭ އަދި މަޤުބޫލު ނޫހަކަށް އެނޫސް ހައްދަވައިފައިވާއިރު، ސަން އޮންލައިންގެ އެޑިޓަރަކީ ސިނާނެވެ. ސަން މީޑިއާ ގުރޫޕުގެ ކުޑައިގެ ދަށުން "ސަން"ގެ ނަމުގައި މަޖައްލާއެއް ނެރޭއިރު އެ މަޖައްލާގެ އެޑިޓަރަކީވެސް ސިނާނެވެ. އަދި ހަމައެހެންމެ، ސަންގެ ކުޑައިގެ ދަށުގައި "ސަން ޓީ.ވީ." ގެ ނަމުގައި ހިންގަމުން އަންނަ ޓީވީ ޗެނެލާއި "ސަން އެފް.އެމް." ރޭޑިއޯގެ ސީ.އީ.އޯ. އަކީވެސް ސިނާނެވެ.\nސިނާންގެ ސީދާ އިސްނެންގެވުމުގެ ތެރެއިން ސަން މީޑިއާ އިން ވަނީ ނޫސްވެރިކަމުގެ ޒަމާނީ ޓެކްނޮލޮޖީގެ ފަސޭހަކަން ދިވެހީންގެ ތެރެއަށް ތަޢާރަފުކުރުމަށް ޚާއްސަ މަސައްކަތްތަކެއް ކުރައްވާފައެވެ. އެ ގޮތުން މޯބައިލް ފޯނުތަކަށް ސަންގެ ޚަބަރު ސުރުޚީތައް ފޮނުވައިދޭ ޚިދުމަތަކީ، ފާހަގަކޮށްލެވޭ ޚިދުމަތެކެވެ. އެ ޚިދުމަތް ރާއްޖޭގައި އެންމެ ފުރަތަމަ ދޭން ފެށީ ސަން އިންނެވެ.\nމީޑިއާގެ ފަސް ވަސީލަތެއްގެ އެންމެ އިސް މަގާމުގައި ހުންނަވައިގެން، ސަން މީޑިއާ ގުރޫޕު ހިންގެވުމުގެ އެންމެ އިސް ޒިންމާ ސިނާން މިއަދު އުފުއްލަވަމުން ގެންދަވާއިރު، ޚަބަރު ލިޔުއްވުމާއި އެހެން ނޫސްވެރީން ލިޔާ ޚަބަރުތައް އެޑިޓް ކުރެއްވުމުގެ މަސައްކަތް މިއަދުވެސް ސިނާން ގެންދަވަނީ ކުރައްވަމުންނެވެ.\nޕްރިންޓް މީޑިއާގެ އިތުރުން، ސިނާނަކީ، މިއަދު މަގުބޫލުކަން ހޯއްދަވާފައިވާ ޓީވީ ޕްރެޒެންޓަރެއްވެސްމެއެވެ. އެ ގޮތުން މީގެ ހަ އަހަރު ކުރީން ސަން އެފްއެމް އިން ފަށައިގެން ކޮންމެ ދުވަހަކު ހެނދުނު ކުރިޔަށް ގެންދާ "އާފެށުން" ޕްރޮގްރާމަކީ އާންމުންގެ މަގުބޫލުކަން ވަރަށް ބޮޑަށް ލިބިފައިވާ ޕްރޮގްރާމެކެވެ. މި ޕްރޮގްރާމްގެ މައި ޕްރެޒެންޓަރަކީ ސިނާނެވެ. ޤައުމުގައި އިސްލާހު ކުރާންޖެހޭ ކަންކަމާ ގުޅޭ ގޮތުން ވަރަށް ބިނާކުރަނިވި ގޮތެއްގައި ސިނާން "އާފެށުން" ޕްރޮގްރާމުގައި ވާހަކަދައްކަވަމުން ގެންދަވާއިރު، އޭގެ 2400 އަށްވުރެ ގިނަ ޕްރޮގްރާމްވަނީ މިހާތަނަށް ހުށަހަޅުއްވާފައެވެ. މީގެ އިތުރުން، ކޮންމެ ރޯދަމަހަކު ހަވީރު، ކުރީން ސަން އެފްއެމް އިން މިހާރު ސަން ޓީވީން ގެނެސްދޭ މަޝްހޫރު "ފިނިއަށި" ޕްރޮގްރާމްގެވެސް އެގްޒެކެޓިވް ޕްރޮޑިއުސަރުގެ އިތުރުން މައި ޕްރެޒެންޓަރަކީ ސިނާނެވެ.\nސިނާން ވަނީ ދިވެހި ނޫސްވެރިކަމުގެ އެންމެ އާދައިގެ ފަންތީން ފެށިގެން އެންމެ މަތީ ފަށަލަ އާއި ހަމަޔަށް ނޫސްވެރިކަމުގެ ހުރިހާ ތަޖުރިބާތަކެއް ކުރައްވާފައެވެ. ރާއްޖޭގެ މީޑިއާ ތަކުން ވަކިވަކީންނާއި ގުޅިގެން ހިންގާފައިވާ ބޮޑެތި ހަރަކާތްތަކުގެ އެންމެ އިސް ސަފުން ސިނާންގެ ބައިވެރިވެވަޑައިގަތުން ވަނީ ފެނިގެން ގޮސްފައެވެ.\nނޫސްވެރިކަމުގައި ސިނާން ހޭދަކުރެއްވި 15 ވަރަކަށް އަހަރު ދުވަހުގެ ތެރޭގައި އޭނާ ފާހަގަކުރެވިފައި ވަނީ ޤައުމީ ވިސްނުން އިސްކުރެއްވުމާއެކު ރާއްޖޭގެ ނޫސްވެރިކަމުގެ ދާއިރާ ތަރައްޤީ ކުރައްވައި ޒަމާނީ ތަރައްޤީ ނޫސްވެރިކަމަށް ގެންނަވަން މަސައްކަތް ކުރެއްވި އަދި ސިޔާސަތަށް ފާޑުވިދާޅުވުމުގައިވެސް ޖެހިލުން ކުޑަ ބޭފުޅެއްގެ ގޮތުގައެވެ. އަދި ފުލް ޓައިމްކޮށް މި ޚިދުމަތުގައި ދެމިތިއްބެވި ބޭފުޅުންގެ ތެރެއިން އެންމެ ތަޖުރިބާކާރު އެއް ބޭފުޅެއްގެ ގޮތުގައެވެ.


ރާއްޖޭގައި ސިއްހީ ކުއްލި ނުރައްކަލުގެ ހާލަތު އިއުލާން ކޮށްފި – Dhen.mv\nރާއްޖޭގައި ސިއްހީ ކުއްލި ނުރައްކަލުގެ ހާލަތު އިއުލާން ކޮށްފި\nރާއްޖޭގައި އާންމު ސިއްހަތުގެ ކުއްލި ނުރައްކަލުގެ ހާލަތު އިއުލާން ކޮށްފިއެވެ.\nއެކަން އިއުލާން ކުރެއްވީ ހެލްތް މިނިސްޓަރު އަބްދުﷲ އަމީން މިއަދު ދެއްވި ޕްރެސްކޮންފަރެންސެއްގަ އެވެ.\nމިނިސްޓަރު އަމީން ވިދާޅުވީ ސިއްހީ ކުއްލި ނުރައްކަލުގެ ހާލަތު މުޅި ރާއްޖޭގައި މި އިއުލާން ކުރީ، "އާންމު ސިއްހަތު ރައްކާތެރި ކުރުމުގެ ގާނޫނު"ގެ ދަށުން މިނިސްޓަރަށް ލިބިދޭ ބާރުގެ ދަށުން ކަމަށެވެ. މިނިސްޓަރު ވިދާޅުވީ، އެ ހާލަތު މުޅި ރާއްޖެއަށް އިއުލާން ކުރީ 30 ދުވަހުގެ މުއްދަތަކަށް ކަމަށެވެ.\nއެ ގާނޫނުގެ 33 ވަނަ މާއްދާގެ ދަށުން ސިއްހީ ކުއްލި ނުރައްކަލުގެ ހާލަތުގައި އެޅޭނެ ފިޔަވަޅުތަކަކީ؛\nތައުލީމު ދޭ މަރުކަޒުތައް ބަންދުކުރުން\nމީހުން އެއްވެ އުޅުން މަނާކުރަން އަމުރު ނެރުން.\nވަކި ހިސާބަކަށް ވަކި ވަގުތެއްގައި މީހުން އެއްވެއުޅުމާއި ދިޔުން މަނާކުރުމުގެ އަމުރު ނެރުން.\nރާއްޖޭގެ އެތެރޭގައި ދަތުރުފަތުރުކުރުން ހުއްޓުވުން ނުވަތަ ހާއްސަ ފިޔަވަޅުތަކެއް އެޅުން.\nއަމީން ވިދާޅުވީ މި ނިންމުމާ އެކު، ކޮވިޑް-19 ކޮންޓްރޯލްކުރުމަށް އަޅަންޖެހޭ ފިޔަވަޅުތައް އަވަހަށް އެޅޭނެ ކަމަށެވެ. އަދި މިވަގުތު މަސައްކަތްކުރަމުން އަންނަނީ މި ރޯގާ ކޮންޓްރޯލްކުރުމަކީ އެންމެ އިސް ވާޖިބު ކަމުގައި ދެކިގެން ކަމަށް ވިދާޅުވި އެވެ.\nއަމީން ވިދާޅުވީ މިއީ ރާއްޖޭގައި ރޯގާގެ ހާލަތު އޮތް މިންވަރަށް ބަދަލެއް އައުމުގެ މައްޗަށް ބިނާވާ ނިންމުމެއް ނޫން ކަމަށާއި އެކަމަކު އެހެން ގައުމުތަކުގައި ރޯގާގެ ހާލަތު ގޯސްވަމުން ދާތީ ރާއްޖެ އަށް ވެސް ނުރައްކާ ބޮޑުވާ ކަމަށް ގަބޫލުކުރަންޖެހޭ ކަމަށެވެ.


ސަލްމާންގެ ޔޫޓިއުބް ޗެނެލް ލޯންޗްކޮށްފި\nބޮލީވުޑްގެ އެކްޓަރު ސަލާން ޚާންގެ ޔޫޓިއުބް ޗެނެލް ލޯންޗްކޮށްފި އެވެ.\nސަލްމާނާއި ޅިޔަނުގެ ފިލްމަކީ "ދަކް"\nސަލްމާން ޚާނާއި ޅިޔަނު އާޔޫޝް ޝަރުމާ އެކީގައި ފިލްމެއް ކުޅެން އުޅޭ ވާހަކަ ދެކޭވާތާ ދުވަސްތަކެއް ފަހުން، އެ ފިލްމުގެ ނަން ބައެއް މީޑިއާތަކުން ހިއްސާކޮށްފި އެވެ.\nApril 08, 2020 2\nސަލްމާންގެ "ރާދޭ" ފިތުރު އީދުގައި ނާންނާނެ؟\nޝާހްރުކް ޚާނާއި ސަލްމާން ޚާން ކުޅުނު ކާމިޔާބު ފިލްމު "ކަރަން އަރުޖުން" އެންމެ ފުރަތަމަ ހުށަހެޅީ ދެބެއިން ކަމަށްވާ ސަނީ އާއި ބޮބީ ޑިއޯލަށް ކަމަށް ބުނެފި އެވެ.\nސަލްމާން ޚާންގެ "ކިކް 2" އަވަހަކަށް ނުފެންނާނެ\nސަލްމާން ޚާން "ކިކް" ގެ ދެވަނަ ބައި "ކިކް 2" ގެ ވާހަކަތައް އެކި ގޮތްގޮތަށް ދެކެވޭތާ ދުވަސްތަކެއް ވެއްޖެ އެވެ. ކުރިން ބެލެވުނު ގޮތުން މިއީ އަންނަ އަހަރު ސިނަމާތަކަށް އަންނާނެ ކަމަށް ބެލެވުނު ފިލްމެކެވެ. އަދި ޑައިރެކްޓަރު/ޕްރޮޑިއުސަރު ސާޖިދު ނަދިއަދުވާލާ ފިލްމުގެ ސްކްރީންޕްލޭގެ މަސައްކަތްކުރާ ވާހަކަ ވެސް މީޑިއާތަކުން ކުރިން އެތައް...\nސަލްމާން ޚާން ޖާސޫސީ އެޖެންޓެއްގެ ރޯލް ކުޅޭ ފްރެންޗައިޒް "ޓައިގާ" ގެ ތިން ވަނަ ފިލްމު އަންނަ މަހުގެ ތެރޭގައި ރަސްމީކޮށް އިއުލާންކުރާނެ ކަމަށާއި މިހާރު އެ ފިލްމަށް ޔާޝްރާޖް ފިލްމްސް (ވައިއާރްއެފް) އިން ޑައިރެކްޓަރަކު ހޯދަމުން އަންނަ ކަމަށް ބޮލީވުޑް ހަންގާމާ އިން ބުނެފި އެވެ.\nކަލާޒް ޗެނެލުން މިދިޔަ މަހު ނިންމައިލި ރިއަލިޓީ ޝޯ "ބިގް ބޮސް" ސީޒަން 13 ގެ ތެރެއިން ހިތާވި ދެ ބައިވެރިން ކަމަށްވާ އާސިމް ރިއާޒާއި ހިމާންޝީ ކްރާނާ އެކީގައި ކުޅުނު ފުރަތަމަ ވީޑިއޯ ލަވަ ދައްކާލައިފި އެވެ.\n16 އަހަރުގައި ސަލްމާނާ އެކު ފިލްމެއް ލިބުނު: ޝްރަދާ\nއުމުރުން އެންމެ 16 އަހަރުގައި ސަލްމާން ޚާނާ އެކު ފިލްމެއް ކުޅެން ލިބުނު ކަމަށާއި އެކަމަކު އެ ފުރުސަތު ދޫކޮށްލީ ކިޔަވަން ބޭނުންވާތީ ކަމަށް ބަތަލާ ޝްރަދާ ކަޕޫރް ބުނެފި އެވެ.\n"ރާދޭ" އަކީ ސަލްމާންގެ އެންމެ ކުރު ފިލްމު\nކުރިއަށް އޮތް ފިތުރު އީދުގައި ރިލީޒްކުރާ ސަލްމާން ޚާންގެ ފިލްމު "ރާދޭ: އިންޑިއާސް މޯސްޓް ވޯންޓެޑް ބާއީ" އަކީ މި ފަހުން ރިލީޒްކުރާ އޭނާގެ އެންމެ ކުރު ފިލްމަށް ވާނެ ކަމަށް ރިޕޯޓްތައް ބުނެފި އެވެ.\nސަލްމާންގެ ކޮއްކޮގެ ރޯލަށް އާސިމް؟\nއަންނަ އަހަރު ގެނެސްދޭން ނިންމާފައިވާ ސަލްމާން ޚާންގެ ފިލްމު "ކަބީ އީދު ކަބީ ދިވާލީ" ގެ ރޯލަކަށް "ބިގް ބޮސް 13" އިން ވިދައިލި އާސިމް ރިއާޒް ސޮއިކޮށްފައިވާ ކަމަށް ރިޕޯޓްތައް ބުނެފި އެވެ.\nސަލްމާންގެ "ކަބީ އީދު ކަބީ ދިލާވީ" ގައި ޅިޔަނު\nއަންނަ އަހަރުގެ ފިތުރު އީދުގައި ރިލީޒްކުރާ ސަލްމާން ޚާންގެ ފިލްމު "ކަބީ އީދު ކަބީ ދިވާލީ" ގެ ރޯލަކަށް އޭނާގެ ޅިޔަނު އާޔޫޝް ޝަރުމާ ސޮއިކޮށްފައިވާ ކަމަށް ރިޕޯޓްތައް ބުނެފި އެވެ.\nސަލްމާންގެ "ރާދޭ" ދެ ޝެޑިއުލެއް ކެންސަލްކޮށްފި\nއަންނަ މެއި މަހު ސިނަމާތަކަށް ގެންނަން ތާވަލުކޮށްފައިވާ ސަލްމާން ޚާންގެ ފިލްމު "ރާދޭ: އިންޑިއާސް މޯސްޓް ވޯންޓެޑް ބާއީ" ގެ ޝޫޓިން ޝެޑިއުލްތަކަށް ކޮވިޑް-19 ގެ ސަބަބުން ބުރޫތަކެއް އަރައިފި އެވެ.\nއާސިމަށް ޖެކްލިންއާ އެކު ވީޑިއޯ ލަވައެއް\nދާދި ފަހުން ކަލާޒް ޗެނެލުން ނިންމައިލި ރިއަލިޓީ ޝޯ "ބިގް ބޮސް" ސީޒަން 13 އިން ގިނަ ބައެއްގެ ސަމާލުކަން ހޯދި އާސިމް ރިއާޒް، ބޮލީވުޑްގެ ބަތަލާ ޖެކްލިން ފެނަންޑޭޒާ އެކު ވީޑިއޯ ލަވައެއްގެ މަސައްކަތްކުރަމުން އަންނަ ކަމަށް ރިޕޯޓްތައް ބުނެފި އެވެ.\nއާމިރާއި ޝާހްރުކް ދޫކޮށްލި ފިލްމު ސަލްމާނަށް\nއިންޑިއާގެ ކުރީގެ އެސްޓްރޮނޯޓް ރާކޭޝް ޝަރުމާގެ ބައޮގްރަފިކަލް ޑްރާމާ އަކީ އަދިވެސް ކޮޅެއްގައި ނުޖެހި އޮތް ފިލްމެކެވެ. މި ފިލްމު އެންމެ ފުރަތަމަ "ސެލިއުޓް" ގެ ނަމުގައި އާމިރު ޚާން ކުޅޭ ގޮތަށް އިއުލާންކުރީ 2017 ގަ އެވެ. އެކަމަކު ފިލްމުގެ ވާހަކަ ދެކެވެން ފެށިތާ މާ ގިނަ ދުވަސްތަކެއް ނުވެ، އޭނާ ވަނީ އެ ފިލްމު ނުކުޅެން ނިންމައި، އެ...\nއަލީގެ ބަދަލުގައި "ބުލްބުލް މެރިޖް ހޯލް" އަށް ސުނިލް\nސަލްމާން ޚާންގެ ފިލްމު ކުންފުނި އެސްކޭއެފުން ޕްރޮޑިއުސްކުރާ އާ ފިލްމު "ބުލްބުލް މެރިޖް ހޯލް" އިން ވަކިވި އަލީ ފަޒަލްގެ ރޯލް، މަޝްހޫރު ކޮމީޑިއަން ސުނިލް ގްރޯވާ އަށް ދީފި އެވެ.\nސަލްމާނާ މިހާރު ގާތްކަމެއް ނެތް: ބޯނީ


Enmefahun Sophie balive inkan haamavejje\nސޯފީ މާބަނޑުކަން ހާމަވުން\nއެންމެފަހުން ސޯފީ ބަލިވެ އިންކަން ހާމަވެއްޖެ\nމިދެތަރިން ކައިވެނިކޮށްފައިވަނީ މިދިޔަ އަހަރު\nކ. މާލެ | 14 މެއި 2020 | ބުރާސްފަތި 13:12 | 1,660\nސޯފީ ޓަރނަރ އާއި ޖޯ ޖޯނަސް - ޑެއިލީ މެއިލް\nހޮލީވުޑްގެ މަޝްހޫރު ތަރިން ކަމަށްވާ ސޯފީ ޓަރނަރ މާބަނޑުކަން ހާމަވެއްޖެ އެވެ.\n"ގޭމް އޮފް ތްރޯންސް" ގެ ތަރި ސޯފީ އާއި "ޖޯނަސް ބްރަދާސް" ބޭންޑްގެ އެއް މެންބަރު ކަމަށްވާ ޖޯއަށް ދަރިއަކު ލިބެން އުޅޭ ވާހަކަ ދެކެވެމުންދާތާ ވަނީ މަސްތަކެއް ވެފައެވެ.\nގާތް މަސްދަރަކުން ސޯފީ ބަލިވެ އިންކަން ޔަޤީން ކޮށްދީފައި ވީނަމަވެސް މިހާތަނަށް މިދެތަރިންގެ ފަރާތުން އެކަމާއި ގުޅޭގޮތުން ބަހެއް ބުނެފައެއް ނުވެއެވެ. އަދި ސޯފީ ބޭރަށް ނުކުންއިރު ހޫޑީ އާއި ގަޔަށް ދޫ ހެދުން ލައިގެން ބަނޑު ފޮރުވަން މަސައްކަތް ކޮށްފައިވާކަމަށް ރިޕޯޓްތައް ބުނެއެވެ.\nކޮވިޑް-19 އާ ގުޅިގެން މިދެތަރިންވެސް ސެލްފް އައިސޮލޭޝަންގައި ދުވަސްތައް ހޭދަކުރަމުން ދާއިރު، މިދެތަރިން ދަނީ އިންސްޓަގްރާމްގައި ފޮޓޯތަކާޢި، ވީޑިއޯތައް ހިއްސާ ކުރަމުންނެވެ. ނަމަވެސް އެ ފޮޓޯތަކާއި ވީޑިއޯތަކުގައި ވެސް ސޯފީގެ ބަނޑު ފާހަނގަ ވާވަރަށް ދައްކާފައެއް ނުވެއެވެ.\nކޮންމެއަކަސް މިދިޔަ އަންގާރަ ދުވަހު ދެތަރިން އެކުގައި ލޮސް އެންޖެލިސް ހިނގާފައި ދަނިކޮށް ނަގާފައިވާ ފޮޓޮއެއް ވަނީ ޢާންމުވެފައެވެ. އެފޮޓޯގައި ކަޅުކުލައިގެ ލެގިންސަކާއި އަތްދިގު ކަޅު ޓީޝާޓެއް ލާފައި ސޯފީ ހުރިއިރު އޭނާގެ ބަނޑު ވަރަށް ބޮޑަށް ފާޅުވެއެވެ. ފޮޓޯގައި ދެތަރިންވެސް ތިބީ މާސްކް އަޅައިގެންނެއެވެ.\nރިޕޯޓުތައް ބުނާގޮތުން ހޫނު މޫސުމުގެ މެދުތެރޭ ސޯފީ ވިހާނެއެވެ.\nސޯފީ އާއި ޖޯ އެކުގައި ފުރަތަމަ ފެނިފައިވަނީ 2016 ވަނަ އަހަރުގެ ނޮވެންބަރު މަހުގެތެރޭގަވެ. އަދި ޖެނުއަރީ 2017 ގައި ދެ މީހުން އިންސްޓަގްރާމްގައި އެކަކު އަނެކަކުގެ ފޮޓޯތައް ޝެއަރކޮށްފައި ވާއިރު، ދެ މީހުން ކައިވެނިކުރަން އެންގޭޖްވީ އެ އަހަރުގެ އޮކްޓޯބަރުގެ މަހުގައެވެ.\n2019 ވަނަ އަހަރުގެ މއި މަހު، ބިލްބޯޑް މިއުޒިކް އެވޯޑް ހަފުލާއަށް ފަހު، ސޯފީ އާއި ޖޯ ވަނީ އެމެރިކާގެ ވޭގަސްގައި ކައިވެނިކޮށްފަ އެވެ. އަދި މަޝްހޫރު ލަވަކިޔުންތެރިޔާ ޑިޕްލޯ ވަނީ މިތަން އިންސްޓްރާމް މެދުވެރިކޮށް ލައިވް ސްޓްރީމްކޮށްފަ އެވެ. މެއި މަހު ކައިވެނި ކުރި ނަމަވެސް، ސޯފީ އާއި ޖޯގެ ކައިވެނީގެ ހަފުލާ ޖޫން 2019 ގައި ފްރާންސްގައި ބާއްވާފައިވެއެވެ.


ފުވައްމުލަކު ހޮސްޕިޓަލުގެ އިދާރީ މުވައްޒިފުން އަމިއްލައަށް މަސައްކަތްކުރާތަން ސާފުކުރަނީ!\nކޮވިޑް19އިގެ ބަލިމަޑުކަމުގެ ކުރީސަފުގައި އެންމެ ނުރައްކާތެރި ހާލަތާއި ކުރިމަތިލަނީ އަޅުގަނޑުމެންގެ މުވައްޒަފުންނެވެ. މުވައްޒަފުން މަސައްކަތްކުރަނީ ގޮންޖެހުންތައް ގިނަ މާހައުލެއްގައެވެ. އެއްގޮތަކުން ދެގޮތަކުންނެއްނޫނެވެ. މަދު ވަޞީލަތްތަކާއެކު މަސައްކަތް ކުރަމުންދާއިރު ބައެއް މުވައްޒަފުން ކޮވިޑަށް ފައްސިވެ ނުވަތަ ޑިރެކްޓް ކޮންޓެކްޓުންނަށް ވެގެންދެއެވެ.\nދާދިފަހުން ހޮސްޕިޓަލުގެ ހައުސްކީޕިންގ ޑިޕާޓްމެންޓްގައި ފޮޅާސާފުކުރުމުގެ މަސައްކަތްކުރަމުންދާ އެންމެން އެކީގައި އައިސޮލޭޝަނަށް ފޮނުވާލަންޖެހުނެވެ. އަދި ބަދަލުގައި ގެނެވޭ މީހުންގެ ތެރެއިންވެސް ޑިރެކްޓް ކޮންޓެކްޓުންފެނި، ސާފުކުރުމުގެ މަސައްކަތަށް ލޮޅުންއެރިއެވެ.\nމިހިސާބުން ހޮސްޕިޓަލުގެ އިދާރީ މުވައްޒަފުންގެ ޓީމުތަކުން ނިންމީ އެ ޓީމެއް މަސައްކަތްކުރާ އޮފީސް އޭރިއާ އަމިއްލައަށް ސާފުކުރުމަށެވެ. އަދި އެޓެންޑެންޓުންނާއި ސެކިއުރިޓީންނަށްވެސް އެތައްގުނައެއް މަސައްކަތުގެ ލޯޑް ބޮޑުވެގެން ދިއައެވެ.\nއަޅުގަނޑުމެންގެ މުވައްޒަފުން 24 ގަޑިއިރު ހުއްޓުމެއްނެތި ކުރަމުންދާ މަސައްކަތާއި ފޫހިކަމެއްނެތި ދައްކަވާ ހިތްވަރަށް ސާބަސް ދެމެވެ.\n- ފުވައްމުލައް ހޮސްޕިޓަލް\nފަތިސްނަމާދަށް ގެއިން ނުކުތުމުން ޖުރުމަނާކޮށްފިނަމަ ފައިސާ ދައްކަން އެހީތެރިވެދޭން ސަލާން ޖަހައިދޭން ބައަކު ނުކުންނަނީ!\nދީނާއިމެދު ޙައްޤު ބަސް ބުނުމަށް ހުރަސްއެޅޭގޮތަށް ހުށަހެޅި ބިލަށް މެންބަރު ސަނީފްގެ ގިނަ ކަންބޮޑުވުންތަކެއް!\nނޭވާއިން ހިތާމައާ ހިތްދަތިކަން ފިލުވައިދޭ ކަސްރަތެއް!\nކެންސަރާ ފުއްޕާމޭ ދުރުކޮށްދޭ، މެއިން ވިހަ ފިލުވައި ދުޅަހެޔޮކޮށްދޭ ފަސޭހައިން ތައްޔާރުކޮށްލެވިދާނެ ބުއިމެއް!\nބިންމަތީގައި ހުރި ﷲ ތަޢާލާގެ ގެކޮޅުތަކަށް ލޯތްބެއް ނެތް ބައެއްގެ ހިތުގަ އިސްލާމްދީނަށާ ރައްޔިތުންނަށް އޮންނާނީ ކޮން ލޯތްބެއް؟\nމިފަހަރުވެސް މިސްކިތްތައް ބަންދުކޮށް މަސްތުވާތަކެތީގެ ހާލިތަކަކަށް! ޒިންމާ ނަގާނީ ކާކު؟


Dho?! Mi Top Model ge huvafenakee udhuhun\nމި ޓޮޕް މޮޑެލްގެ ހުވަފެނަކީ އުދުހުން\nޖަމްޝީދާ ޖަމްޝާދު (ޖަމް) އަށް ބޮޑު މަޝްހޫރުކަމެއް ލިބި ގިނަ ބަޔަކު ދަންނަ މޫނަކަށް ބަދަލުވީ މިދިޔަ އަހަރު ހީ އެންޑް ޝީ އިން ބޭއްވި ޓޮޕް މޮޑެލް މޯލްޑިވްސް ކާމިޔާބުކޮށްގެންނެވެ. މޭކްއޯވާގެ މި ސެގްމަންޓުގައި ރީތިކޮށްލައި ނަލަ ހައްދާލައިގެން މި ގެނެސްދެނީ ޓޮޕް މޮޑެލް ޖަމްޝީދާ އެވެ. އެކަމަކު މި މޮޑެލް އަކީ އަބަދުވެސް ވަރަށް ރީތިކޮށް ހެދުން އަޅާލާ، ނަލަވެލައިގެން ހުންނަ މޮޑެލް އެކެވެ.\nޓޮޕް މޮޑެލް މޯލްޑިވްސް ކާމިޔާބުކުރުމުގެ ކުރިން މާގިނަ ބަޔަކަށް ޖަމް ނޭނގުނަސް މޯލްޑިވިއަންގެ ކެބިންކްރޫގެ ޔުނީފޯމް އަޅައިގެން އެތައް ބަޔަކާ އޭނާ ބައްދަލުވެފައި ވާނެ އެވެ. އޭނާގެ ހިތްހެޔޮ ހިނިތުންވުމާއެކު އެތައް ބައެެއްގެ ހިތް އޭރު ވެސް ވަނީ އަތުލާފަ އެވެ.\nޖަމްގެ އިތުރު ވާހަކައެއް ދެއްކުމުގެ ކުރިން ބުނަން ހެއްޔެވެ؟ މިއީ ނިކަން ބޮޑު ހިތެއް ލިބިފައިވާ އަންހެނެކެވެ. "ތިކަހަލަ ކަޅު މީހަކަށް ކެބިން ކްރޫއިންނަށް ނުވެވޭނޭ" ބުނެ ހިތް މަރާލާ ދެރަކޮށްލި މީހުންނަށް ވެސް އެހިތުގައި އެއްވެސް ޝަކުވާއެއް ނެތެވެ. އަދިވެސް އެއީ ހަމަ ގާތް މީހުންނެވެ.\nޖަމްޝީދާ ރަހުމަތްތެރިންނާއެކު ބޭރުގައި. -- ފޮޓޯ: ނަދުހާ\nއަބަދުވެސް ކިޔަވައިގެން މޮޅު މީހަކަށް ވުމަށް ވުރެ ބޮޑު ހުވަފެނެއް ޖަމްގެ ނެތެވެ. މާ ތަނަވަސް އާއިލާއަކަށް ނިސްބަތް ނުވާތީ، ޕައިލެޓަކަށް ވާން ދެކެމުން އައި ހުވަފެން އަދިވެސް އޮތީ ސީދާ ނުވެ އެވެ.\nޖަމްޝީދާ ރައްޓެހިންނާއެކު ސެލްފީއެއް ނެގުމުގައި، -- ފޮޓޯ: ނަދުހާ\n"ޖަމް އަބަދުވެސް ބޭނުންވަނީ ކިޔަވައިގެން އަމިއްލަ ފައިމައްޗަށް ތެދުވެގެން ބައްޕަ ފަހުރުވެރިވާ ފަދަ ކުއްޖަކަށްވާން. ގްރޭޑް ތިނަކުން 10 އަށް ބައްޕަމެން ރަށުގައި ގދ. ގައްދޫގައި ކިޔަވައިގެން ސްކޫލް ނިންމާލީ ވެސް މަންމަ އާއި ބައްޕަ ފަހުރުވެރިވާ ފަދަ ނަތީޖާއަކާއެކު،" ޖަމް ކިޔައިދިނެވެ.\nޖަމްޝީދާ ރައްޓެހިންނާއެކު. -- ފޮޓޯ: ނަދުހާ\nދެން ވެސް މައިންބަފައިން ފަހުރުވެރިވާ ފަދަ ނަތީޖާއެއް ހޯދަން އަޒުމު ކަނޑައަޅައިގެން މާލެ އައިސް އޭ ލެވެލް ހަދަން ފެށި ނަމަވެސް ކިޔެވުން ފުރިހަމަނުކޮށް އެނބުރި ރަށަށް ދާން ޖެހުނީ އެވެ. އަހަރެއްހާ ދުވަސް ވާންދެން ރަށުގައި ކުދިންނަށް ޓިއުޝަން ނަގައިދިނުމާއި ގުރުއާން ކިޔަވައިދޭން ޖަމްގެ ވަގުތުތައް ހުސްކޮށްލި އެވެ. އެއިން އެއްވެސް ކަމަކާމެދު ޖަމްގެ ޝަކުވާއެއް ނެތެވެ. އޭ ލެވެލް ފެށުމުގެ ކުރިން ޤާރީ ކޯސް ލެވެލް އެކެއް ފުރިހަމަ ކުރުން ވީ އިތުރު ނަސީބަކަށެވެ. އެދުވަސްވަރު ރަށުގައި ހިންގި އައިޓީ ކޯހެއް ވެސް ފުރިހަމަކުރި އެވެ.\nފޮޓޯގްރެފީ: ނަދުހާ | ޑިޒައިނާ: ނޫރާ | މޭކަޕް އެންޑް ހެއާ: ޗޫޓީ\n"ޖަމް އަކީ އަބަދުވެސް ވަރަށް ކިޔެވުމަށް ލޯބިކުރާ ވަރަށް ކިޔަވަން ބޭނުންވާ ކުއްޖެއް. ޖަމް ކިޔަވަން ބޭނުންނުވެ ނުކިޔަވައިގެނެއް ނޫން ރަށަށް ދާން ޖެހުނީ. އެންމެ ފަހު ވަގުތާ ޖެހެން ދެން ވެސް މަސައްކަތް ކުރިން ރަށަށް ނުދާން."\nދިރިއުޅުމުގައި ބިންދާލި މިފަދަ އެތައް ރާޅަކަށް ފަހު ވެސް ކިޔަވައިގެން މޮޅު މީހަކަށްވާން ކަނޑައަޅާފައި އޮތް އަޒުމަކަށް އެއްވެސް ބަދަލެއް ނާދެ އެވެ. އެނބުރި މާލެ އައިސް ވަޒީފާއެއް ހޯދަން އެތައް ތަނަކަށް ސިޓީލަމުން ދަނިކޮށް ޖަމްގެ އަތުގައި ހިފީ ކެބިން ކްރޫއިން ތަމްރީނުކުރާ ކޯހެވެ. އެ ކޯސް ފުރިހަމަކޮށް ކެބިން ކްރޫއަކަށްވީ އެއް ސަބަބަކީ ވެސް ޕައިލެޓަކަށް ވާން ޖަމްގެ ހިތް ކަނޑައަޅާފައި އޮތް އަޒުމެވެ. ކުޑަ ފައިސާކޮޅެއް އެއްކޮށްލައިގެން އަދި ސްޓޫޑެންޓް ލޯނެއް ހޯދައިގެން ކިޔަވަން ފުރަން ރައްޓެއްސަކާ އެކު ޖަމް އަންނަނީ ތައްޔާރުވަމުންނެވެ. މާލެއިން ބައެއް ކޯސްތައް ހަދަން ވެސް ވަނީ ނިންމާފަ އެވެ.\n"ގްރޭޑް ހައެއްގަ އުޅެނިކޮށް ޖަމް ޕައިލެޓަކަށް ވާން ބޭނުންވީ. އޭގެކުރިން ބޭނުންވީ ސިފައިންގެ މީހަކަށް ވާން. ބައްޕަ ކައިރި ބުނީމަ ބައްޕަ ބުނީ ޖަމް ސްކޫލް ނިންމާފަ ސިފައިންގެ މީހަކަށް ހަމަ ވާންވީ އޭ. ދެން ޕައިލެޓަކަށް ވާން ވެސް ބޭނުންވާ ވާހަކަ ފަހުން ބުނީމަ ބައްޕަ ދެނީ ހިޔާލެއް. ފުރަތަމަ ސިފައިންގެ މީހަކަށް ވެފަ އެތަނުން ޕައިލެޓަކަށްވާނީ އޭ."\n"އެކަމަކު ވަކި ހިސާބަކުން ސިފައިންގެ މީހަކަށް ވާ ހިޔާލު ގޮސްފި. ޖަމް ގްރޭޑް އަށަކަށް ދިޔަ ފަހުން އެނގުނީ ކެބިންކްރޫއިން ވެސް އުޅޭކަން. ދެން ފެނުނު އިރު ވަރަށް ޝައުގުވެރިވީ ވަރަށް ރީތި ޔުނިފޯމެއް ލައިގެން ވަރަށް ރީތިވެގެން ތިބެނީ. ދެން އެހެންވެ ހިތަށް އެރީ ކެބިން ކްރޫއަކަށް ވެސް ވާން ބޭނުމޭ."\nކެބިން ކްރޫއެއްގެ ގޮތުގައި އަހަރެއްހާ ދުވަހު މޯލްޑިވިއަންގައި މަސައްކަތް ކުރުމަށްފަހު ޖަމް އެ ވަޒީފާ ދޫކޮށްލީ ސިއްހީ މައްސަލަތަކެއް ކުރިމަތިވެ އަދި ޓޮޕް މޮޑެލް މޯލްޑިވްސްގައި ބައިވެރިވުމަށްފަހުގަ އެވެ. މިހާރު ވެސް އެތައް ތަނަކަށް ކެބިން ކްރޫއަކަށް އަދި އެހެން ތަންތަނަށް ވަޒީފާއަށް ލައިގެން އުޅެނީ ވެސް ޖަމްގެ ހުވަފެންތައް ހާސިލްކުރާށެވެ.\n"ކެބިންކްރޫއަކީ ޖަމްގެ ޑްރީމް ޖޮބެއް ނޫން. ޕައިލެޓަކީ ޖަމްގެ ޑްރީމް ޖޮބް. އެކަމަކު ކިޔަވަންދާނެ ފުރުސަތެއް ނުލިބި ހުއްޓަ ކެބިންކްރޫއަކަށްވާން ފުރުސަތު ލިބުނީމަ ހިތަށްއެރީ ކަމެއް ނުކޮށް ހުރުމަށްވުރެ ރަނގަޅުވާނޭ މިކަން ކުރުން. މާދަން ވެސް ފުރުސަތެއް ލިބިއްޖެޔާ ކިޔަވަން ދާން ނިންމައިގެން ހުރިއިރު އެކްސްޕީރިއަންސެއް ލިބި އައިޑިއާއެއް ލިބިފަ ހުންނާނެތީ ދިޔައީ،"\n"ޖަމް ކެބިންކްރޫއަކަށް އުޅުނު އިރު ޕައިލެޓުންނާ ވަރަށް ސުވާލު ވެސް ކުރަން. އެމީހުން ވަރަށް ކިޔައި ދޭނެ. ފޫހިވެގެނެއް ނޫން ޖަމް ފްލައިކުރުން ހުއްޓާލީއެއް. އެދުވަސްކޮޅު ދިމާވި ކަންތައްތަކެއްގެ ސަބަބުން ކެނޑުނީ."\nޖަމް ބުނީ އޭނާ އަކީ ކުރިމަތިލާ ކޮންމެ ކަމެއް ވެސް ކާމިޔާބުކުރަން އަޒުމުކަނޑައަޅާ އެކަމަށް މަސައްކަތްކުރާނެ މީހެއް ކަމަށެވެ. ޓޮޕް މޮޑެލް މޯލްޑިވްސްގައި ވެސް ޖަމް ބައިވެރިވީ އެ އަޒުމުގަ އެވެ. އެ މުބާރާތް ކާމިޔާބުކޮށް ޓޮޕް މޮޑެލް ވޯލްޑް 2018 ގައި ބައިވެރިވެ އެއިން ވަނީ "މިސް މެރާކީ ގްލޭމް މޮޑެލް"ގެ ލަގަބު ހޯދާފަ އެވެ. އެހެންވެ މޮޑެލްކުރުމުގެ ދާއިރާއިން ވެސް ކުރިއަށް ދާން ޖަމް ބޭނުންވެ އެވެ. ކުރިއަށް އޮތްތަނުގައި މޮޑެލްކުރަން ލިބޭ ފުރުސަތުތަކުގެ ބޭނުން ހިފަން ޖަމްހުރީ ތައްޔާރަށެވެ.\nމޮޑެލް ވެސް ކުރަން ބޭނުންވެފަ ހުރި ޖަމް އަށް މޮޑެލްކުރަން ފަށަން އެންމެ ރަނގަޅު ޕްލެޓްފޯމެއްގެ ގޮތުގައި ފެނުނީ ޓޮޕް މޮޑެލް މޯލްޑިވްސް އެވެ. އަދި އެކަމުގައި އޭނާ އަށް އެންމެ ބޮޑު ސަޕޯޓެއް ވެސް ލިބުނީ ބައްޕަގެ ފަރާތުންނެވެ.\n"މި ފުރުސަތުގައި ޖަމް ބޭނުން މިހާ ހިސާބަށް ޖަމް އައުމުގެ ފަހަތުގައި ތިބި އެންމެނަށް ޝުކުރު އަދާކުރަން. ޖަމްގެ ބައްޕައާ ދޮން މަންމަ އާއި ދޮންމަންމަގެ އާއިލާ އަދި މާމައާއި ކާފަ ހަމަ ވަރަށް ހާއްސަކޮށް. ގޭތެރޭގެ ކަންތައްތައް ކުރަން ދަސްވެ ގެވެހި ކަންކަން ދަސްވީ ޖަމްގެ ދޮންމަންމަ އާއި ދޮން މަންމަ އާއިލާގެ މީހުންގެ ސަބަބުން."


Baigendhiumaai aibuvun Vitamin B3 in kudavey | Mihaaru\nވިޓަމިން ބީ3 އަކީ މައިބަނޑު މީހުންނަށް ވަރަށް ރަނގަޅު މާއްދާއަކަށް ވެދާނެ ކަމަށް ވަނީ ބެލެވިފައި\nބައިގެން ދިއުމާއި އައިބުވުން ވިޓަމިން ބީ3 އިން ކުޑަވޭ\n14 އޯގަސްޓް 2017 - 06:17\nވިޓަމިން ބީ3 ބޭނުންކުރާ ނަމަ، ބައިގެން ދިއުމާއި ބަނޑުގައި އޮންނަ ދަރިފުޅު އައިބުވުމުގެ ފުރުސަތު ކުޑަކޮށްދޭ ކަމަށް އާ ދިރާސާއަކުން ހާމަވެއްޖެ އެވެ.\nއޮސްޓްރޭލިއާގެ ސިޑްނީގައި ހުންނަ ވިކްޓަ ޗާންގް އިންސްޓްޓިއުޓުން ކުރި މި ދިރާސާއަށް ފަހު ބުނީ ވިޓަމިން ބީ3 އަކީ މުހިންމު ދެ ކަމެއް ކޮށްދޭ އެއްޗެއްކަން ދިރާސާއިން ހާމަވެފައިވާ ކަމަށެވެ. އަދި ބައިގެން ދިއުމާއި އައިބުވުމަށް މެދުވެރިވާ ސަބަބުތަކާ ބެހޭ ގޮތުން މި ދިރާސާގައި އިތުރު ކަންތައްތަކެއް އެނގިގެން ދިޔައިރު ވިޓަމިން ބީ3 ގެ ފައިދާ ވެސް ހޯދިފައިވާ ކަމަށް ވަނީ ބުނެފަ އެވެ.\nދިރާސާ ޓީމުން ބުނީ ކޮންމެ އަހަރަކު 7.9 މިލިއަން ކުދިން އުފަންވާއިރު މިއީ އައިބުތަކާ އެކު އުފަންވާ ކުދިން މަދުކުރުމަށް އެހީއަކަށް ވާނެ ދިރާސާއެއް ކަމަށް އުންމީދުކުރެވޭ ކަމަށެވެ. ނަމަވެސް ބައެއް ތަޖުރިބާކާރުން ވިދާޅުވަނީ މި ދިރާސާގެ ނަތީޖާއަށް ބަލައި، ވިޓަމިން ބީ3 އަކީ މާބަނޑު މީހުންނަށް ދޭންޖެހޭ އެއްޗެއް ކަމަށް ލަފާ ދެވެން އަދި ނެތް ކަމަށެވެ.\nމި ދިރާސާކުރުމަށް، އެތައް ފަހަރަކު ބައިގެން ގޮސްފައިވާ މައިން އަދި އައިބު ހުރި ކުދިން އުފަންވެފައިވާ ހަތަރު އާއިލާއެއްގެ ޑީއެންއޭ ސާމްޕަލްތައް ނަގާފައިވެ އެވެ. އެ އާއިލާތަކަށް އުފަންވެފައިވާ އައިބު ހުރި ކުދިންގެ ތެރޭގައި ހިތާއި ކިޑްނީ އާއި މައިކަށީގެ މައްސަލަތައް ހުރި ކުދިން ހިމެނެ އެވެ.\nދިރާސާއިން އެނގުނީ އައިބު ހުންނަން މެދުވެރިވަނީ މައިގަނޑު ގޮތެއްގައި ދެ ޖީންއެއްގެ އުނިކަމުގެ ސަބަބުން ކަމެވެ.\nމި ދިރާސާގައި އިސްކޮށް ހުންނެވި ޕްރޮފެސަރު ސެލީ ޑަންވޫޑީ ވަނީ މި އައިބު ނުވަތަ ޖީންގެ މިއުޓޭޝަން މީދަލުގެ ހަށިގަނޑަށް ގެނެސްފަ އެވެ. އަދި މާބަނޑު މީދަލަށް ލިބޭ ދަރިންނަށް، ޖީންގެ މިއުޓޭޝަނުން ލިބޭ ގެއްލުން، މައިބަނޑު މީދަލަށް ވިޓަމިން ބީ3 ދިނުމުން ރަނގަޅުވާ ކަމަށް ދިރާސާއިން ދެއްކި އެވެ.\nޑަންވޫޑީ ވިދާޅުވީ ވިޓަމިން ބީ3 އިން، ބައިގެން ދިއުމާއި އައިބުވުން ހުއްޓުވިދާނެ ކަމަށާއި ވިޓަމިން ބީ3 އިން ޖެނެޓިކް މައްސަލަތައް "ބައިޕާސް" ކޮށްލާ ކަމަށެވެ.\nދަރިމައިވުމުގެ ސިއްހަތާ ބެހޭ ބައެއް ތަޖުރިބާކާރުން މި ދިރާސާއާ ބެހޭ ގޮތުން ވާހަކަ ދައްކަވާފައިވެ އެވެ. ބައެއް ބޭފުޅުން ވިދާޅުވަނީ ބައިގެން ދިއުން ކުޑަކުރުމަށް އަދި ދަރިފުޅުގެ އައިބުތައް ކުޑަކުރުމަށް ހުރިހާ ވިޓަމިނެެއް ވެސް މުހިންމު ކަމަށެވެ. މިއީ ވަރަށް ޔަގީންކަން ބޮޑު ދިރާސާއެއް ކަމަށް ބައެއް ބޭފުުޅުން ވިދާޅުވާއިރު، އެކި މީހުންނަށް ވިޓަމިން އާއި ނިއުޓްރިޝަން ބޭނުންވާ މިންވަރު ތަފާތުވާނެތީ މިއީ އިތުރަށް ބަލަންޖެހޭނެ ކަމެއްގެ ގޮތުގައި ވެސް ބައެއް ބޭފުޅުން ފާހަގަކުރައްވާފައިވެ އެވެ.\nއިތުރު ލިޔުންތައް ސިއްހަތު މައިންގެ ސިއްހަތު ސައިންޓިފިކް ރިސާޗް މާބަނޑުވުން\nބިހާ ނުލައި ދަރިން އުފައްދަން ސައިންސްވެރިން ފޫގަޅައިފި


Raajje In Fassivi Meehunnaai Bahdhalvi Meehunge Adhadhu 160 Ah - Vaguthu\nކޮވިޑް-19: މާލޭގެ ހޮސްޕިޓަލްތައް ފުރިދާނެ ކަމުގެ ބިރު ބޮޑުވަނީ! -4ގަޑިއިރު ކުރިން\nރާއްޖެ އިން ފައްސިވި މީހުންނާއި ބައްދަލުވެފައިވާ މީހުންގެ އަދަދު 160 އަށް\n11 މަސް ކުރިން ( މާޗް 15, 2020 )\nކޮވިޑް-19 އަށް ރާއްޖެ އިން ފައްސި (ޕޮޒިޓިވް) ވެފައިވާ މީހުންނާއި ބައްދަލުވި މީހުން ނުވަތަ ކޮންޓެކްޓް ސްކްރީނިން ހެދުނު މީހުންގެ އަދަދު 160 އަށް އަރާފައިވާ ކަމަށް ސަރުކާރުން ހާމަކުރައްވައިފިއެވެ.\nކޮވިޑް-19 އަށް ހާއްސަ ތަރުޖަމާނު މަބްރޫކް އަޒީޒް ވިދާޅުވީ، ކޮވިޑް 19 އަށް ޕޮޒިިވްވި މީހުންނާއި ކޮންޓެކްޓްވި މީހުން ދެނެގަތުމުގެ މަސައްކަތް މިހާރުވެސް ކެނޑިނޭޅި ކުރިއަށްދާ ކަމަށެވެ.\n"ކޮންމެ ދުވަހަކުވެސް ކުރިއަށް ދާ މަސައްކަތެއް ވީމައި ކޮންޓެކްޓް ސްކްރީނިންގެ އަދަދު އެބަ ތަފާތުވޭ. އަޅުގަނޑު މިރޭގެ 8 ޖެހުމާއި ހަމައަށް ބެލި އިރު ހަމަގައިމުވެސް އެ އަދަދު ވަނީ 160 އަށް އަރާފައި." މަބްރޫކް ވިދާޅުވިއެވެ.\nކޮންޓެކްޓް ސްކްރީނިންގެ މަސައްކަތް ކުރިއަށް ދާއިރު އެޗްޕީއޭއިން ގެންދަނީ ޝައްކު ކުރެވޭ މީހުންގެ ސާމްޕަލްތައް ނަގާ އެ ސާމްޕަލްތައް ޓެސްޓް ކުރުމުގެ މަސައްކަތް ކުރަމުންނެވެ.\nމީގެ އިތުރުން، ކޮވިޑް 19 އަށް ޕޮޒިޓިވްވާ ފަރާތްތައް ކަރަންޓީން ކުރުމާއި މި ބައްޔާއި ގުޅިގެން އެކަހެރިކުރަން ޖެހޭ މީހުން ދެނެގަނެ، އެ މީހުން ބައިތިއްބާނެ ވަސީލަތްތައް ރާއްޖޭގެ އެކި ސަރަހައްދުތަކުގައި ވަނީ ދެނެގަނެވިފައެވެ.\nރާއްޖެއިން ކޮވިޑް 19 އަށް މިހާތަނަށް ފައްސި ވެފައި ވަނީ 10 މީހުންނެވެ. އޭގެ ތެރޭގައި މުޅިންވެސް ހިމެނެނީ ބިދޭސީންނެވެ.\nކޮވިޑް 19 އިން ރައްކާތެރިވުމުގެ ގޮތުން މާލެ ސަރަހައްދުގެ އެއްވެސް ގެސްޓްހައުސް އަކަށް އަދި ހޮޓަލަކަށް ފަތުރުވެރިން ޗެކިން ކުރުން ވަނީ މަނާކޮށްފައެވެ.\nމީގެ އިތުރުން ރާއްޖެއަށް އެތެރެވާ އެއްވެސް ފަތުރުވެރިއަކު ޗެކިން ކުރާ ތަން ނޫން އެހެން ތަނަކަށް ދިއުން މަނާކުރުމުގެ އިތުރުން، ރާއްޖޭގެ ހުރިހާ ރިސޯޓަކުން މުވައްޒަފުން ރިސޯޓުން ބޭރުވުން ވަނީ މަނާކޮށްފައެވެ.\nކޮވިޑް-19 އަކީ އަވަހަށް ފެތުރިގެންދާ ބައްޔަކަށް ވެފައިވާ އެއް ސަބަބަކީ ބަލި ޖެހިފައި ތިބޭ މީހުންގެ ގައިން އަލާމާތެއް ނުފެނި، އެހެން މީހުންގެ ގަޔަށް ބަލި ފެތުރެމުން ދާތީއެވެ. އެހެންކަމުން ބަލި ޖެހިފައި ތިބި މީހުންނާއި ބައްދަލުވާ މީހުން އެކަހެރިކޮށް، އެމީހުން ވީހައިވެސް އަވަހަށް ޓެސްޓް ކުރެވޭނަމަ ބަލި ފެތުރުން ކޮންޓްރޯލް ކުރަން ވަރަށް ބޮޑަށް ފަސޭހަ ވެގެންދާ ކަމަށް ތަޖުރިބާކާރުން ވިދާޅުވެއެވެ.\nދެއްވަދޫ އަށް އަނެއްކާވެސް އަރާ ފޭބުން މަނާ ކޮށްފި\nކޮވިޑް-19: މާލޭގެ ހޮސްޕިޓަލްތައް ފުރިދާނެ ކަމުގެ ބިރު ބޮޑުވަނީ!\nކޮވިޑް-19: ހޮސްޕިޓަލްގައި އެޑްމިޓް ކޮށްފައިވާ މީހުންގެ އަދަދު ދުވަހުން ދުވަހަށް މައްޗަށް\nމާޗް 15, 2020 10:14\nމަބުރޫކޫ ތަންކޮޅެއް ގިނައިން މައުލޫމާތު ދޭން އަރާބަލަ ކޮވިޑު19 ގޭގޭ ގެ ފުރާޅުގަ އުޅޭނެތަ\nމާޗް 15, 2020 10:21\nސާފުތާހިރު ކޮން އުޅެންވީ އަތްވެސް ރަގަޅަށް ދޮވެ ތަންތަން ސާފު ކުރަންވީ ކައިފަ ތަށިތައްވެސް ނުބަހައްޓާ ދޮންނަން އާދަ ކުރަންވީ\nމާޗް 15, 2020 10:32\nކޮވިޑުން 19 މިކަމުން ރަންކާތެރި ވުމުގެ ގޮތުން ކެއްސާކިބިހި އަޅާއިރު މީހުންގެ މޫނަން ނާޅަން ފަރިތަކުރަމާބަހީ އަތްދޮވެ ތަރުކާރީ އެއްޗިހި ދޮންނައިރުވެސް އިސްކޫރުދޮށަށް ކިރިޔާ ދިއްކޮއްލުމުގެ ބަދަލުގަ ރަގަޅަށް ދޮންނަން އާދަަކުރޭ ބިންމައްޗަށް ވެއްޓޭ އެއްޗެހި ހެދުމުގަ ޕޮހެލާފަ ނުކާންވީ\nމާޗް 15, 2020 10:37\nއަތްދޮވެ ގިނަގިނައިން ފެންވަރާ ފެންނުވަރާ ފުއްކޮޅެއް ޖަހައިލައިގެން މިހާރު ތިބެވޭކަށް ނެތް\nމާޗް 15, 2020 11:51\nތިޔަބައި މީހުން ވެސް ތިބޭނީ އެހެންމީހުނާއި ބައްދަލުވެފައި!ތިޔަމީހުން ގޭގައި ތިބޭށޭ ބުންޏަސް 14 ދުވަހު ތިބޭނެބާ! ތިޔަކުރާކަމުގެ ބޭނުމެއްނެތް އެމީހުން ހިތުހުރިހާ ގޮތަކަށް އުޅެންޏާ!\nމާޗް 15, 2020 11:53\nކެލާކުރޮޅި ކަލޭ ކުރާ ކަންތައްދޯ ތިކީ. މި ވައިރަސް ނޫޅޭއިރުވެސް އަހަރުން ކަން ކުރާގޮތެއްނޫން ތީ އެއް. ބިންމައްޗަށް ވެއްޓޭއެއްޗެއް ހެދުމުން ފުހެފަ ކައިތަ އެއްވެސް މީހެއް ދެން. ދައްކާ ފަކުރު ވާހަކަ. އަމިއްލަ މީހާ ސާފުތާހިރު ވެބަ ދޯ ކޮމެންޓް ނުކޮށް\nމާޗް 15, 2020 12:43\nމިވަރު ވާއިރުވެސް ސަރުކާރުން ދުވަނީ ޑޮލަރު ފަހަތުން . ޓުވަރިސްޓުން މުޅި ގައުމައް މިބަލި ފަތުރާފި. ރައްޔިތުން މަގުތަކަށް ނުކުމެ. ވުމުގެ ސަލާމަތާ ރައްކާތެރި ކަން ކަށަވަރު ކުރަން މުޒާހަރާ ކުރަން ވާހާލައް ގައުމު ވައްޓާލާފި\nމާޗް 15, 2020 13:14\nޢޭ ނީމް މިސްކިތު ހުޅުޖެހިމީހާ އަށް ވީގޮތް ދޯ ތިވީ ކަލެޔެކޭ މީހަކު ކުކިޔަ އޭ


WAMCO fail vumun, city council in kuni naganee\nވެމްކޯ ފެއިލްވެ، ސިޓީ ކައުންސިލުން ކުނި ނަގަނީ\nސިޓީ ކައުންސިލުން މާލޭގެ މަގުތަކުގައި ކުނި ނަގަނީ: ވެމްކޯއިން ކުނި ނުނެގުމުން ސިޓީ ކައުންސިލުން މަގުތަކުގައި ހުރި ކުނިތައް ނަގަން ފަށައިފި\nމާލެ އިން ކުނި ނެގުމަށް ހަވާލުކޮށްފައިވާ ކުންފުނި، ވެމްކޯއިން ޒިންމާ އަދާކުރަން ފެއިލްވި ކަމަށް ބުނެ މާލެ ސިޓީ ކައުންސިލުން މާލޭގެ މަގުތަކަށް ޖަމާކޮށްފައި ހުރި ކުނިތައް ނަގަން ފަށައިފި އެވެ.\nމި މައްސަލައާ ގުޅިގެން އަވަސް އިން ސުވާލުކުރުމުން މާލޭގެ ޑެޕިއުޓީ މޭޔަރު އަހްމަދު ނަރީޝް ވިދާޅުވީ ވެމްކޯއާއި ސިޓީ ކައުންސިލުން ވަނީ މާލެ ސަރަހައްދުގެ ގޭބީސީތަކުން ކުނި ނެގުމާއި ގުޅޭގޮތުން އެއްބަސްވުމެއް ހަދައިފައި ކަމަށެވެ. އެ އެއްބަސްވުމުގެ ދަށުން 2.9 ނުވަތަ ތިން މިލިއަން ރުފިޔާ ސިޓީ ކައުންސިލުން ވެމްކޯއަށްދޭ ކަމަށެވެ. އެކަމަކު މަސްއޫލިއްޔަތު އަދާކުރުމުގައި ވެމްކޯ ފެއިލްވެފައިވާ ކަމަށްވެސް ވިދާޅުވި އެވެ.\nނަރީޝް ވިދާޅުވީ މަގުތަކަށް ކުނި ނުނެރުމަށް ރައްޔިތުންނަށް އެންގުމަށް ވެމްކޯ އަށް މިދިޔަ މަހު ސިޓީ ކައުންސިލުން ވާނީ އަންގާފައި ކަމަށެވެ. އެގޮތުގެ މަތިން ވެމްކޯއިން ވަނީ އިއްޔެ އިން ފެށިގެން ގެތަކުގެ ފްލޯތަކުން ކުނި ނަގާނެ ކަމަށާއި މަގުތަކަށް ކުނި ނުނެރުމަށް އާންމުކޮށް އަންގާފަ އެވެ. ނަމަވެސް ކުނި ނަގާނީ ހަމައެކަނި ރަޖިސްޓަރީ ކޮށްފައިވާ ގޭބީސީތަކުން އެކަނި ކަމުގައިވެސް ވެމްކޯއިން ބުނެފައިވެ އެވެ.\nނަރީޝް ވިދާޅުވީ ވެމްކޯ އިން އާންމުކޮށް އެންގި އެންގުމާ އެއްގޮތަށް އެ ކުންފުނިން ކުނި ނަގާފައިވަނީ ހަމައެކަނި ރަޖިސްޓްރީ ކޮށްފައިވާ ގެތަކުން އެކަނި ކަމަށެވެ. މިއަދު ހެނދުނު މާލޭގެ މަގުތަކުގައި ކުނި ކޮތަޅުތައް ފުނި ޖެހުނު އެ ސަބަބާ ހުރެ ކަމަށް ނަރީޝް ވަނީ މައުލޫމާތު ދެއްވާފަ އެވެ.\n"ވެމްކޯގެ މައްސޫލިއްޔަތެއް ކުނި ނެގުމަކީ މާލޭގެ ގޭބީސީތަކުންނާއި މަގުތަކުން. އެކަން ނުކުރީމަ ސިޓީ ކައުންސިލުން މިއަދު މި ނުކުންނަށް ޖެހުނީ ކުނި ނަގަން." ނަރީޝް ވިދާޅުވި އެވެ.\nއޭނާ ވިދާޅުވީ މާލޭގެ މަގުތައް ކުނި ކޮތަޅުތަކުން ފުރިފައި އޮތް މަންޒަރު ބަލަން ސިޓީ ކައުންސިލަށް ނުތިބެވޭނެ ކަމަށެވެ. އެހެންކަމުން ކުނި ނަގަން ނިކުމެ މިހާރުވެސް އެ މަސައްކަތް ކުރަމުންދާ ކަމަށް ވިދާޅުވި އެވެ.\nމައްސަލަ ހައްލު ކުރުމަށް ވެމްކޯއާއި އެކުގައި މަސައްކަތް ކުރަމުންދާ ކަމަށާއި ހައްލު ނުކުރެވޭނެ ވަރުގެ ކަމެއް ނެތް ކަމަށް ވެސް ނަރީޝް ވިދާޅުވި އެވެ. އެންމެ ފަހު ވަގުތާ ޖެހެންދެން ވެސް ވެމްކޯއާއި އެކުގައި މަސައްކަތް ކުރެވޭތޯ ބަލަމުންދާ ކަމަށް ވެސް ވިދާޅުވި އެވެ.\nކުނީގެ މައްސަލާގައި މި ވަގުތު ތުރުކީގައި ހުންނެވި މާލޭގެ މޭޔަރު ޑރ. މުހައްމަދު މުއިޒް މިއަދު ކޯފާ އިސްކުރައްވައި ކުރެއްވި ޓުވީޓެއްގައި ވިދާޅުވީ މަގުމަތި ސާފުކޮށް ބޭއްވުމަށް ވެމްކޯ އަށް ފައިސާ ދީގެން ސިޓީ ކައުންސިލުން ކުރުވާ މަސައްކަތް ވެމްކޯ އިން ނުކޮށް ރައްޔިތުންނަށާއި ސިޓީ ކައުންސިލަށް ޖެއްސުން ކުރަން ފުރުސަތު ނުދޭނެ ކަމަށެވެ. އަދި އެކަމަށް ސިޓީ ކައުންސިލުން އަޅަންޖެހުނު ކޮންމެ ފިޔަވަޅެއް އަޅަން ފަސްނުޖެހޭނެ ކަމަށެވެ.\nސިޓީ ކައުންސިލުން މާލޭގެ މަގުތަކުގައި ހުރި ކުނިތައް ނަގަމުންދާއިރު މިހާރު ސޯޝަލް މީޑިއާގައި ދައުރުވަމުންދާ ވީޑިއޯއަކުން ފެންނަނީ ސިނާއީ އޭރިއާގައި ހުންނަ ވެމްކޯގެ އޮފީހެއްގެ ދޮރު މައްޗަށް ސިޓީ ކައުންސިލްގެ ލޮރީ އަކުން ކުނި އަޅާ މަންޒަރެވެ. މިކަމާ ގުޅިގެން ސުވާލު ކުރުމުން ނަރީޝް ވިދާޅުވީ އެއީ "އޮޅުމަކުން" ދިމާވި ކަމެއް ކަމަށެވެ. އަދި އެކަން މިހާރު ރަނގަޅުކޮށްފައިވާ ކަމަށެވެ.\nމާލޭ ސިޓީ ވެމްކޯ މާލޭ ސިޓީ ކައުންސިލް\nބޭރަށް ކުނި ނުނެރެން ނިންމީ ވެމްކޯއާ މަޝްވަރާކޮށްފައި\nވެމްކޯއިން ދެއްކި ވާހަކަ މުއިއްޒު ދޮގުކުރައްވައިފި


BREAKING NEWS: Raajjey Gai Dheenee Minivankan Dhinumah Majlis Gai Jabir Govaalaifi - Vaguthu\nރާއްޖޭގައި ދީނީ މިނިވަންކަން ދިނުމަށް މަޖިލީހުގައި ޖާބިރު ގޮވާލައިފި\n3 މަސް ކުރިން ( ސެޕްޓެމްބަރު 29, 2021 )\nރާއްޖޭގައި ދިނީ މިނިވަންކަން ދިނުމަށް ރައްޔިތުންގެ މަޖިލީހުގެ ކާށިދޫ ދާއިރާ މެންބަރު އަބްދުﷲ ޖާބިރު މިއަދު މަޖިލިސް ތަޅުމުގައި ވަރަށް ފާޅުކަން ބޮޑުގޮތެއްގައި ގޮވާލައްވައިފި އެވެ.\nމިއީ ރާއްޖޭގައި ދީނީ މިނިވަންކަން ދިނުމަށް ރައްޔިތުން މަޖިލީހުގެ މެންބަރަކު ގޮވާލި ފުރަތަމަ ފަހަރެވެ.\nމިއަދު މަޖިލިސް ތަޅުމުގައި ކުރިއަށް ދިޔަ ހެއްކާ ބެހޭ ބިލުގެ ބަހުސްގައި ޖާބިރު ވިދާޅުވީ ދީނީ މިނިވަންކަން ރާއްޖެގައި ދޭން ޖެހޭ ކަމަށެވެ.\nދީނީ މިނިވަންކަން ދިނުން އެއީ އިސްލާމް ދީނާ ހިލާފު ކަމެއް ނޫން ކަމަށް ވެސް ޖާބިރު ވިދާޅުވިއެވެ. ޖާބިރު އެގޮތަށް ވިދާޅުވީ ގުރުއާންގެ ސޫރަތުލް ކާފިރޫންގައިވާ ހަތަރު ވަނަ އާޔަތް ވިދާޅުވަމުންނެވެ. ޖާބިރު ވިދާޅުވި އާޔަތުގެ މާނައަކީ "ތިޔަ ބައިމީހުންނަށް ތިޔަބައިމީހުންގެ ދީނެވެ. އަދި ތިމަން ކަލޭގެފާނަށް ތިމަން ކަލޭގެފާނުގެ ދީނެވެ."\n"ޝަރީއާ ތަހުޒީބު، ގުރުއާން ތަހުޒީބު. ﷲ ވޮޑިގެންވޭ. ﷲ ސުބުހާނަހޫ ވަތައާލާގެ މިންވަރުފުޅުން އަޅުގަނޑުމެންނަކީ ސުންނީ މުސްލިމުން. މި ރާއްޖޭގައި މާ މޮޅު ދީންވެރިއަކު ނެތް. އެންމެން ނަމާދު ކުރޭ. އެހެން ދީންތަކަށް، މި ރާއްޖޭގައި ނަމާދުކޮށް އުޅެވޭނޭ ގޮތުގެ މައްޗަށް. 'لَكُمْ دِينُكُمْ وَلِيَ دِينِ' މިގައުމުގައި އުފައްދަން އެބަ ޖެހޭ. މާނައަކީ، އެހެން ދީންތަކުގެ މީހުން ނަމާދުކޮށް މިތާގައި އުޅެވެން ވާނެ އޭ. މި ރާއްޖެ މިއީ ޔުނިވާސަލް ޕްރެކްޓިސްއެއް އޮންނަން ޖެހޭ،" ޖާބިރު ވިދާޅުވި އެވެ.\nމަޖިލީހުގެ ރިޔާސަތު ބެލެހެއްޓެވި މަޖިލީހުގެ ނައިބު ރައީސް އީވާ އަބްދުﷲ ޖާބިރުގެ އެ ވާހަކަތައް ހުއްޓުވާފައެއް ނުވެއެވެ. އަދި ޖާބިރުގެ ވާހަކަ ނިމުމުން ވެސް އެ ވާހަކަ އާއި ދެކޮޅަށް އެއްވެސް އެއްޗެއް ވިދާޅުވެފައެއް ނުވެއެވެ. އެހެން މެމްބަރަކު ވެސް ޖާބިރުގެ ވާހަކަ އާއި ދެކޮޅަށް އަޑު އުފުލާފައެއް ނުވެއެވެ.\nގާނޫނުއަސާސީން މަޖިލީހުގެ މެމްބަރުންނަށް ލިއްބައިދީފައިވާ އިމްތިޔާޒްތަކުގެ ދަށުން މަޖިލީހުގެ މެމްބަރަކު މަޖިލީހުގެ ޖަލްސާއެއްގައި ނުވަތަ ކޮމިޓީއެއްގައި ދައްކާ އެއްވެސް ވާހަކައަކާ ގުޅިގެން ތަހުގީގެއް ހިންގައި، ދައުވާކޮށް، ކޯޓަށް ހާޒިރު ނުކުރެވޭނެ ކަމަށް ބަޔާންކޮށްފައި ވެ އެވެ. އެމާއްދާގައި އިތުރަށް ބުނަނީ އެ އިމްތިޔާޒް ލިބޭނީ އިސްލާމްދީނުގެ އަސްލަކާ ހިލާފުނުވާ ގޮތަށް މެމްބަރުން ދައްކާ ވާހަކަތަކަށް ކަމަށެވެ.\nޖާބިރު މަޖިލީހުގައި ދެއްކި ވާހަކަ ގިނަ ބަޔަކު އަންނަނީ މީސް މީޑިއާގައި ކުށްވެރިކުރަމުންނެވެ.\nކިޔަވައިދޭ ޓީޗަރުންނަކީ ކޮބައިކަން ދަރިވަރުންނަށް އެނގެންޖެހޭ: ޝިފާޒް\nކައިވެނި ރުޖޫއައެއް ނުކުރަން، ނުވެސް ކުރާނަން: ދިޔާނާ\nޖާބިރު އަނެއްކާ ވެސް "ސިންގަލް" ވެއްޖެ\nސެޕްޓެމްބަރު 29, 2021 11:30\nދީނީ މިނިވަންކަން އޮވޭ. އެކަމަކު މުސްލިމަކު މުރުތައްދު ވެއްޖެނަމަ އަޅަން ޖެހޭ ފިޔަވަޅު އަޅަން ކެރޭނެތަ.\nސެޕްޓެމްބަރު 29, 2021 13:28\nހައްހައްހާ ގުޑް ޕޮއިންޓް، މުރުތަދުވާ މީހުންނަށް ހައްޤު އަދަބު ދީފަ ތިޔަ އޮތް މިނިވަންކަމެއްގެ ވާހަކަ ދައްކަމާ ހިނގާ\nސެޕްޓެމްބަރު 29, 2021 11:37\nހަތަ ރެސްކަންހަމަވީ !! ޖާބެގެ ގޮވާލެއްވުމަކީ އަނބިކަނބަލުންނަށް އެކަނބަލުންގެމިނިވަންކަންދޭށޭކިޔާވަ ރުން އޮޅުމަކުން ދީނީމިނިވަންކަމޭބުނެވުނީ.. އަސްލުބުނަންބޭނުންވެފާހު ރީ ދިޔާނާގެމިނިވަންކަމޭ ... އަލިފު ހާ\nސެޕްޓެމްބަރު 29, 2021 11:38\nلَآ إِكْرَاهَ فِى ٱلدِّينِ\nސެޕްޓެމްބަރު 29, 2021 13:34\nމުރުތައްދު ބައިގަނޑު މިނަގަނީ އާޔަތުގެ ވެސް އެއްބައި.\nއޮކްޓޯބަރ 2, 2021 16:00\nއެއްބައި އަނެއްބަޔާ ފުށުއަރަނީތަ؟؟\nސެޕްޓެމްބަރު 29, 2021 18:01\nان الدين عند الله الاسلام..\nމިއާޔަތްވެސް ކިޔާލާ.. ކަލޭ މުރުތައްދަކަށް ވާހިއްވާނަަމަ ރައްވެހިކަން ދޫކޮށްލާ\nއޮކްޓޯބަރ 2, 2021 16:05\nކާފަރުން ބެހެނީ ދެބަޔަކަށް. އަސްލީ ކާފިރުންނާއި މުރުތައްދު ކާފިރުން. މިތަނުން މެރުން ހައްގުވަނީ މުރުތައްދުން. ރަސޫލާ މަދީނާގައި ބިނާކުރެއްވި ފުރިހަމަ އިސްލާމީ ދައުލަތުގައިވެސް އެހެން ދީންތަކުގެ މީސްތަކުންނަށް ފުރުސަތު އޮތް. ޢުމަރުގެފާނު ޤުދުސް ފަތަހަކުރައްވައި އެތަނުގައި ހުރި އެންމެ ދުވަސްވީ ކަނީސާ ހިމާޔަތްކުރެއްވި...\nއޮކްޓޯބަރ 4, 2021 07:56\nބަލަ މި ރާއްޖޭގައި މިއުޅެނީ އަސްލު ކާފިރުންނެއް ނޫނެއްނު !\nމި މީހުން މުރުތައްދު ވެއްޖެނަމަ މަރާލުނ ހައްގު!\nއެއްވެސް ކާފިރަކަށް މި ފަސގަނޑުން ރަށްވެހިކަމެއް ނުލިބޭނެ !\nސެޕްޓެމްބަރު 29, 2021 11:52\nކޮބާ ބުޅާ ގޯނިން ބޭރުވާންފެށީއެވެ. ދައްކާވާހަކަ ދެކޮޅު ނުޖެހޭ މީހެއްކަމަށް ބަލަމުންއައި ކަލޭގެ ނިކަން ވިސްނާ ހުރެފާ ވަރުގަދަ ބޮމެއް ވައްޓާލީތާއެވެ. މީގެ 400 އަހަރު ކުރިން ރިޔަލާ ފަލީގަ ބޮޑުތަކުރުފާނު ކުރެއްވި މަތިވެރި ޖިހާދުކުރައްވައި މިޤައުމު ކާފިރުންގެ އަތްދަށުން ސަލާމަތްކުރެއްވިއިރު މިދަފަ ދަރިން މާފަހުން މިޤައުމަށް އަންނާނޭކަމަކަށް ހީފުޅު ނުކުރައްވާނެކަން ޔަޤީންނެވެ. އޭ ޢަބްދުﷲ ޖާބިރެވެ. ކަލޭ އެހެން ދީންތަކަށް އެހާބޮޑަށް ސަމާލުކަން ދެންޏާ ކަލޭ އެހެން ރާއްޖެއަކަށް ދިޔާމާ ނިމުނީނޫންހެއްޔެވެ. އަހަރެމެންގެ ތެރޭގައި ހަމަނުޖެހުން އުފައްދާ ފިތުނަވެރި ނުކުރުވާށެވެ. ކަލޭގެ ނޮހޮރުއްޕާން މިޤައުމަށް ޖެހެމުން އަންނަތާ ދުވަސްތަކެއް ވެއްޖެއެވެ. އަހަރެމެންގެ ޢަޤީދާއަށް ގުޑުން އަރުވަން ފާޑުފާޑުގެ ވާހަކަ ނުދައްކާށެވެ. އެކަމަކުވެސް އަދިވެސް ކަލޭ މާތްﷲ އަށް ބިރުވެތިވެ މިމާތްދީނުގާ ހިފަހައްޓާ ސާބިތުވުމަށް އަހަރެން ގޮވާލަމެވެ.\nސެޕްޓެމްބަރު 29, 2021 13:38\nއަސްލުވެސް..މިކަހަލަ ތާކުން ތާކު ނުޖެހޭ މީހެއް ތަނެއްގަ ހުރިއްޔާ އަދިވެސް ދެވުނުހާ އިއްޒަތެއް ދޭން ހޮވަން ވާނެ..ކާފިރޫން ސޫރަތް ބާވާލެއްވި ސަބަބާއި މަފްހޫމް ނޭނގުނަސް ތެޅުނުހާ ބޭކާރު އަނގައެއް ތަޅަންވާނެ..ހިތުން ދެން މިވަރުގެ ރޯނުއެދުރެއް ނެތް..\nސެޕްޓެމްބަރު 29, 2021 15:15\nމި ކަލޭގެ މަޖިލީހުން ބޭރުކުރަން ނުވަނީތަ ކާށިދޫ މީހުންނަށް ހަލާކުހުރި އަމިއްލައަށް ބޯބޮޑި ނިކަން ޕޭޓިޝަނެއް ހުޝައަޅާފަ މިކަލޭގެ ބޭރުކޮއްބަލަ\nސެޕްޓެމްބަރު 29, 2021 11:54\nޖާބިރުގެ މެންބަރުކަން ހަމަ މިހާރު އަތުލަން ގޮވާލަން. ނޯ އެކްސެޕްށްންސް\nސެޕްޓެމްބަރު 29, 2021 12:11\nކަނނޑައެޅިގެން ދީނާ ޚިލާފް ވާހަކަޔެއް އޭނާ އެދެއްކީ. އިސްލާމް ދީނުގަ ކަންކަން ކަނޑައެޅުމުގަ ހަމަތަކަކާއި އުސޫލެއް އޮވޭ. ރަނގަޅަށް ދީންނޭންގެ އިރުވެސް އަނގަތަޅާތި. ރިޔާސަތުން ނުހުއްޓުވާނެ އެކަހަލަ ވާހަކަޔެއް. މިހާރުވެސް ދައުލަތުން ވައްކަންކުރާ ވާހަކަ ދައްކަބަލަ ހަޖަމެއް ނުވާނެ.\nސެޕްޓެމްބަރު 29, 2021 12:14\nދީނީ މިނިވަންކަން ދޭންވާނީ އެ މިނިވަންކަން ހެޔޮގޮތުގައި ބޭނުންކުރަން ދަންނަ ބަޔަކަށެވެ! ރާއްޖޭގައި ދީނީ މިނިވަންކަން ދީފިނަމަ ހިޔެއްނުވޭ އަމަށަކުންދނެހެނެއް!\nސެޕްޓެމްބަރު 29, 2021 12:21\nދީނީ މިނިވަންކަން އޮތީ އޮންނަންވާ އެންމެފުރިހަމަކޮން މިޤައުމުގަ ދީފަ ދެންކުރަން އޮތްކަމަކީ އިސްލާމް ދީނާއި ޚިލާފްވާހަކަ ދައްކާ މީހުން މުޖުތަމައިން އެކަހެރިކޮށް އުމުރުދުވަހަށް ޖަލައް ލުމައްޓަކައި ޤާނޫން އިސްލާޙްކޮށް އެކަން އަވަހަށް ތަންފީޒުކުރެވޭނެ ގޮތެއްހޯދުން ނޫންނަމަ މިޤައުމުގައި އުޅޭ ބަޔެއްމީހުން މަގުމަތީގަޔާ އެހެންތަންތާގަވެސް އުޅޭނެގޮތަކަށް އުޅުން އާއްމުވެދާނެ ކަމުގެ ބިރު މިދަނީ އިންތިހާޔަށް ބޮޑުވަމުން\nސެޕްޓެމްބަރު 29, 2021 12:33\nދިޔާނާ ނައިޓު ކުލަބެއް ހަދާފަ އެތާ ބައިންދަން ކިހިނެއްތޯ ޖާބި ރު ގަބޫލުވާނީ އެޔާތިކަމާ ކޮބައިތޯ ތަފާތަކީ އެއީ ނުވާނެ ކަމެއް ޖާބި ރޫ ދިވެހިން ވެއްޖެ އެކުއެކީ ނިކުމެ ލާދީނީ ވެ ރިކަމައް އަބަދުގެ އަބަދައް ނޫނެކޭ ބުނަން މީނާ ކާށިދޫއައް އެރިޔަވެސްނުދީ ބޭ ރުކު ރާތި\nސެޕްޓެމްބަރު 29, 2021 12:40\nއައި ބުލޭމް ސޯލްޑް ޕީޕަލް އޮފް ކާށިދޫ ދާއިރާ. ކާށިދޫ ދާއިރާގެ ރައްޔަތުންނަށް ވަރަށް ސަލާމް\nސެޕްޓެމްބަރު 29, 2021 12:47\nއެއްގޮތަކަށްވެސް ތިޔަކަން ދީނީ މިނިވަންކަން ދީގެންނުވާނެ ތިކަމާއި ދެކޮޅު ތިކަންކޮށްފިނަމަ މިތަން ބަދަލުވާނީ އަފްޢާނިސްތާނަށް އަބަދު ހަނގުރާމަ މިހާރު މިނިވަންކަންމަތީގައި އުޅުމުގެ ފުރުޞަތު އެބައޮތްތާ ބޯބަޔަކު ބޯއެއޗެއްބުއަިކަމުގައިވިއަސް ޖުމްލަކޮށް ހަމަޖެހުން އަދި އެބައޮތްތާ\nلَا إِلَٰهَ إِلَّا ٱللَّٰهُ مُحَمَّدٌ رَسُولُ ٱللَّٰهِ\nސެޕްޓެމްބަރު 29, 2021 12:50\nޖާބިރު އަހަރުމެން ދުދަންނަން އިތުރު ދީނެއް\nސެޕްޓެމްބަރު 29, 2021 12:51\nތިޔަ އީ މުޅި ސަރުކާރުން ބޭނުންވެގެން ބޮއިގެން ހުރި މީހެއް ލައްވާ ދައްކާ ވާހަކަ ސާފުކަމެއް\nތީ މަޑުކަށި މީހުން\nސެޕްޓެމްބަރު 29, 2021 12:56\nކާށިދޫ ދާއިރާއިން މި ކަލޭގެއަށް ވޯޓް ދިން މީހމިހާރު އުޅޭތަ. ނޫޅެދޯ\nސެޕްޓެމްބަރު 29, 2021 13:06\nއެކަމަކުވެސް ވަގުތު ނޫހުން ތިޔަ ވަކާލާތުކުރަނީ ޖާވިރަކީ ނަފުސާނީ ބަލިމީހެއް ކަމަށްތާ. އެ ފަދަ އިސްލާމްދީނާ އެކަނި ދެކޮޅުވާ ނަފުސާނީ މީހުން މަހޮލީހަށް ކުފޫހަމަވޭބާ\nސެޕްޓެމްބަރު 29, 2021 13:08\nޖާބިރު މިހާރު އެހެރީ އުލުބައިންދާ ހިސާބަށް ގޮއްސަ............އޭނަ އަކީ ފާޅުގަ ދީނަށް ފުރައްސާރަކުރާ ދީނުގެ ދުސްމަނެއް..........ޕޮލިސް މިކަން ބައްލަވާ ފިޔަވަޅު އަޅުއްވާ!\nސެޕްޓެމްބަރު 29, 2021 13:10\nމުސްލިމަކަށް ހަލާލެއް ނުވާނެ ދީނީމިނިވަންކަމަށް ގޮވަން\nސެޕްޓެމްބަރު 29, 2021 13:13\nޤުރްއާނުގެ އާޔަތްތައް ނުބައިކޮށް މާނަކޮށްގެން ހިތުހުރި ވާހަކައެއް ނުދައްކަބަލަ. އިސްލާމްދީނުގެ އަސްލަކާ ޚިލާފު ނުވާގޮތަށް ދައްކާ ވާހަކަތަކަށް މަޖިލިސްގައި މެމްބަރުންނަށް އިމްތިޔާޒު ލިބިގެންވަނީ. މިހާރު ތިދެއްކުނު ވާހަކައަކީ އިސްލާމްދީނުގެ އަސްލަކާ ޚިލާފު ވާހަކައެއް. ޖާބިރުގެ މައްސަލަ ބެލެންޖެހޭނެ. އިސްލާމްދީން ނޫން އެހެން ދީނެއް މިރާއްޖޭގައި ނެތްއިރު ދީނީ މިނިވަންކަމަށް ގޮވާލުމަކީ\nދިވެހި މުސްލިމުން އެހެން ދީނަކަށް އެނބުރުމަށް ދައުވަތު ދިނުން.\nކާށިދޫ ވަލުތެރޭން ރުއްގުޅިއެއް ގެނެސް ތި މަޖިލީހުގައި ބައިންދާފަ އިންނަމަވެސް ތިއައްވުރެ ތާހިރުވީސް!\nސެޕްޓެމްބަރު 29, 2021 13:15\nއިސްލާމްދީނާއި ދިވެހިރާއްޖޭގެ ޤާނޫނު އަސާސީއާއި ޚިލާފަށް މަޖްލީސްގައި ވާހަކަ ނުދެއްކޭނެ! މީހުންގެ ގެދޮރާއި މުދަލަށާއި އަދި ހަމައިގައި ނެތި މުޅި ރަށުތެރޭ ދުވާއިރު ޤާނޫނުން ފިޔަވަޅު ނޭޅި މިމީހުން މި އުޅެނީ ސައިޒު އޮޅިގެން! މިމީހުން ކުރާ ކުށަކަށް އަދަބު ދީފިއްޔާ އެގޯސްވީ!! އިސްލާމީ ޤައުމެއްގައި ނުޖެހޭ ފައްޅިއަޅާކަށް އަދި މުސްލިމުން ދީނުން ބޭރުވާނެ ގޮތެއް ދައްކާކަށް! މިރާއްޖޭގައި މިހާރުވެސް ބޭރު މީހުން އުޅޭ އެމީހުން ގޭތެރޭގައި އަޅުކަންކުރިޔަސް އެކަމަކާ މައްސަލައެއް ނުޖެހޭ ! ފާޅުގައި ކުފުރާއި ޝިރުކުގެ ޢަމަލުތަށް ކުރުމަށް މުސްލިމަކަށް ނުރުހެވޭނެ! ދިވެހިރާއްޖެއަކީ ޒަމާނުއްސުރެ މުސްލިމް ޤައުމެއް މިތާންގައި އޮންނަނީ އިސްލާމީ އުސޫލު އެކަން އެނގިތިބެގެން މިޤައުމަށް އަންނަބަޔަކު އަންނަނީ! ގަދަކަމުން ކަރުބުޑަށް ރާއަޅައިގެން ދިވެހިން ދީނުން ބޭރުކުރަން އެޅެއުޅެ އެކަން ނުވީމާ ދެން އެހެން ފިކުރުތަށް މިތަނަށް ވައްދައި ލާދީނީ ސެކިއުލަރ ކުރަން ތިޔައުޅެނީ!! އެމްޑީޕީ ވެރިކަމަށް އައިސް ރައްޔިތުންނަށްވީ އެއްވެސް ވައުދެއް ދުވަހަކުވެސް ނުފުއްދޭ އެކަމު ލާދީނިއްޔަތާ ޕާޓީގެ ވެރިން ޤާނޫނަށް ވުރެ މަތިން އުޅުމާއި ދައުލަތުގެ މާލިއްޔަތު ދަވާލުން ހަމަ ބާރުސްޕީޑުގައި ކުރިޔަށް\nސެޕްޓެމްބަރު 29, 2021 13:21\nމިއަދު މަޖީލީގައި ތިބި އެންމެން ﷲ އަށް ތައުބާން ވާންޖެހޭ ، ނޫނީ އަދަބު ދޭންޖެހޭ ، މިއީ ފަހުގެ ޖީލްތަކަށް ދަސްކޮށްދިން ނުރަނގަޅު އަމަލެއް\nސެޕްޓެމްބަރު 29, 2021 13:24\nޖާބިރު ތިޔަ ހުންނެވީ ވަރަށް ބޮޑު އޮޅުމެއްގެތެރޭގެ ދިވެހި ގައުމުގެ ރައްޔަތަކަށް ވެވެނީ މުސްލިމަކަސށް އެކަނި ވީމާ މުސްލިމަކު ނޫންމީހަކު ދިވެހިރައްޔިތުންގެތެރެއަކު ނޫޅޭ. މިހާރުވެސް ދިވެހިރާއްޖޭގަ ހިންދޫންާ ކްރިސްޓިއަނުންނާ ޔަހޫދިންނާ ބްޑިސްޓުން ދިރިއުޅޭ . އެމީހުން ކުރަންބޭނުންވާ އަޅުކަންތައް އެމީހުންދަނީ ކުރަމުން. ދަވްލަތުންވެސް އެނޫންފަރާތަކުންވެސް އެމީހުންކުރަމުންދާއަޅުމަށް ހުރަސް ނަޅާ އަދި އެކަން މަނާ ވެސް ނުކުރޭ. ޖާބީރު ދީންބަދަލުކުރަން ބޭނުންނަ ބަދަލުކުރައްވާ އެހިސާބުން ދިވެހިރައްޔިތުކަންގެއްލޭނެ. ދިވެހިރާއްޖޭގެ ގާނޫނުއަސާސީގަ މިހެން އެބަބުނޭ.\nސެޕްޓެމްބަރު 29, 2021 13:31\nމި މުރުތައްދު ކަލޭގެ ހަވަރައް ދޭން ޖެހޭ\nސެޕްޓެމްބަރު 29, 2021 13:33\nއަސްލު ނޫސްވެރިން މިކަން ސާފުކޮށްލަ ދީބަލަ އިލްމު ވެރިންނާ ސުވާލުކޮށްލައިގެން.. މުސްލިމުން އުޅޭ ބިމެއްގަ ކާފަރުން ވަޒަންވެރިވެ ރައްޔިތުންނަށްވެ ދިރިއުޅެން ހުއްދަ ދިނުމަކީ އިސްލާމު ދީނުގަ ހަރާމްކަމެއްތޯ؟؟ އެއްވެސް ދަލީލެއް އެބަ އޮތްތޯ ނޭނގޭތީ އަހާލީ؟؟ ނޫނީ ދީނުގަ ހުއްދަވިޔަސް މިހާ ކުޑަ މީސްކޮޅު މަދު ތަނެއް އެފަދަކަމެއް ކޮށްފިނަމަ ފިތުނަ އުފެދި ލޭއިހޮރުވުމާއި ބައިބައިވުން އަތުވެދާނެކަމަށް މަނާކޮށްފަ އޮންނަކަމެއްތޯ މިއީ؟؟\nސެޕްޓެމްބަރު 29, 2021 13:42\nމިއީ 100 ޕަސެންޓް މުސްލިމް ގައުމެކެވެ. ދެން ދީނީ މިނިވަން ކަން ބޭނުންނަމަ އެހެން ގައުމަކަށް ދާން ވީ އެވެ. މިނިވަން ކަން ލިބޭނެ އެވެ.\nސެޕްޓެމްބަރު 29, 2021 13:46\nމިކަލޭގެ މިހުރީ މުރުތައްދުވެފާ ކަލޭމަހަލަ މީހުންނަކީ މިގައުމުގެ ހަލާކު މިކަލޭގެ ހީކުރަނީ ތިމަންނައައްވުރެ ބޮޑަން ދަންނަ މީހަކު ނުއުޅޭނެކަމައް މިތަނުގަ އޮންނާނީ މާތްވެގެންވާއިސްލާމް ދީންއެކަނި މިތަނުގަ އެހެންކަހަލަ ޚުރާފާތް ތަކެއް ނުއުފެއްދޭނެ މިގައުމުގަ އޮންނަންޖެހޭނީވެސް އިސްލާމް ދީންއެކަނި\nސެޕްޓެމްބަރު 29, 2021 14:08\nމިޖާބިރު ކައިރިން ދިޔާނާ ވަރިވި ފަހުން މިސޮރު ބޯގޮވާ ދިރިތިބީންނަށް ނުހޮރޮއްޕާނެއް\nސެޕްޓެމްބަރު 29, 2021 14:09\nހުރިހާ ކަމެއްގަ ޖާބިރު ބޮލަށް ކެޑުމުގެ ކުރީގަ ވިސްނާލަބަލަ...ކޮބާތަ އޭނަ ހޮވި މީހުންގެ ޒިއްމާ؟..ޖާބިރުވެސް، ހޮވި މީހުންވެސް، ގޯސް...މީނަމީ ކާކުކަން ހަމަ ރަގަޅަށް އެގިތިބެ ފައިސާޔަށް ވިކިގެން ވޯޓް ދިނީ..މިހާރު މީނަ އެކަނި ގޯސްކުރިޔަކަސް ކަމަކު ނުދާނެ..އަދިވެސް ރައްޔަތުންނަށް އެބައޮތް މީނަ އެއްފަރާތް ކުރުމުގެ ފުރުސަތު.\nސެޕްޓެމްބަރު 29, 2021 14:12\nފުރަތަމަ ފަހަރު ފެއިލް ވީމަ ވެސް ކާށިދޫ މީހުން ހޮވީ އެވެ.\nސެޕްޓެމްބަރު 29, 2021 14:15\nޖާބިރަކީ ދީނީ އިލްމުވެރިޔެއްނޫން އަދިކީއްތަ އެއްވެސް އިލްމުއްގެ ޑިގުރީއެއް ނުވަތަ ސެޓުފިކެއްވެސް ނެތްމީހެއް ވީމާ ގުރުއާނުގެ އާޔަތް ކިޔައި ފިގުހުގެ ނިންމުންތަކަށް ނިންމައި ވާހަކދައްކާކަށް ނުޖެހޭ އަދި ނުވެސް ދެއްކޭނެ. ޖަބިރަކީ ހެޕީ ހޮލިޑޭ އިން ބޮޑުމަހުރަ ޑިގުޜީ އޮތްބޭފުޅެއް އެބޭފުޅާއަށް ދެއްކޭނީ ހޮލިދޭގެ ވާހަކަ!\nސެޕްޓެމްބަރު 29, 2021 14:18\nރިޔާސަތުންވެސް އަޅައެއް ނުލެއްވި. މެމްމަރުންވެސް ހަނު ތިއްބެވީ. ނިޒާމީ މަސްއަލައެއްވެސް ނެތީ.. ސިޔާސީ ކަމަކާ ގުޅޭ ވާހަކައެއްކަމަށް ވީނަމަ .. ލައްކަ އަޑު ހުރީސް . ނިޒާމީ ނުގުތާތަކުން ތަޅުން ފުރުނީސް ...\nސެޕްޓެމްބަރު 29, 2021 14:21\nގިޔާމަތް މަހުޝަރު ދުވަހު ރައްބުލް ކާއިނާތުގެ ދަރުބާރުގައި ތިޔަ މެމްބަރުންނަށް ލިބިދީފައިވާ އިމްތިޔާޒުތަކަށް ރިއާޔަތްކުރުމެއް ނޯންނާނެ. މަޖިލީސް އެކަންޏެއްނޫން އެމީހަކު ވީ ކޮންމެ ތަނެއްގައި ދައްކާފައިވާ ވާހަކައަކަށް ވިޔަސް ކޮށްފައިވާ އަމަލަކަށް ވިޔަސް އަދުލުވެރިކަމާއެކު އެކަންކަމަށް ޖަޒާދެވޭނެ. ހެޔޮ އަމަލުކުރި މީހުންނަށް އުފާވެރިކަން ހުއްޓެވެ. ނުބައި އަމަލުކުރި މީހުންނަށް ހުރި ހަލާކެއްގެ ބޮޑުކަމާއެވެ.\nސެޕްޓެމްބަރު 29, 2021 14:30\nގުރައިދޫގައި ހުންނަ މެންޓަލް ހޮސްޕިޓަލަށް ޖާބިރު ފޮނުވާލަން ޕެޓިޝަނެއް ހަދާފައި ކަމާބެހޭ ފަރާތްތަކަށް ފޮނުވަންޖެހޭ ކަމަށް ދެކެން.\nސެޕްޓެމްބަރު 29, 2021 14:36\nތިޔައީ ބަޔަކު އަޑީގައ ތިބެ އޭނަ ބޭރައް ދައްކާ ޖޯކަކަށް ހަދައިގެން ކުރާ ވ ސީރިއަސް ކަމެއް. މިފަދަ ނުބައ ވާހަކަ އެއް ދެއްކި އިރު ދެންތިބި އެއްވެސް މުސްލިމެއްގެ ލޭ ނުކެކޭތޯ؟ ޢަސަރެއްވެސް ނުކުރިތޯ؟ ޢެއީ ޕާޓީއާއި ދެކޮޅަށް ދެއްކި ވާހަކަ އަކަށް ނުވާތީތަ؟ ޥީއިރު މިއީ އެންމެން ވެގެން ހިންގަން އުޅޭ ޖަރީމާއެއް\nސެޕްޓެމްބަރު 29, 2021 14:55\nމި ކަލޭގެ މިތަނައްވައްދަނީ ކޮންބައެތްތަ އެމީހުން މިކަމުގެ ޒިއްމާއުފުލައްޖެހޭ\nސެޕްޓެމްބަރު 29, 2021 17:09\nދައުވާ ކުރަންވީ ހަމައެކަނި ޑުރަގު ވިއްކައިގެން ހޯދާ ފައިސާ ބޭނުން ކުރާ މީހުންނަކަށްނޫން. މިފަދަ ބޯބުރާންތިންނަށް ވޯޓު ދީގެން ގައުމުގެ ބޮޑެތި ޒިންމާތައް ހަވާލުކުރާ މީހުންނަށްވެސް ދައުވާ ކުރަންޖެހޭނެ. އެހެންނޫނީ ދެންވެސް މިކަހަލަ ދެއުޅިއެއްނުވާ މީހުންނާ ރައްޔިތުންގެ ބޮޑެތި ކަންކަން ހަވާލުކުރާ މިންވަރު އިތުރު ވެދާނެ.\nސެޕްޓެމްބަރު 29, 2021 14:59\nޕާޓީ ރައީސް ވާހަކަ ދައްކަބަލަ އޮޅިގެން ނޭގިވެސް އެ ވާހަކައެއް ތިޔަ މަޖިލީހުން ހުއްޓުވާނެ.... ތީ ދެއޮޅިއެއްނުވާ ބިންމަތި ފަސާދަކުރަމުންދާ ކިޔޭ ނުކިޔޭއެއްޗެއް ނޭގޭ ބޭފުޅެއް... ބުއްދި ފުރިހަމަނޫންކަމަށް ބަލާ ކޯޓުން އޭނާގެ މެމްބަރުކަން ނަގަންޖެހޭ މީހެއްތީ\nސެޕްޓެމްބަރު 29, 2021 15:05\nމިވަރުގެ މީހުންނަށް ކޮން ބައެއްތަ މި ވޯޓު ލަނީ؟ ކާށިދޫ މީހުން ވެސް ސިކުނޑި ބޭނުންކުރޭ. މީނަ މާ އަނގަ ނުތަޅާ ވައުދުވި ކާށިދޫ ކޭބަލްކާރ ހެދޭތޯ ބަލާބަލަ! އިންޝާ ﷲ މި ބިމުގައި ފައްޅިއެއް ނޭޅޭނެ. ބުދުތަކާއި ޞަލީބެއް ނުބެހެއްޓޭނެ. މުރުތައްދުންނަށް މި ގައުމުގެ ރައްޔިތުކަން ގެއްލޭނެ. މި ބޮއެގެން ހުންނަ ލާދީނީ މޮޔަ ކަލޭގެ މަޖިލީހުން ބޭރުކުރަންވީ! މާ އަނގަ ގަދަ ވަންޔާ މިގައުމުންވެސް ބޭރުކުރަންވީ!\nސެޕްޓެމްބަރު 29, 2021 15:42\nމީނާއަކީ މިހާރު ދިވެހި ރާއްޖޭގެ އިސްލާމީ މުޖުތަމައުއަށާއި އަދި ދީނައް ހުރި ނުރައްކަލެއް.\nސެޕްޓެމްބަރު 29, 2021 15:50\nމިއީ މޮޔަސޮރެއް.. މިފަދަ ކުދިންގެ ފަރުވާއަކީ ހިކިމިރުހުން ދުން އަޅާފަ، އަގަ ފިހޭވަރަށް ހޫނު ބޮނޑިބަތް ކާންދިނުން\nސެޕްޓެމްބަރު 29, 2021 16:23\nމަޖިލީގައި އެވަގުތު ރިޔާސަތު ބެލެހެއްޓި މީހަކާއި މި ނުލަފާ ކަލޭގެ މަޤާމުން އިސްތިއުފާ ދޭންޖެހޭނެ ، އޮންނާނީ ވައްކަން ކުރިމީހާގެ ހުކުމް\nވައްކަން ކުރިމީހާއި ، އެކަމަށް އެހީތެރިވި މީހާއާއި ، އެކަން އެނގިހުރެ ނުހުއްޓުވި މީހާގެ ހުކުމް\nސެޕްޓެމްބަރު 29, 2021 16:36\nﷲގެ ޙަޟްރަތުގައި ދީނަކީ ހަމައެކަނި އިސްލާމްދީން.\nޖާބޭ ކައޭ ބޭނުން ދީނަކަށް އުޅެން ފުރުޞަތު އެބައޮތް. ނައްޓާލާ ފެއްސިގެން ރައްކާވޭ މިޤައުމުން. އޮތީ ދެގޮތް. ސުވަރުގެއާއި ނަރަކަ\nމިދިވެހި ފަސްގަނޑުގައި އިތުރު ދީންތައް ފަތުރަށް ހަދާނޭ ކަމެއްނެތް. ބޭނުން ދީނަކަށް އުޅެވޭނެ ތަންތަން ހުރި ތަންތަނަށް ފެއްސިގެން ރައްކާވޭ\nސެޕްޓެމްބަރު 29, 2021 17:58\nކާށިދޫ އަށް އަރު ވާނެ ކަމެއް ނެތެވެ.\nސެޕްޓެމްބަރު 29, 2021 18:21\nއަޅުގަނޑު ދެކޭ ގޮތުގައި ކާށިދޫ ދާއިރާގެ ގޮނޑި މިހާރުވަނީ ގާނޫނީގޮތުން ބަލާއިރު ހުސްވެފަ. ވީމާ ގޮނޑިޔަށް ބައިއިލެކްޝަން އިއުލާން ކުރަންވީ. އަދި މީނާގެ މައްޗައް ދައުވާކުރަން ފޮނުވާފަ ޕާސްޕޯޓު ހިފަހައްޓަންވީ.\nސެޕްޓެމްބަރު 29, 2021 18:29\nޖާބިރު މަޖިލީހުން ވަކިކުރަންޖެހޭ މަޖިލީހުގެ މެންބަރަކައްވިސް ދީނައް ފުރައްސަރައެއް ނުކުރެވޭނެ\nސެޕްޓެމްބަރު 29, 2021 21:49\nޖާބިރު އެކަންޏެއް ނޫން ތިކަހަލަ ވާހަކަދައްކަނީ. ކޮބާ ވެލެޒިނީ. ވެލެޒިނީ މުރުތައްދުވެ ރަސޫލުކަމަށް ދައުވާކުރީމާ ވެސް ސަރުކާރުން އަޅާނުލި. ތިކަހަލަ މީހުން ގިނަވަނީ ސަރުކާރުން ތިކަހަލަ މީހުންނަށް ހައްގު އަދަބު ނުދޭތީ.\nސެޕްޓެމްބަރު 29, 2021 21:58\nދެން ހެވެއްނު މިކަހަލަ ލާދިނީ މީހުން ރަށްރަށަށް އެރީމާ ކޮންމެ ފަދަ ކަމެއް ރައްޔިތުން ކުރިޔަސް.\nއޮކްޓޯބަރ 2, 2021 18:27\nމަޖިލިސް ފެއިލް، ސަރުކާރު ފެއިލް، މިޤައުމެއް ވާ ނެތް ދެނެއް.\nއޮކްޓޯބަރ 5, 2021 21:40


ދިއްދޫ ރަށްގިރުމުގެ މައްސަލަ އަށް އަވަސް ހައްލެއް ހޯދުމަށް އެދި |\nލިބެންވީ: ރައީސުލްޖުމްހޫރިއްޔާ އަށް،\nގުޅޭ: ދިއްދޫ ރަށްގިރުމުގެ މައްސަލަ އަށް އަވަސް ހައްލެއް ހޯދުމަށް އެދި\nހއ. ދިއްދޫ އަކީ ޒަމާނުންސުރެ ރަށްގިރުމާއި އުދަ އެރުމުގެ މައްސަލަ ބޮޑު ރަށެކެވެ. އާދަޔާ ޚިލާފް ބޮޑަށް ދިއްދޫ ހުޅަނގުމަތި ފަރާތު ކުޑަ މިސްކިތާވީ ދިމާ އަތިރިމަތިން ގިރަން ފެށީ އެމް.ޑީ.ޕީގެ ވެރިކަމުގައި 2010 ވަނަ އަހަރު މިރަށުގެ ބިންހިއްކި ފަހުންނެވެ. މި މައްސަލައަށް ހައްލެއް ހޯދުމަށް ރައީސް ޔާމީނުގެ ސަރުކާރުން ވަނީ ދެފަހަރެއްގެ މަތިން ބޮޑު ހިލަ ޖަހައި ރަށުގެ ބޮޑު ސަރަހައްދެއް ހިމާޔަތްކޮށްދީފައެވެ. އެކަމަކު ގިރަމުންދާ މުޅި ސަރަހައްދު ކަވަރުކުރެވޭ ވަރަށް ހިލަ ޖަހައިފައި ނެތުމުގެ ސަބަބުން ރަށް ގިރުމުގެ މުޅި މައްސަލައަށް އަދިވެސް ހައްލެއް ނާދެއެވެ.\nދިއްދޫ ހުޅަނގުމަތި ފަރާތުން ގިރަމުންދާ ސަރަހައްދު. --ފޮޓޯ: ސިނާން\nމި މައްސަލަ އެންވައިރުމެންޓް މިނިސްޓްރީއަށް ހުށަހެޅުމުން އެ މިނިސްޓްރީން ވިދާޅުވަނީ އެ މިނިސްޓްރީގެ މެންޑޭޓަކީ ތިމާވެށީގެ މައްސަލަތައް މޮނީޓަރކުރުން ކަމަށެވެ. ގިރާ ސަރަހައްދު ހިމާޔަތްކުރުމުގެ މެންޑޭޓް އޮތީ ޕްލޭނިން މިނިސްޓްރީގައި ކަމަށެެވެ. އެހެން ނަމަވެސް އެ މިނިސްޓްރީން ވިދާޅުވީ ރަށްގިރުމުގެ މައްސަލައަކީ އެންވައިރުމެންޓް މިނިސްޓްރީގެ މެންޑޭޓްގައި ހިމެނޭ ކަމެއް ކަމަށެވެ. ޒިންމާ ނަގާނެ ފަރާތެއް ނެތެވެ.\nއަޅުގަނޑުމެން މިތިބެނީ މި ދެ މިނިސްޓްރީގެ ދެމެދުގައި ތާށިވެ ފިތިބާރުވެފައެވެ. އަދިވެސް ރަށްގިރުމުގެ މައްސަލައަށް ހައްލެއް ނުލިބި އަޅުގަނޑުމެންގެ ގޭގެ ފާރުބުޑަށް ރާޅު ބިންދުމަކަށް ބަދަލެއް ނާދެއެވެ.\nއަޅުގަނޑުމެންނަށް ހިތްފަސޭހަ ދިރިއުޅުމާއި އިންސާފުގެ ވައުދުތަކުން އުއްމީދު ހޯދައިދެމުން މަނިކުފާނު ވިދާޅުވީ ފުރަތަމަ ޖަރީޒާވަންތަ ތަނަކަށް މި ރާއްޖެ ހެދުމަށް އެމް.ޑީ.ޕީ ސަރުކާރަކަށް ވޯޓުލުމަށެވެ. އޭގެ އިތުރުން އެޖެންޑާ19 ގެ ދަށުން ރައްޔިތުންގެ މަޖިލީހުގެ ގޮނޑިއާއި ކައުންސިލްގެ ފަސް ގޮނޑިވެސް އެމް.ޑީ.ޕީ އަށް ކާމިޔާބު ކޮށްދިނުމަށެވެ. މި ކެންޕެއިންތަކުގައި އަޅުގަނޑުމެން ދޮރުންދޮރަށް ހިނގީ އަރައިގެން ތިބި ފައިވާންތައް ފޫދަންދެންނެވެ. އެހެން ނަމަވެސް މި ސަރުކާރު ބޭނުންވި ގޮތަށް ހުރިހައި ވޯޓްދީގެން ވެސް އަޅުގަނޑުމެންނަށް ލޮލުފިޔަ ޖަހާނުލެވި މި ތިބެނީ ޖަހާ ރާޅާއެކު ގޯތިތައް ގިރާލަފާނެކަމަށް ބިރުންނެވެ.\nވީމާ އަޅުގަނޑުމެން އެދެނީ މަނިކުފާނު ހާއްސަ އިސްކަމެއް ދެއްވައި، އެންވަޔަރަންމެންޓް މިނިސްޓްރީ އާއި ޕްލޭނިން މިނިސްޓްރީގެ ދެމެދުގައި ތާށިވެފައިވާ މި މައްސަލަ އަށް އަވަސް ހައްލެއް ގެނެސްދެއްވައި އަޅުގަނޑުމެންގެ އަނބިދަރިންނާއި އާއިލާ އާއި އެހެނިހެން ރައްޔިތުން މިކަމުން ސަލާމަތްކޮށްދެއްވުމެވެ.\nދިއްދޫ ހުޅަނގުމަތި ފަރާތު ކުޑަ މިސްކިތާވީ ދިމާ އަތިރިމަތިން ގިރަމުންދާ ސަރަހައްދުގެ ފޮޓޯތައް މި ސިޓީއާއެކު އަރިސްކުރަމެވެ.


Sanjay Leela Bansaali, Poonamge Dhari Bollywoodah Tha-araf kurani\nޕޫނަމް އާއި އޭނާގެ ދަރި އަންމޯލް--\nސަންޖޭ ލީލާ ބަންސާލީ، ޕޫނަމްގެ ދަރި ބޮލީވުޑަށް ތައާރަފް ކުރަނީ\nބޮލީވުޑްގެ ޑައިރެކްޓަރު ސަންޖޭ ލީލާ ބަންސާލީ، ޕޫނަމް ދިލަންގެ ފިރެހެންދަރި އަންމޯލް ތަކޭރިއާ ބޮލީވުޑަށް ތައާރަފްކުރަން ނިންމައިފިއެވެ.\nސަންޖޭ ވަނީ މީގެ 11 އަހަރު ކުރިން ސޯނަމް ކަޕޫރާއި ރަންބީރު ބޮލީވުޑަށް ތައާރަފް ކޮށްފައެވެ. އެ ދެތަރިންނަށް ފަހު އަނެއްކާވެސް ސަންޖޭއެވަނީ ބޮލީވުޑްގެ ކުރީގެ ފަންނާނެއް ކަމަށްވާ ޕޫނަމްގެ ދަރި ބޮލީވުޑަށް ތައާރަފް ކުރަން ނިންމާފައެވެ.\nޕޫނަމް ވަނީ އެހަބަރަކީ ތެދު ހަބަރެއްކަން ކަށަވަރުކޮށްދީފައެވެ. އެގޮތުން އޭނާ ޕިންކްވިލާ އަށް ދިން އިންޑަވިއުއެއްގައި ވާހަކަ ދައްކަމުން ބުނީ އޭނާ އެހުރީ ވަރަށް އުފާވެފައިކަމަށެވެ. ސަބަބަކީ އޭނާ ފިރިހެން ދަރި ފިލްމެއްގައި މަސައްކަތް ކުރަން ނިންމާފައިވާތީ ކަމަށެވެ. އަދި މަންމައެއްގެ ހައިސިއްޔަތުން އޭނާ ވަރަށް އުފާވާ ކަމަށަވެސް ޕޫޖާ ވަނީ ބުނެފައެވެ.\nއޭގެ އިތުރުން ޕޫޖާ ބުނީ އޭނާ ދަރި ހުރީ ވަރަށް އުފާވެފަ ކަމަށާއި އޭނާ ގެ މިސްރާބު ހުރީ ދެން ބޮލީވުޑަށް ކަމަށެވެ.\nވާހަކަ ދެކެވޭ ގޮތުގައި އަންމޯލް މަސައްކަތް ކުރުމަށް ހަމަޖެހިފައިވަނީ މީގެ ކުރިން ޝާހިދް ކަޕޫރު މަސައްކަތް ކުރަން އުޅުނު ފިލްމުގައެވެ. ޝާހިދު އެފިލްމު ދޫކޮށްލާފައިވާއިރު ޝާހިދުގެ ބަދަލުގައި އެފިލްމުގައި ލީޑު ރޯލުން ދެން ފެނިގެންދާނީ އަންމޯލެވެ.\nފިލްމުގެ ނަން އަދި ހާމަކޮށްފައި ނުވާއިރު އިންޑިއާގެ ނޫސްތަކުން ބުނާގޮތުގައި އެފިލްމަށް ކިޔަނީ "ޓިއުޒްޑޭ އެންޑް ފްރައިޑޭ"އެވެ. އަދި ފިލްމުގެ ޝޫޓިން ލަންޑަނުގައި މިހާރު ފަށާފައިވާކަމަށް ވެސް އިންޑިއާގެ ނޫސްތަކުން ބުނެއެވެ. ނަމަވެސް އެކަމާ ގުޅޭ އޮފިޝިއަލް އެންއެންސްމެންތެއް އަދި ލިބިފައެއް ނުވެއެވެ.\nބޮލީވުޑަށް ގިނަ ތަރިން މިހާރު ތައާރަފް ވަމުން އަންނަ އިރު، ގިނަ ބަޔަކަށް އެމޫނުތައް އަންނީ ކަމުދަމުންނެވެ.


Muzaaharaa thakugai fuluhun amalu kuraa goiy NIC in monitor kuran fashaifi | Mihaaru\nމުޒާހަރާތަކުގައި ފުލުހުން އަމަލުކުރާ ގޮތް އެންއައިސީން މޮނިޓާ ކުރަން ފަށައިފި\nއެމްޑީޕީގެ ހަރުގެ ކައިރީގައި ރޭ ބޭއްވި އެއްވުން ރޫޅާލުމަށް ފުލުހުން ހަރަކާތްތެރިވަނީ.---ފޮޓޯ: ނިޝާން އަލީ/މިހާރު\n22 ފެބުރުއަރީ 2018 - 12:16\nއިދިކޮޅު ފަރާތްތަކުން ފަހަކަށް އައިސް މާލޭގައި ބާއްވާ މުޒާހަރާތައް ރޫޅާލުމާއި މުޒާހަރާގެ ބައިވެރިންނާ މެދު ފުލުހުން އަމަލުކުރާ ގޮތް ނޭޝަނަލް އިންޓެގްރިޓީ ކޮމިޝަން (އެންއައިސީ) އިން ބަލަން ފަށައިފި އެވެ.\nއެންއައިސީގެ އޮފިޝަލަކު މިއަދު ވިދާޅުވީ، މުޒާހަރާތައް ބާއްވާ ތަންތަނަށް އެ ކޮމިޝަންގެ މުވައްޒަފުން މިދިޔަ އަންގާރަ ދުވަހުން ފެށިގެން ގޮސް، މުޒާހަރާ ކުރާ މީހުންނާ މެދު ފުލުހުން ކަން ކުރާ ގޮތް ކައިރިން ބަލަމުން އަންނަ ކަމަށެވެ.\nއަދި ފުލުހުންގެ އަމަލުތައް މޮނިޓާ ކުރުމަށް ފަހު، ރިޕޯޓް އެކުލަވާލައި، ކޮމިޝަންގެ މެމްބަރުންނަށް ހުށަހެޅުމުގެ މަސައްކަތް ކުރަމުން އަންނަ ކަމަށް ވެސް އޮފިޝަލް ވިދާޅުވި އެވެ.\nރޭގެ އެއްވުމުގައި ބައިވެރިވި މީހަކު ފުލުހުންގެ ބެލުމުގެ ދަށަށް ގެންދަނީ.---ފޮޓޯ: ނިޝާން އަލީ/މިހާރު\n"އެކަމަކު ރިޕޯޓާ މެދު ގޮތެއް ނިންމާނީ ކޮމިޝަންގެ މެމްބަރުން ބެލުމަށް ފަހު،" އޮފިޝަލް ވިދާޅުވި އެވެ.\nއިދިކޮޅު ފަރާތްތަކުގެ އެއްވުންތައް މޮނީޓަ ކުރަން އެންއައިސީން މި ފެށީ، މިދިޔަ ހުކުރު ދުވަހު ބޭއްވި މުޒާހަރާ ކަވަރު ކުރުމަށް ހަރަކާތްތެރިވި ބައެއް ނޫސްވެރިންގެ އިތުރުން ބައެއް އާންމުންނަށް ފުލުހުންގެ ފަރާތުން އަނިޔާތައް ވެ އެކަމުގެ ޝަކުވާ ބޮޑުވެފައި ވަނިކޮށެވެ.\nއެންއައިސީ އަކީ ފުލުހުންގެ އިތުރުން އިމިގްރޭޝަނާއި ކަސްޓަމާއި ކަރެކްޝަނަލް ސާވިސްއާ ގުޅޭ ގޮތުން ހުށަހަޅާ މައްސަލަތައް ބަލަމުން އަންނަ މިނިވަން ކޮމިޝަނެކެވެ. ސަރުކާރުން އެންއައިސީ އުފެއްދީ، ފުލުހުންގެ މައްސަލަތައް ބެލުމަށް ކުރިން އޮތް ޕޮލިސް އިންޓެގްރިޓީ ކޮމިޝަން (ޕީއައިސީ) އުވާލުމަށް ފަހު އެވެ.\nހަތަރު މެމްބަރުން ތިއްބަވާ އެ ކޮމިޝަނުން މައްސަލަ ބެލުމަށް ފަހު އެ މުއައްސަސާއެއްގެ ޑިސިޕްލިނަރީ ބޯޑަށް ހުށަހެޅިދާނެ އެވެ. ޖިނާއީ މައްސަލައެއް ނަމަ، ކޮމިޝަނުން ތަހުގީގު ކޮށް، ދައުވާ ކުރުމަށް ޕްރޮސެކިއުޓާ ޖެނެރަލް (ޕީޖީ) އޮފީހަށް ވެސް ފޮނުވުމުގެ ބާރު ކޮމިޝަނަށް ލިބެ އެވެ.\nޖަލުގެ ހުކުމްގައި ތިއްބެވި ނުވަ ބޭފުޅަކު ދޫކޮށްލުމަށް ސުޕްރީމް ކޯޓުން މި މަހުގެ 1 ގައި ކުރި އަމުރަށް ފަހު، ރާއްޖޭގެ ސިޔާސީ މަސްރަހު ވަނީ ވަރަށް ބޮޑަށް ހޫނުވެފަ އެވެ. އަދި އެ ބޭފުޅުން\nދޫކޮށްލުމަށް ގޮވާލައި، އިދިކޮޅު ފަރާތްތަކުން ކޮންމެ ރެއަކު މާލޭގައި ދަނީ އެއްވުންތައް ބާއްވަމުންނެވެ.\nއެމްޑީޕީގެ ހަރުގެ ކައިރީގައި ރޭ އެއްވުން ކުރިއަށް ގެންދާތީ، އެސްއޯ ފުލުހުން އެ ސަރަހައްދުގައި ފޯރިމަރަނީ.---ފޮޓޯ: ނިޝާން އަލީ/މިހާރު\nއެކަމަކު އެ އެއްވުމަށް ކޮންމެ ރެއަކު ވެސް ވަކި ހިސާބަކުން ފުލުހުން ދަނީ ހުރަސް އަޅައި ރޫޅާލަމުންނެވެ. މުޒާހަރާތައް ރޫޅާލުމުގެ ތެރޭގައި ބައެއް އާންމުންނަށާއި ނޫސްވެރިންނަށް ވެސް އަނިޔާވެފައިވެ އެވެ.\nޖަލު ހުކުމުގައި ތިއްބެވި ނުވަ ބޭފުޅަކު ދޫކުރުމަށް އަންގައި މި މަހުގެ 1 ގައި ސުޕްރީމް ކޯޓުގެ ފަސް ފަނޑިޔާރުންގެ އިއްތިފާގުން ނެރުނު އަމުރުގެ އެ ބައި، އުއްތަމަ ފަނޑިޔާރު އަބްދުﷲ ސައީދާއި ފަނޑިޔާރު އަލީ ހަމީދު ހައްޔަރު ކުރުމަށް ފަހު، ބާކީ ތިން ފަނޑިޔާރުން ވަނީ ބާތިލް ކޮށްފަ އެވެ.\nއުއްތަމަ ފަނޑިޔާރާއި އަލީ ހަމީދު މި މަހުގެ ފަސްވަނަ ދުވަހުގެ ރޭ ހައްޔަރުކޮށްފައި ވަނީ، ވެރިކަން ބަދަލުކުރުމަށްޓަކައި ރިޝްވަތު ނެގި ކަމުގެ ތުހުމަތުގަ އެވެ. އެ ދެ ބޭފުޅުން ވެސް ހައްޔަރުކޮށްފައި ވަނީ ކުއްލި ނުރައްކަލުގެ ހާލަތު އިއުލާން ކުރުމަށް ފަހު އެވެ. އަދި ރައްޔިތުންގެ މަޖިލީހުން ވަނީ ކުއްލި ނުރައްކަލުގެ ހާލަތު 30 ދުވަހަށް ދަންމާލުމަށް މިދިޔަ އަންގާރަ ދުވަހު ނިންމައިފަ އެވެ.\nއެމްޑީޕީ މުޒާހަރާ ފުލުހުން އިދިކޮޅު ފަރާތްތައް ޖުމްހޫރީ ޕާޓީ ކުއްލި ނުރައްކަލުގެ ހާލަތު ނެޝަނަލް އިންޓަގްރިޓީ ކޮމިޝަން\n12 ކޮމެންޓް, 54 ރިއެކްޝަންސް\nމި އެސް އޯ އަކީ ފުލުހުންގެ ތެރޭން ފުހެލަންޖެހޭބައެއް.\n2007 ވަނަ އަހަރުތެރޭ ލަޠީފާ ކިޔާ އަންހެނަކު ބަނޑުގަ ކުލި ހާކައިގެން، ޖުމްހޫރީ މައިދާނުގަ ތިމަންނަ ގައިގަ މުގުރުން ޖަހާފައޭ ކިޔާފަ ފޮޓޯއެއް ނަގައިގެން އުޅުނު ހަނދާން ވަރަށް ބޮޑަށް އާވެއްޖެ.\nސްޕްރީމް ކޯޓުގެ ޙުކުމް ތަންފީޒް ކުރަންވީ ހިނދު އެ ހިނގާދިޔަ ކަންކަމުން އެން އައި ސީ އަށް ކުރެވޭނީ ވަކި ކޮން ކަމެއް ބާ؟\nވަޅެއް ނު ތެޅޭނެ ، ތެޅޭ ނީ ހަމަ ދާނި ...\nމުޒާހަރާތަކުގައި ފުލުހުން އަމލުކުރާ ހޮތް މޮނިޓަރ ކުރާށެވެ. އެހެން ޤައުމުތަކުގައި މުޒާހަރާކުރާ މީހުންނާއި ދެކޮޅަށް އެޤައުމުތަކުގެ ފުލުހުން އަމލުކުރާ ގޮތާއި އަޅ ކިޔާލާށެވެ. ދުނިޔޭގ އެހެން ޤައުމުތަކުގައި މުޒާހަރާ ކުރާ މީހުން ގަަށް ފުލުހުން ބަޑިޖަހާ މަރަމަުން ދާއިރުވެސް މައްސަލައަކަށް ނުވެފައި، ޜާއްޖޭގައި ފުލުހުން އަތުން މުޒާހަރާ ކުރާ މީހެއްގެ އަތުގައި ކޫރުމެއް އެޅުނަސް އެއީ މީހަކު މެރުމަށްވުރެެވެސް ބޮޑުކަމކށް ތި ހަދަނީ ކޮން ޑިމަކުރަސީއެއްގެ ދަށުން ހެއްޔެވެ.؟\nއާ ދެން މިހާރު ނުވެއޮތްކަމަކީ ރައްޔިތުން ގަޔަށް ބަޑިޖެހުން.\nސުޕްރީމް ކޯޓުތެރެއަށް ފުރާޅުމަތިން ފައިބައި އިސް ފަނޑިޔާރުންނާއި ކުޅެލި ޤައުމެއްގައި އެން.އައި.ސީ އަކަށް ކޮން މިނިވަންކަމެއް އޮންނާނީ؟؟؟ ލޮލް\nއަބަދުވެސް ފުލުހުން ކުށްވެރިވަނީ ކީއްވެބާ؟ ކޮމެންޓް ކުރާ އެއްވެސް ބޭފުޅަކު ފުލުހުންގެ ހަތިޔާރު ގެންގުޅުމުގެ ގަވާއިދާއި އަދި ފުލުހުންގެ ގާނޫނުތައް ބެއްލެވިންތޯ؟ ހަތިޔާރު ބޭނުންކުރެވޭނެ ހާލަތްތައް ބެއްލެވިންތޯ؟ ނޫސްވެރިއަކަސް އާއްމު ރައްޔިތަކަށް ވިޔަސް ހައްގުތަކާއި އެކު ޒިންމާ ތަކެއް ވޭ......\nފުރަތަމަ ކަމަކައް7ފެބުރުވަރީ މިވެރިން ހޭވި ހަޑި ބަލާ ފިޔަވަޅު އަލަންވީ\nތި ރިޕޯޓް ނެރޭއިރު ފުލުހުން ވާނީ ސާފް ހުދު ފޮތިކޮޅަކަށް ގޯސްވާނީ ރައިޔިތުން. އެންމެ ފަހުން ރިޕޯޓްގައި ފާހަނަގަކުރާނީ ރައިޔިތުން ދިވެހި ފުލުހުންނަށް ގޯނާކޮށް އަމުރަށް ނުކިޔަމަންތެރިވާކަން.\nމޮނިޓަރ ކުރާ ވަރަކަށް ރައްޔަތުން ލެވޭނީ ޖަލަށް. މާތަކަލާކޯ ތިކަން ކުރާކަށް ބޭނުމެއް ނޫން.


Real Madrid aai Juventus Champions League in kataifi\nސްޕެއިންގެ ޗެމްޕިއަން ރެއާލްމެޑްރިޑާއި އިޓަލީގެ ޗެމްޕިއަން ...\nއައްޑޫސިޓީ ފޭދޫގައި ހޯމް ކަރަންޓީނުގައި ހުރި ...\nޗެމްޕިއަންސް ލީގުގެ ގަދަ 16 ގެ ދެވަނަ ލެގްގައި ރޭ ކުޅުނު މެޗުތަކުން ރިއާލް މެޑްރިޑާއި ޔުވެންޓަސް ބަލިވެ ޗެމްޕިއަންސް ލީގުން ކަޓައިފިއެވެ.\nސްޕެއިންގެ ޗެމްޕިއަން ރެއަލްމެޑްރިޑް ޗެމްޕިއަންސް ލީގުން ކަޓާފައިވަނީ ޗެމްޕިއަންސް ލީގުގެ ގަދަ 16 ފުރަތަމަ ލެގުގައި ރެއާލްގެ ދަނޑުގައި ކުޅުނު މެޗްގައި2ލަނޑު 1 ލަނޑުން މެންޗެސްޓަރ ސިޓީއަތުން ބަލިވެފައިވަނިކޮށް ސިޓީގެ ދަނޑުގައި ރޭ ކުޅެވުނު ދެވަނަ ލެގުގެ މެޗުންވެސް ހަމަ އެ ނަތީޖާއިން ބަލިވުމުންނެވެ.\nރޭގެ މެޗުގެ ނުވަނަ މިނެޓުގައި ސިޓީގެ ރަހީމް ސްޓާލިންގ ލަނޑެއް ޖަހާ ސިޓީއަށް ލީޑު ނަގާ ދީފައިވަނިކޮށް ފުރަތަމަ ހާފު ނިމުމުގެ ކުރިން ރެއާލުން ވަނީ ނަތީޖާ ހަމަހަމަ ކޮށްފައެވެ. މެޗުގެ 28 ވަނަ މިނެޓުގައި ރެއާލުންޖެހި ލަނޑު ކާމިޔާބު ކޮށްދީފައިވަނީއެ ޓީމުގެ ފޯވާޑް ކަރިމް ބެންޒެމާއެވެ. ފުރަތަމަ ހާފު ނިމިގެން ގޮސްފައިވަނީ 1-1 ގެ ނަތީޖާއަކުން ދެ ޓީމު އެއްވަރު ވެގެންނެވެ.\nރެއާލްއަށް މޮޅުވުން މަޖުބޫރު މި މެޗުގައި އެ ޓީމުގެ ޑިފެންޑަރު ވަރާންއަށް ހެދުނު ގޯހެއްގެ ފައިދާ ނަގާ ސިޓީގެ ދެވަނަ ލަނޑު ކާމިޔާބުކޮށް2ވަނަ ފަހަރަށް ސިޓީން މެޗުގައި ކުރިހޯދީ 68 ވަނަ މިނިޓްގައެވެ. މި ލަނޑު އެޓީމަށް ކާމިޔާބު ކޮށްދީފައިވަނީ ފޯވާޑް ގެބްރިއެލް ޖިސޫސްއެވެ.\nސިޓީ ރޭގެ މެޗުން މޮޅުވެ ކުއާޓާއަށް ދަތުރުކޮށްފައިވަނީ 4-2 ގެ އެގްރިގޭޓް ނަތީޖާއަކުން ރެއާލްގެ މައްޗަށް ކުރި ހޯދައިގެންނެވެ.\nޔުއެންޓާސް އާއި ލިއޯންގެ މެޗް\nމިމުބާރާތުގައި އިޓަލީގެ ޗެމްޕިއަން ޔުވެންޓަސް އާއި ލިޔޯން ރޭ ބައްދަލުކުރި މެޗު ނިމިގެން ގޮސްފައިވަނީ2ލަނޑު 1 ލަނޑުގެ ނަތީޖާއިން ޔުވެންޓަސް މެޗު ކާމިޔާބު ކޮށްގެންނެވެ. މިމެޗުން2ލަނޑު 1 ލަނޑުން ޔުއެންޓާސް މޮޅުވިޔަސް އެޓީމުވެސް އެގްރިގޭޓް ނަތީޖާއަށް ބަލައިގެންވަނީ މުބާރާތުން ކަޓާފައެވެ\nމި ދެޓީމު ލިޔޯންގެ ދަނޑުގައި ކުޅުނު ފުރަތަމަ ލެގުގެ މެޗު 1 ލަނޑު0ލަނޑުގެ ގެ ނަތީޖާއަކުން ލިޔޯން ކާމިޔާބުކޮށްފައި ވުމާއިއެކު އެ ޓީމު ރޭގެ މެޗުން2ލަނޑު 1 ލަނޑުން ބަލިވި ނަމަވެސް އެ ޓީމަށް ވަނީ އެގްރިގޭޓް ނަތީޖާ އެއްވަރުވެ އަވޭ ގޯލުން ކުރި ލިބި މުބާރާތުގެ ކުއާޓާ ފައިނަލަށް ދަތުރުކޮށްފައެވެ. މި ދެޓީމު އެގުރިގޭޓް ނަތީޖާއަކީ 2-2 އެވެ.\nރޭ ޔުވެންޓަސްގެ ދަނޑުގައި ކުޅުނު މެޗުގައި ފުރަތަމަ ލަނޑުޖަހާފައި ވަނީވެސް ލިޔޯނުންނެވެ. އެޓީމަށް ލިބުނު ޕެނަލްޓީއަކުން 12 ވަނަ މިނެޓުގައި އެ ޓީމަށް ލަނޑު ކާމިޔާބު ކޮށްދީފައިވަނީ މެންފިސް ޑިޕޭއެވެ. މި ލަނޑަށްފަހު ޔުވެންޓަސްއިން ވަނީ އެޓީމުގެ ކުޅުން ރަނގަޅުކޮށް ލިޔޯނުގެ ގޯލަށް ނުރައްކާ ކޮށްފައެވެ. މިގޮތުން މެޗުގެ ފުރަތަމަ ހާފު ނިމުމުގެ ކުރިން ޔުވެންޓަސްއިން ވަނީ ނަތީޖާ އެއްވަރުކޮށްފައެވެ. މި ލަނޑު ލިބުނު ޕެނަލްޓީއަކުން ކާމިޔާބުކޮށްދިނީ ރޮނާލްޑޯއެވެ.\nމެޗުގެ ދެވަނަ ހާފު ފަށައިގެންވެސް ޔުވެންޓަސްގެ ކުޅުންތެރީން ވަނީ ފުލުފުލުގައި ލިޔޯންގެ ގޯލަށް ނުރައްކާވާކަހަލަ ގިނަ ބޯޅަ ތަކެއް ފޮނުވާފައެވެ . މިގޮތުން މެޗުގެ 60 ވަނަ މިނެޓުގައި ޔުވެންޓަސްއިންވަނީ އެޓީމުގެ ދެވަނަ ލަނޑު ކާމިޔާބުކޮށް ލީޑު ނަގާފައެވެ. މި ލަނޑު ވެސް އެޓީމަށް ކާމިޔާބުކޮށްދިނީ ރޮނާލްޑޯއެވެ. މި ލަނޑަށްފަހުވެސް ޔުވެންޓަސްއިން ވަނީ އެ ޓީމު ކުރިއަށް ޖައްސައި އިތުރު ލަނޑެއް ކާމިޔާބުކުރުމަށް ވަރަށް ބޮޑަށް މަސައްކަތް ކޮށްފައެވެ. ނަމަވެސް ލިޔޯންގެ ހިތްވަރުގަދަކުޅުންތެރީން ވަނީ ޔުވެންޓަސްއަށް އިތުރު ލަނޑެ ކާމިޔާބު ކުރުމަށް ފުރުސަތުނުދީ މެޗުގެ ފުރިހަމަ ވަގުތުހަމަކޮށްފައެވެ.\nމި މުބާރާތުގެ ދެ މެޗު މިރޭވެސް ކުޅޭނެއެވެ. ބާސެލޯނާ އިޓަލީގެ ނަޕޯލީއާއި ބައްދަލު ކުރާއިރު ބަޔާން މިއުނިކް ބައްދަލު ކުރާނީ ޗެލްސީއާއެވެ. މި މެޗުތައް ފެށުމަށް ހަމަޖެހިފައިވަނީ ރާއްޖެ ގަޑިން ދަންވަރު 00:00 ގައެވެ.\nރޭ ކުޅެވުނު މެޗްތަކުގެ އިތުރު ތަފްސީލް ހޯއްދެވުމަށް މިލިންކު ބައްލަވާ\n600ރ. އިން މަތީގެ ޕެކޭޖުތަކުގައި ބާކީ ހުންނަ ޑޭޓާ އަނެއްމަހަށް ގެންދެވޭނެ: އުރީދޫ\nއުރީދޫގެ 600ރ. އިން މަތީގެ ޕެކޭޖުތަކުގައި ބާކީ ހުންނަ ޑޭޓާ އަނެއްމަހަށް ގެންދެވޭނެކަމަށް އެކުންފުނިން ހާމަކޮށްފިއެވެ ނޫސްވެރިންނާއި ބައްދަލު ...\nފޮޓޯއިން ޚަބަރު: ހުޅުދޫއާއި މީދޫގައި ކާފިއު ހިންގާފައިވާ ގަޑި\nބަރާބަރު ހަވީރު ހަޔެއް ޖެހުމާއެކު ހުޅުދޫއާއި މީދޫގެ މަގުތައް ފަޅުވެއެވެ. އެއީ ހަވީރު ހަޔަކުން ފަތިހު ހަތަރަށް ކޮވިޑް ...


ބޯވާގެ އެންމެ ބޮޑަތިވާ ވައްތަރު – ޙެޔޮބަސް\nPosted byހުސައިން ނިޔާޒު / ޅޮހި\t May 25, 2012 Aug 26, 2012 Leaveacomment on ބޯވާގެ އެންމެ ބޮޑަތިވާ ވައްތަރު\nބޯވާގެ ވައްތަރުތަކަށް ބަލާއިރު އެންމެ ބޮޑެތިވާ ވައްތަރުގެ ގޮތުގައި ފާހަގަކުރެވިފައިވަނީ ޖަޔަންޓް ޕެސިފިކް އޮކްޓޮޕަސް ގެ ނަމުން ނަންދެވިފައިވާ ބޯވާއެވެ. މިބާވަތުގެ ބޯވާ އުޅެނީ ޕެސިފިކް އުތުރުގެ ސަރަހައްދުތަކުގެއެވެ. މިގޮތުން ކެލިފޯނިއާ އަދި އެލަސްކާގެ ސަރަހައްދުން މިބާވަތުގެ ބޯވާ ފެންނަކަން ފާހަގަކުރެވެއެވެ. މިބާވަތުގެ ބޯވާއަކީ ބޯވާގެ ތެރޭގައި އެންމެ ބޮޑުވާ ވައްތަރުކަމަށް ރެކޯޑުތަކުން ދައްކާއިރު އެންމެ އުމުރު ދިގު ބޯވާއަކީވެސް މިބާވަތުގެ ބޯވާއެވެ. އާންމުކޮށް އުޅޭ ގިނަ ވައްތަރުތަކުގެ ބޯވާގެ އުމުރަކީ ގާތްގަނޑަކަށް ދެ އަހަރެވެ. އެހެންނަމަވެސް ޖަޔަންޓް އޮކްޓޮޕަސް ގެ އުމުރަކީ3ނުވަތަ5އަހަރެވެ.\nފައިތަކުގައި 30 ފޫޓު ހުންނަ ޖަޔަންޓް އޮކްޓޮޕަސް ފެނިފަައިވާއިރު އާންމުކޮށް ފެންނަ މިބާވަތުގެ ބޯވާގެ ފައެއްގައި ހުންނަނީ 14 ފޫޓެވެ. އާންމުކޮށް ފެންނަ މިބާވަތުގެ ބޯވާއެއްގެ ބަރުދަނަކީ 15 ކިލޯއެވެ.\nބޯވާގެ ވައްތަރުތައް އާންމުކޮށް މާހައުލާ އެއްގޮތަށް ކުލަ ބަދަލުކުރެއެވެ. ހަމަ އެގޮތަށް މިބާވަތުގެ ބޯވާ ވެސް މާހައުލާ އެއްގޮތަށް ކުލަ ބަދަލުކުރެއެވެ. ހަމަޖެހިގެން ބޯވާ އިންނައިރު ބޯވާގެ ކުލަޔަކީ މެރޫންކުލައެވެ. އެހެންނަމަވެސް ހަރަކާތްތެރިވެ އުޅޭއިރު ހާލަތާއި އެއްގޮތަށް ކުލަ ބަދަލުކޮށްލައެވެ.\nޖަޔަންޓް އޮކްޓޮޕަސް އަކީ ނެތެމުން އަންނަ ބާވަތްތަކުގެ ތެރޭގައި ފާހަގަކުރެވިފައި ނުވާ ވައްތަރެކެވެ. މިބާވަތުގެ ބޯވާ އާންމުކޮށް ކައި އުޅެނީ ސްރިމްޕް ، ކަކުނި ގާހަކަ، ސަންގުފަދަ ތަކެތީގެ އިތުރައް މަހުގެ ވައްތަރުތަކެވެ\nޖަޔަންޓް ޕެސިފިކް އޮކްޓޮޕަސް 100،000 ބިސް ދޫކޮށްލައެވެ. އެހެންނަމަވެސް މޫދުގައި އުޅޭ ދިރުންތަކުން ސަލާމަތްވެގެން ބޮޑުވަނީ މަދު އެއްޗެކެވެ.\nPosted byހުސައިން ނިޔާޒު / ޅޮހި May 25, 2012 Aug 26, 2012 Posted inދިރޭތަކެއްޗާއި ތިމާވެށިTags: އާންމުލިޔުން, ދިރޭތަކެއްޗާއި ތިމާވެށި, ސައިންސްޓެކް\nޙަރަކާތާއި ގްރެވިޓީގެ ޤާނޫނުތައް\nމިއަދުގެ މުޖުތަމަޢުގައި އަންހެންކަނބަލުން!